ބޭނުންވަނީ އުމުރަށް 18 ވަނަ ބައި | Esfiya - Dhivehi Vaahaka Site\n” ކިހިނެއް މިވީ ” ޒޭނާ ބުނެލިއެވެ. ” ތިބުނީ ކޮންކަމެއް ވި ވާހަކައެއް ” ހަމްދާން އަހާލިއެވެ. ” މިބުނީ ރިޒޫގެ ގެ އެއްބަފާ ބޭބެއަށް ނިޔާ ވި ވާހަކަ ” ޒޭނާ ބުނެލިއެވެ. ” ތިކަމާ ކީކޭ ބުނާނީދޯ. ކުރިން ވެސް އެހާ އެކުކޮށް އުޅުން އިރުވެސް ނޭންގުން ކަމެއްތީ ” ސާހިދު ބުނެލިއެވެ. ” ކިހިނެއް ކަމެއް އެނގޭނީ. ނިޔާ އެއިން ވާހަކައެއް އެއްވެސް މީހަކަށް ކިޔާ ނުދޭ. ދަތުރު ގޮސް އުޅެނިކޮށް ވެސް އަހަރެން އަހާލިން ނިޔާ ގާތުގަ ފެމެލީ ކިހިނެއްހޭ. އެދުވަހު ވެސް ނިޔާ ޖަވާބެއްނުދިން. ފާޑަކަށް ހުރެފަ ބުނި އެންމެން ވެސް ރަނގަޅޭ. ފަހުން އަހަރެން ސުވާލެއް ނުކުރަން. ކިހިނެއް އެނގޭނީ މިހެންވެފަ އޮންނާނެ ކަމެއް ” އަކިޔަލް ބުނެލިއެވެ. ” ނިޔާ ބުންޏެއްނު މާލެއިން ރިޒޫއާ ދިމާވިފަހުންނޭ ނިޔާއަށް ވެސް ނިޔާގެ ބައްޕަ އެނގުނީ. ވެދާނެ ނިޔާގެ މަންމަ ވެސް އެވާހަކަ ނުދައްކާ އޮތީކަމަށް ވެސް ” ޒޭނާ ބުންޏެވެ. ” އަނެއްހެން ގޯހެއް ނޫނެއްނު، ރިޒޫގެ ބޭބެއަކަށް ނިޔާ ވެގެން. ނިޔާ އެބުނީނު ރިޒޫގެ ކައިވެނި ވިޔާމާ ވިޔަ ނުދޭނަމޭ. ބަލަން ތިބޭނީ ނިޔާ ކުރާ ކައްތައް ” ސާހިދު ބުނެލިއެވެ. ” ދެން ތިމީހުން ވެސް ދޭ ގެއަށް. ފަހުން ދިމާވާނީ ” އަކިޔަލް މިހެން ބުނުމުން ސާހިދު ގެއަށް ދިޔުމަށް ހިނގައިގަތުމުން ޒޭނާޔާ ހަމްދާން ފޮނަދޫއަށް ދިޔުމަށް ސައިކަލަށް އަރާ ދުއްވާލިއެވެ.\n” ވިޔާމް އެބަ އާދޭ ބަލާ. ތައްރުވޭ ” ރިޒްނީ އެނދުގައި އޮށޯވެލައިގެން އޮށްވާ އަނީސާ އައިސް ކޮޓަރީ ދޮރު ހުޅުވާލާފަ ބުނެލިއެވެ. ” އެކީއްކުރަން ” ރިޒްނީ އަހާލިއެވެ. ” ކުރާކަމެއް ކީއްކުރަން ބަލަނީ. ވިޔާމް އައީމާ ދާންވީނު ” އަނީސާ ރުޅިވެރި ގޮތަކަށް ރިޒްނީއަށް ޖަވާބު ދިނުމަށްފަހު ކޮޓަރީ ދޮރު ލައްޕާލިއެވެ. ” އަނެއް އުދަގޫ މިޖެހުނީ ” ރިޒްނީ ތެދުވެ އެނދުގެ ހެޑް ބޯޑުގައި ލެނގިލަމުން ބުނެލިއެވެ. އަދި ބޯދަށުގަ އޮތް ބާލީސް ދަށުގައި އޮތް ފޯން ނަގާ ނަންބަރު ތަކަށް ފިތަން ފެށިއެވެ. ” ދޮންބޭ ” ނިޔާޒް ފޯން ނެގުމުން ރިޒްނީ ބުނެލިއެވެ. ” ކިހިނެއްވީ ރިޒޫ ” ނިޔާޒްގެ ސުވާލާއެކު ވެގެން އުޅޭ ގޮތް ރިޒްނީ ނިޔާޒަށް ކިޔާދިނެވެ. ” ވިޔާމް އައީމާ އޭނަޔާ އެކުގަ ދޭ. އެކަމަކު އޭނަ ރިޒޫއާ ކައިރިވިޔަ ނުދޭތި ” ރިޒްނީގެ ވާހަކަ އަޑުއަހާފަ ނިޔާޒް ބުނެލިއެވެ. ” ނުވާނެ ތިކަމެއް ” ރިޒްނީ ބުނެލިއެވެ. ” ވާނެ. ކޮށްބަލަ. އޭރުން ދޮންބެއަށް ކަމެއް ކުރަން ފަސޭހަވާނީ ” ނިޔާޒް ބުނެލިއެވެ. ” ދޮންބެ ވެސް ތިއުޅެނީ އަހަރެން ވިޔާމްގެ މަކަރުވެރި ކަމަށް ދޫކޮށްލަންތަ؟ ” ރިޒްނީއަށް ރޮވޭ ގޮތް ވިއެވެ. ” ރިޒޫއަށް ހީވޭތަ މަންމަޔާ ބައްޕަ ބޭނުންވާ ގޮތަށް ރިޒޫ ދިޔައީމާ ވިޔާމް ބޭނުން އެއްޗެއް ހަދަން ފުރުސަތު ދޭނެކަމަށް. ހަމަ ހިލާ އެހެންވިޔަ ނުދޭނަން. އެއަށް ވުރެއް ކުރިން ދޮންބެ ވިޔާމް ހަމަ ބިމަށް ތިރިކުރާނަން ” ނިޔާޒް ބުނެލިއެވެ. ” ވިޔާމް އަހަރެންނަށް ގޮތެއް ހަދައިފިއްޔާ ކީއްކުރާނީ. އެފަދަ ކަމެއް ގަދަކަމުން ވެސް ކޮށްފިއްޔާ އަހަރެން މުޅި ދުނިޔެއަށް ގިނަވާނެ. މީހަކަށް މޫނު ދައްކާނެ ލަޔާގަތެއް ވެސް ނުހުންނާނެ ” ރިޒްނީ ބުނެލިއެވެ. ” ރިޒޫ… ދޮންބެ އެބަހުރީމޭ އަދި. ތިހެން ނުވާނެ. ދޮންބެ ބުނާ ގޮތް ހަދާބަލަ. ވިޔާމް ކައިރިވާން އުޅެފިއްޔާ ފާޅުގާ ދުރުކުރޭ. އެވަރުން ވެސް މައިރި ނުވެއްޖެނަމަ ކޮޅަށް ނުހުރެވޭ ވާރު ކޮށްލާ. ހިތްވަރެއް ހުރެގެން ކައްތައްތައް ވާނީ. ހިތްވަރު ދެރަކޮށްލަންޏާ މުޅި އުމުރު ވިޔާމްގެ ވަކި ދަށުގަ އުޅެން ޖެހުމަކީ ދުރުގަވާނެ ކަމެއް ނޫން. އެހެންވެ މިބުނީ ދާށޭ. ގޮސްފަ ދޮންބެއަށް މިސްކޯލެއް ޖަހާ. ދޮންބެ ގުޅާނަން. ގުޅީމާ ފޯން ނަގާ. އޭރުން ވެސް އެނގޭނެއްނު ” ނިޔާޒް ވަރަށް ރަނގަޅަށް ރިޒްނީއަށް ކައްތައް ކުރަންވީ ގޮތް ކިޔާ ދިނެވެ. އަދި އެ ހިތްދަތި ކަމުން ސަލާމަތް ވުމަށް ބޭނުންވަނީ ހިތްވަރުކަން އިހްސާސް ކޮށްދިނެވެ.\n” ކިހިނެއްވީ ނިޔާ ” އަކިޔަލް އަހާލިއެވެ. ” ވާހަކައެއް ބުނަން ވެގެން ” ނިޔާޒް ތަފްސީލްކޮށް ހުރިހާ ވާހަކައެއް އަކިޔަލަށް ކިޔާދިނެވެ. ” ވިޔާމް ރިޒޫއަށް ކަމެއް ކޮށްފިއްޔާ ޔޯ!!! ” އަކިޔަލް ވެސް ކޮށްލީ ރިޒްނީ ކުރި ސުވާލެވެ. ” އެހެން ނުވާނެ. އަހަރެން ވަރަށް ރަނގަޅަށް ރިޒޫއަށް ކިޔާ ދިނިން ކައްތައް ކުރަންވީ ގޮތް. އަހަރެން ރިޒޫ އެގެއަށް ފޮނުވާފަ މިތާގަ ބަލަން ނުހުންނާނަން. އަހަރެންގެ ކުރިމަތިން ވިޔާމް ގެއަށް ވަންނަން ޖެހޭނީ ” ނިޔާޒް ބުނެލިއެވެ. ” އެންމެ ރަނގަޅު. ވާނުވާ އަހަރެންނަށް އަންގާތި ” އަކިޔަލް މިހެން ބުނެ ފޯން ބޭއްވިއެވެ. އަދި ދެންތިބި އަކިޔަލްގެ އެކުވެރިންނަށް މި ހަބަރު ދިނެވެ.\n” ވިޔާމް އެބަހުރި ބޭރުގަ ” ރިޒްނީ ކޮޓަރީގައި އިންދާ އަނީސާ އައިސް ބުނެލިއެވެ. ރިޒްނީ ބޭރަށް ނިކުތް އިރު ވިޔާމް ބޭރު ހުރި ގޮޑިތަކުން ގޮޑިއެއްގައި ރިފްއަތާ ވާހަކަ ދައްކަން އިނެވެ. އަދި ރިޒްނީ ފެނުމުން މަސްތުން ފުރިގެންވާ، މަކަރުވެރި ބެލުމަކުން ބަލަން ފެށުމުން ރިޒްނީ އިސްދަށަށް ޖަހާލައިގެން ދޮރާ ދިމާއަށް ހިނގައިގަތެވެ. ” ދެން ދަނީ ” ރިޒްނީ ދޮރާ ދިމާއަށް ދާން ފެށުމުން ވިޔާމް އަވަސް އަހަށް ރިފްއަތާ މުހާތަބްކޮށް ބުނެލުމަށްފަހު ގޮޑިން ތެދުވިއެވެ. އަދި ދޮރާ ދިމާއަށް ހިނގައިގަތެވެ. އެމަންޒަރު ބަލަން ރިފްއަތު އިނީ ފާޑަކަށް ހިނިއައިސްފައެވެ.\nބާރު ދުވަލީގަ ދުއްވަމުން ދިޔަ ކާރު ވިޔާމް މަޑުކޮށްލީ ގޭ ދޮރު މައްޗަށެވެ. އަދި ވިޔާމް ކާރުން ފޭބުމުން އަނެއްފަރާތުން ރިޒްނީ ކާރުން ފޭބިއެވެ. އަދި މަޑު ހިނގުމެއްގައި ރިޒްނީ ހިނގަމުން ގޮސް ވިޔާމް ގާތުގައި މަޑުކޮށްލިއެވެ. އެވަގުތު ވިޔާމް ރިޒްނީގެ އުނަގަނޑުގައި އަތްއަލާލުމުން ރިޒްނީ ރުޅިވެރި ފާޑަކަށް ބަލާލުމަށްފަހު ވިޔާމާ ދުރަށް ޖެހިލިއެވެ. އޭރު އެމަންޒަރު ބަލަން ނިޔާޒް ދުރުގަހުއްޓެވެ. ފެންނަމުން ދިޔަ މަންޒަރުން ނިޔާޒަށް ދުރުގަ ހުންނަން ވެސް އުދަގޫވެގެން ދިޔައެވެ. ރުޅި ގަދަވެ މީހާ ތުރުތުރު ލާހެންވެސް ހީވާން ފެށިއެވެ. ނަމަވެސް އަމިއްލަ ނަފުސުގެ މައްޗަށް ބާރު ފޯރުވާ ކޮންޓްރޯލް ކޮށްލިއެވެ. ” ހިނގާ އެތެރެއަށް ” ރިޒްނީ ދުރަށް ޖެހިލިމުން ވިޔާމް ބުނެލިއެވެ.\nވިޔާމް ރިޒްނީ ގޮވައިގެން ކޮޓަރިއަށް ވަދެ ދޮރު ލައްޕާލިއެވެ. ” ކޮންއެއްޗެއް ބޯނީ. ފިނި އެއްޗެއްތަ ނޫނީ ހޫނު އެއްޗެއްތަ؟ ” ވިޔާމް އަހާލިއެވެ. ” ބޭނުމެއްނޫން އެއްވެސް އެއްޗެއް ” ރުޅިވެރި ފާޑަކަށް ރިޒްނީ ބުނެލިއެވެ. ” އެންމެ ރަނގަޅު. އަހަރެން އެބަ އަންނަން ” މިހެން ބުނެ ވިޔާމް ކޮޓަރިން ބޭރަށް ނިކުތެވެ. އެވަގުތު ރިޒްނީ އަވަސް އަވަހަށް ލައިގެން ހުރި ޖިންސްގެ ޖީބުން ފޯން ނަގާ ޓައިޕް ކުރަން ފެށިއެވެ. އަދި ވިޔާމް އައުމުގެ ކުރިން ފޯން ޖީބަށް ލިއެވެ.\nރިޒްނީ ވިޔާމާއެކުގައި ގެއަށް ވަނުމުން ނިޔާޒްގެ ހިތް ނުތަނަވަސް ވަމުން ދިޔައެވެ. އެހެން ހުއްޓާ ނިޔާޒްގެ ފޯން ވައިބްރޭޓް ވުމުން ޖީބުން ފޯން ނަގާ ބަލާލިއެވެ. ” މިހުރީ ގޭތެރޭގަ. ވިޔާމް އަހަރެން ގޮވައިގެން ވަނީ ކޮޓަރިއަށް. އެކަމަކު އެބަ އަންނަމޭ ކިޔާފަ ކޮޓަރިން ބޭރަށް ނިކުތީމާ މެސެޖް މިކުރީ ” ނިޔާޒަށް ލިބުނު ރިޒްނީގެ މެސެޖް، ނިޔާޒް ކިޔާލިއެވެ. އަދި ނިޔާޒް ކިޔާދީފައިވާ ގޮތަށް ކަންތައް ކުރުމަށާއި، ވިސްނައިގެން ހުރުމަށް ބުނެ ނިޔާޒް މެސެޖަށް ޖަވާބުދިނެވެ. ” ހަލޯ ” ނިޔާޒް މެސެޖް ކޮށްލިތަނާހެން ސާހިދު ގުޅުމުން ފޯން ނަގާ ކަންފަތުގައި ޖައްސާލުމަށްފަހު ބުނެލިއެވެ. ” ކޮންތާކުތަ؟ ” ސާހިދު އަހާލިއެވެ. ” މިހުރީ އެ ގެ ފެންނަ ހިސާބުގަ ” ނިޔާޒް ބުނެލިއެވެ. ” ކޮބާ މިހާރު ރިޒޫ ” ސާހިދު އަހާލިއެވެ. ” ވިޔާމާ އެކުގަ ގެއަށް ވަދެއްޖެ. އަދި ދެންމެގަ ރިޒޫގެ މެސެޖެއް ވެސް ލިބުން ” ނިޔާޒް ބުނެލިއެވެ. ” ވާނުވާ އަންގާތި ” މިހެންބުނެ ސާހިދު ފޯން ކަޑާލިއެވެ.\n” ނިޔާ ބުނީ ރިޒޫވީ އެގޭގަޔޯ. އެހެންވެ އެ ގެ ފެންނަ ހިސާބު ހުރި ވާހަކަ ބުނީ ” ސާހިދު ބުނެލިއެވެ. ” ދެން ބަލަމާދޯ ވާގޮތް. އަހަރެންގެ ދުޢާ އަކީ ވިޔާމް ރިޒޫއާ ދުރުގަހުރުން ” ޒޭނާ ބުނެލިއެވެ. ” ހީވޭތަ ވިޔާމް ރިޒޫއާ ކައިރިވާން މަސައްކަތް ނުކޮށް ހުންނާނެހެން ” ސާހިދު ބުނެލިއެވެ. ” ވިޔާމް ރިޒޫއާ ކިތައްމެ ކުޑަކޮށްވެސް ކައިރި ވެއްޖެ ނަމަ ނިޔާ ވިޔާމް ދިރި ހުއްޓާ ދޫނުކުރާނެ ” އަކިޔަލް ޖޯލީގައި ހަމަޖެހިލަމުން ބުނެލިއެވެ. ”\n” އަދި ވެސް ކޮޅަށްތަ ތިހުރީ ” ވިޔާމް ބޭރުން އައިސް ކޮޓަރިއަށް ވަތް އިރުވެސް ރިޒްނީ ކޮޅަށް ހުރުމުން ބުނެލިއެވެ. ” މިތާ އެނދުމަތީ އިށީދެބަލަ ” އެނދާ ދިމާއަށް އިޝާރާތް ކޮށްލަމުން ވިޔާމް ބުނެލިއެވެ. ވިޔާމްގެ އަތުގެ އިޝާރާތާއެކު ރިޒްނީ މަޑު ހިނގުމެއްގަ ގޮސް އެނދުގައި އިށީނުމުން، ވިޔާމް ކޮޓަރިން ބޭރަށް ގޮސްފައި އައި އިރު ގެނައި ކޯކު ތަށި ޑްރެސިންގ ޓޭބަލް މަތީ ބެހެއްޓުމަށްފަހު އައިސް ރިޒްނީގެ ފަޔާ ހިސާބުގައި އެނދު ކައިރީގައި އިށީނެވެ. އަދި ރިޒްނީގެ ކުޑަކަޅުވާޔާ ހިސާބުގައި އަތް އަޅާލިއެވެ. އެވަގުތު ވިޔާމާ ދުރަށް މޫނު އަނބުރާލައިގެން އިން ރިޒްނީ ސިހިގެން ދިޔައެވެ. ހަމަ އެވަގުތު ރިޒްނީ ވިޔާމްގެ އަތް ދުރައްވެސް ޖައްސާލިއެވެ. ނަމަވެސް ނުބައި ހިޔާލުތަކުން ފުރިފައިވާ ވިޔާމް އަނެއްކާ ވެސް ރިޒްނީގެ ކަކުލާ ހިސާބުގައި އަތް އަޅާލިއެވެ. ” މޮޔަވެގެންތަ ތިއުޅެނީ ” ވިޔާމްގެ އެހަރަކާތް ތަކުން ރިޒްނީ ބުނެލިއެވެ. ” މީހަކު މޮޔަ ވާނީ މިވަރަށް. ރިޒޫގެ ތިވާ ޒުވާންކަން އަހަރެން މޮޔަ ކޮށްފި. ދިވާނާ ކޮށްފި ” ޖަޒުބާތުން ފުރިގެންވާ ރާގެއްގައި ވިޔާމް ބުނެލިއެވެ. ވިޔާމްގެ އެ ބަސްތަކުން ވިޔާމްގެ ނުބައިކަން ރިޒްނީއަށް އެނގުނެވެ. އަދި ވިޔާމާ ދުރަށް ޖެހިލިއެވެ. ” ކީއްވެތަ ދުރަށް ތިދަނީ. އަހަރެން މީ ހަމަ އެހާ ނުބައި މީހެއްތަ؟ ” ރިޒްނީ ދުރަށް ޖެހިލުމުން ވިޔާމް ރިޒްނީއާ ގާތަށް ޖެހިލަމުން ބުނެލިއެވެ. ” ތިހެން އަހަރެންނާ ދުރަށް ނުދޭ. އަހަރެންގެ ހިތް އެދި ގޮވަނީ ރިޒޫއަށް. ތި ފަރިކަމަށް. ޕްލީޒް… އަހަރެންނަށް ރިޒޫގެ ފަރާތުން އަރާމެއްދީ ” ވިޔާމް ޖެހިލުމެއްނެތި ބުނެލިއެވެ. އެވަގުތު ރިޒްނީ އަތަށް ބާރުލާފަ ވިޔާމްގެ މޫނުމަތީގައި ޖެހިއެވެ. ” އަހަރެން ދުވަހަކު ވެސް ކަލޭ ކަހަލަ ހަޔާތް ކުޑަ، ގޮތް ކުޑަ މީހަކު ނުދެކެން. ގޮތެއް ފޮތެއް ނެތިގެން ފާޑު ފާޑުގެ ވާހަކަ ދައްކާކަށް ލަދެއްވެސް ނުގަނޭތަ؟. ކަލޭ ހީނުކުރާތި ކަލޭގެ މުއްސަދި ކަމުން އަހަރެންގެ މައިން ބަފައިން ގަނެލެވުނަސް، އަހަރެން ގަނެލެވޭނޭ ” ރިޒްނީ ވިޔާމްގެ މޫނުމަތީގައި ޖެހުމުން ވީތަދަކުން އަނެއްފަރާތަށް މޫނު އަނބުރާލައިގެން ވިޔާމް އިނީ ރިޒްނީ ދައްކަމުން ދިޔަ ވާހަކަ ރުޅިވެރިކަމާއެކު އަޑު އަހާށެވެ. ” އަހަރެން އަދި ރިޒޫއަށް ކަމެއް ނުކުރަން. އަހަރެން ކޮންމެހެން ކައިވެނި ކުރަން އެއްބަސްވީ ކޮންމެހެން ކައިވެނި ކުރަން ބޭނުން ވެގެނެއްނޫން. އެކަމަކު އަހަރެން ރިޒޫގެ ފަރާތުން އެކަން ބޭނުންވޭ. ދުވަހަކު ވެސް މީހަކު އަހަރެންގެ ގައިގަ ޖަހާފަ ނެތް. އެކަމަކު މިއަދު އެކަން ވެސް ތިކުރީ ރިޒޫ. އެހެންވީމާ އެކަމުގެ ބަދަލު އަހަރެން ރިޒޫގެ ކިބައިން ހިފާނަން ” ވިޔާމާ ދުރަށް ރިޒްނީ ޖެހިލުމުން އަތުގައި ހިފާ ވިޔާމާ ގާތަށް ދާމާލުމުން ބުނެލިއެވެ. އަދި ގަދަކަމުން ރިޒްނީގެ ދެއަތުގައި ހިފާ އެނދުމައްޗަށް ވައްޓާލުމަށްފަހު ރިޒްނީގެ ގައިމައްޗަށް އެރިއެވެ. ވިޔާމްގެ ވިޔާނުދާ އެ އަމަލުން ރިޒްނީ ދޫކޮށްލުމަށް ބުނެ ބާރަށް ހަޅޭލަމުން ދިޔައެވެ. ނަމަވެސް ބުޅާ މަސްގަނޑަށް ބޭނުންވެފަ ވަނީ އިންތިހާއަށެވެ. ރިޒްނީގެ އަޑު ވިޔާމަށް އިވޭކަމަށް ވެސް ހަނދާނުލާ ވިޔާމް މަސައްކަތް ކުރަމުން ދިޔައީ ރިޒްނީގެ ފަރާތުން ބޭނުންވާ ކަންކަން ހާސިލްވޭތޯއެވެ.\nރިޒްނީ ވިޔާމް ކައިރިން ސަލާމަތް ވާންވެގެން މަސައްކަތް ކުރަމުން ދަނިކޮށް ވިޔާމްގެ ކޮންޓްރޯލުން ރިޒްނީގެ ދެފައި ސަލާމަތް ވުމާއެކު ރިޒްނީ ވިޔާމްގެ ގައިގައި ބާރަށް ފައިޖަހާ ވިޔާމް ދުރަށް ކޮށްޕާލިއެވެ. އަދި ރިޒްނީ އެނދުން ތެދުވެގެން ގޮސް ފާރުގައި ލައްވެގަތެވެ. ” ކިތައްމެ މަސައްކަތެއް ކުރިއަށް މިތަނުން ނިކުމެގެން ނުދެވޭނެ. މިއަދު އަހަރެން ބުނާ ކަމެއް ނުކޮށްފިއްޔާ ތި އާއިލާ މަގުމަތިކޮށްލާނަން. ބިކަކޮށް ބާކީކޮށްލާނަން. ވަންނާނެ ތަނެއްނެތި މުޅި ރަށަށް ގިނަ ކޮށްލާނަން ” ވިޔާމް ރިޒްނީއާ ދިމާލަން އަންނަމުން ބުނެލިއެވެ. ” ވަރަށް ފުއްޕާފަ ތި އުޅެނީ ގެވެސް އަމިއްލަ ތަނަކަށް ހަދައިގެނެއްނު. ރުހުމުގާ އައިސް އަހަރެން ބުނާ ކަމެއް ނުކޮށްފިއްޔާ ތި ގެ ވެސް އަތުލާނަން. މިހާ ދުވަސް ވަންދެން ތިއުޅެނީ އަހަރެންގެ ގޭގަ. އެގެއަކީ އަހަރެންގެ ބައްޕަގެ ނަމުގަ އޮތް ގެ އެއް. ކަލޭގެ ބައްޕަޔާ އަހަރެންގެ ބައްޕަޔާ އޮތް ގާތްކަމެއްގަ ބައްޕަ ގެ ދީފާ އޮތީ އުޅެން. ގަމާރު ކަމުން ކަލޭގެ ބައްޕައަށް އެކަންވެސް ނޭންގި އެއޮތީ ” ވިޔާމްގެ ވާހަކަ ތަކުން ރިޒްނީގެ ދެލޯ ބޮޑުވެގެން ދިޔައެވެ. ” ތީ ހުސް ދޮގު. އެއީ އަހަރުމެންގެ ގެއެއް ” ރިޒްނީ ރޮމުން ވާހަކަ ދައްކަމުން ދިޔައެވެ. ” އެއީ ކަލޭމެންގެ ގެއެއް ނޫން. މިހާރުވެސް އެގޭގެ ރަޖިސްޓްރީ އޮންނާނީ އަހަރެންގެ ބައްޕަގެ ނަންމަތީގަ ” ވަލު ޖަނަވާރެއްފަދައިން ވިޔާމް ރިޒްނީގެ ގާތަށް ފުއްމައިގެން ދިޔުމަށްފަހު ރިޒްނީގެ އިސްތަށިގަނޑުގައި ހިފާ ބާރުކޮށްލަމުން ބުނެލިއެވެ. ” އެހެންވެ މިބުނީ އަހަރެން ބުނާ ކަމެއްކޮށްދީ. އޭރުން ގެ ވެސް ލިބުނީ. މަގުމަތިވެ، ރަށަށް ގިނަ ނުވެ، ބާކީ ވާކަށް ވެސް ނުޖެހޭނެ ” ވިޔާމް ނުބައި ފާޑަކަށް ހިލާމުން ބުނެލިއެވެ. ” ވަންނާނެ ތަނެއްނެތި މަގުމަތި ވިޔަސް، މުޅި ރަށަށް ބޭޒާރުކޮށް ބާކީ ކޮށްލިޔަސް އަހަރެންގެ އިއްޒަތާ އަބުރު ވެއްޔާ މޮޑެލާކަށް ނުދޭނަން ” ރިޒްނީ ރޮމުން ބުނެލިއެވެ. ” މިހާރުވެސް ތިހުރީ އަހަރެންގެ ހިޔާވަހި ކަމުގަ. ކޮންތާކަށްދާނީ އަހަރެން ބުނާ ކަމެއް ނުކޮށްދީ ” ވިޔާމް އަނެއްކާ ވެސް ރިޒްނީގެ ގައިގަ އޮޅުލައިގަންނަމުން ބުނެލިއެވެ. އެވަގުތު ކުއްލިއަކަށް ނިޔާޒް ދެއްކި ވާހަކަތައް ރިޒްނީގެ ކުރިމަތީ ސިފަވެގެން ދިޔުމާއެކު، އާދަޔާ ހިލާފް ހިތްވަރާކާއެކު ފުރަގަހުން ވިޔާމްގެ ބޮޅުގެ އިސްތަށިނޑުގައި ހިފާ ވިޔާމް ރިޒްނީއާ ދުކޮށްލުމަށްފަހު އެނދާ ދިމާއަށް ބާރަށް ކޮށްޕާލިއެވެ. އަދި އެނދުމަތީގައި އޮތް ފޯން ނަގައިގެން ދުވެފަ ގޮސް ކޮޓަރީ ދޮރު ހުޅުވާ ގެއިން ބޭރަށް ނިކުތުމަށް ދުއްވައިގަތެވެ. ފަހަތުން ވިޔާމް ވެސް ރިޒްނީއަށް ގޮވަމުން ދުއްވައިގަތެވެ.\n” ރިޒޫ….. ” ވިޔާމް ގޭގެ ދޮރުމައްޗަށް އަރަމުން ރިޒްނީއަށް ގޮވާލަމުން ނިޔާޒް ފެނުމުން މަޑުޖެހިލިއެވެ. ” ތިއަށް ވުރެއް ބޭރަށް އެންމެ ފިޔަވަޅެއް އެޅިޔަސް މިތަނުން ގެންދަން ޖެހޭނީ ކަލޭގެ ފުރާނަ ނެތް މަސްގަނޑު ” ނިޔާޒް ބުނެލިއެވެ. އޭރު ނިޔާޒް ރުޅިގަދަވަގެން ތުރުތުރު ލަމުން ދިޔައެވެ. ” ކަލޭ ހީނުކުރާތި ކަލޭގެ އަތްދަށު މީހަކު ވިޔަސް ރިޒްނީ ވާނޭ. ކަލޭ ކުރަން ބޭނުން ހުރިހާ ކަމެއް ތިހުރީ ކޮށްނިމިފަ. އިތުރަށް އެންމެ ފިޔަވަޅެއް ކުރިއަށް އެޅިޔަސް ކަލޭގެ ދެފައި މައްޗަށް ކޮޅަށް ނުހުރެވޭ ވަރު ކޮށްލާނަން. ހަދާންކުރާތި ” ނިޔާޒް ބުނެލިއެވެ. ” ކަލޭ ތީ ކާކު މިކަން ހުއްޓުވަން. އަހަރެންނާ ރިޒްނީގެ ކައިވެނި ކުރުވަން އުޅެނީ އާއިލާ ގަބޫލް ވެގެން. ދެން ކަލޭ ތީ ކާކު މިކަން ހުއްޓުވަން ” ވިޔާމް ބުނެލިއެވެ. ” އަހަރެން މީ ކޮންމެ މީހަކަށް ވިޔަސް ދެން ތި ކައިވެނި ވެސް ވިޔަ ނުދޭނަން. ކަލޭގެ ތި ވިޔާ ނުދާ ސިފަ ދައްކާނީ ކަލެއަށް ތިކަމުގަ އެހީވާ މީހުންނަށް. ނޫނީ ކަލޭގެ އެނދުގެ ފަޅު ފިލުވާދޭ މީހުންނަށް. ކޮންމެހެން އެހެން މީހުންނަށް ކަލޭގެ މުސީބާތް ޖައްސަން އުޅޭނެ ކަމެއްނެތް. ކަލޭ ތީ މީހަކާ ކައިވެނި ކުރާ ފެންވަރުގެ މީހެއްނޫން. އެއަށް ވުރެއް ކަލޭ މުޑުދާރު. ތަނަކުން ފެންނަހާ މީހަކަށް ހެޔޮވަރު މީހެއްތީ. އެކަމަކު މޭ ފުއްޕާފަ ތިއަންނަނީ ކައިވެނީގެ ނަމުގަ އެހެން މީހުންގެ ދިރިއުޅުން ހަލާކުރަން. ކަލޭ މައިތި ނުވެއްޖެނަމަ އަހަރެން ކަލޭގެ ފަރުދާ އުފުލާ ކަލޭގެ އަސްލު ސިފަ މުޅި ރަށަށް ފަޅާ އަރުވާނަން ” ނިޔާޒް ވިޔާމަށް އިންޒާރުދިނެވެ. ” އަހަރެންގެ ކޮންކަމެއް ފަޅާ އަރުވާލެވެނީ. އެއްވެސް ކަމެއް ފަޅާއަރުވާ ނުލެވޭނެ. ތީ އެއްވެސް ކަމެއްވާ މީހެއްނޫން ” ވިޔާމް ޖެއްސުމުގެ ފާޑަކަށް ހީގަންނަމުން ބުނެލިއެވެ. ” ކަލޭ ހީނުކުރާތި ކަލޭގެ މުއްސަދި ކަމުގެ ފައިދާ ހުރިހާ ކަމަކުން ނެގޭނޭ. ފައިސާ ދީގެން ވެސް ކަލެއަށް ގަނެލެވޭނީ ގަނެލެވޭ ވަރުގެ އެއްޗެއް. އެކަމަކު ކަލޭގެ މުޑުދާރު ސިފަ އަދި ކަލޭގެ ތި އަމަލުތައް ފަޅާއަރުވާލަން ހުރި ހެކި އެއީ ކަލޭގެ މުއްސަދިކަމުން ގަނެވޭނެ އެއްޗެއްނޫން” ނިޔާޒް ބުނެލިއެވެ.\n” ކަމެއްކުރަން ކެރޭވަރުގެ މީހެއްނަމަ ތިހެން ހުރެގެން ހަޅޭނުލަވާނެ. އެކަމަކު އަހަރެންނަށް އެނގޭ ތީ ކަމެއްކުރަން ކެރޭވަރުގެ މީހެއްނޫން. މުއްސަދިކަމުގެ ބޭނުންވެސް އަހަރެން ކުރާނީ އަހަރެން ބޭނުން ގޮތަކަށް. ގަނެލާނީ ވެސް އަހަރެން ބޭނުން އެއްޗެއް. ތީ ކާކުކަން އަހަރެންނަށް ނޭންގުނަސް ފައިސާގެ ބާރުގަ އަހަރެން ކައިވެނި ވެސް ކުރާނީ ހަމަ ރިޒްނީއާ. ހުއްޓުވަންޔާ ހުއްޓުވާބަލަ ” ވިޔާމް ގޭގެ ދޮރުމަތީ ހުރެފަ ބޭރަށް ނިކުމެލަމުން ބުނެލިއެވެ. ” ފައިސާގެ ބާރުގަ ވެސް ކަލެއަށް ލާހިކެއްނޫން ނަޖޫ ގޮވައިގެން ކޮޓަރިއަށް ވަދެ ގަތްގަނޑުގެ ވީޑިއޯ ގަނެލާކަށް. އަދި އަހަރެން ދުނިޔޭގަ ހުރިހާ ހިނދަކު ކަލެއަށް ނުކެރޭނެ ރިޒްނިއާ ކައިވެނި ކުރާކަށް. މުއްސަދި ކަމުގަ ވެސް ކަލޭ ހުންނަން ޖެހޭނީ ހަމަތިހެން ” ނިޔާޒް ބުނެލިއެވެ. ” ކޮން ނަޖޫއެއް. ކޮން ވީޑިއޯ އެއްގެ ވާހަކަ ތިދައްކަނީ ” ވިޔާމް ބުނެލިއެވެ. އެއްޗެއް އެނގޭ ކަމަށް ނުހަދާތި. މި ރަށުގަ އުޅޭ ނަޖޫގެ ވާހަކަ މިދައްކަނީ. ކަލޭ ކަހަލަ މީހުންނަށް ހެޔޮވަރު ނަޖޫގެ ވާހަކަ މިދައްކަނީ. ނަޖޫ ގޮވައިގެން ކަލޭގެ ކޮޓަރީގަ ގަތްގަނޑުގެ ވާހަކަ މިދައްކަނީ. އެހުރިހާ މަންޒަރުތަކެއްގެ ވާހަކަ މިދައްކަނީ. އެއްޗެއް ނުވިސްނުނިއްޔާ ހައެއްކަ ފިޔަވަޅު ފަހަތަށް އަޅާބަލަ. އޭރުން ހުރިހާ ކަމެއްވެސް ހަނދާން ވެދާނެ. ކަލޭގެ ނުބައި ކަމުން ތިހުރީ ހަނދާނުގެ ބައި ވެސް ގޮސްފަ ކަންނޭގެ. މީހުންނާ ކައިވެނި ކުރަން އުޅުމުގެ ކުރިން ފުރަތަމަ ހަނދާން ނެތޭ ބައްޔަށް ފަރުވާ ހޯދާބަލަ. އޭރުން މާ ރަނގަޅުވާނެ ” ނިޔާޒްގެ ވާހަކައިން ވިޔަމް ހައިރާންވިއެވެ. އަދި ބުނާނެ އެއްޗެއް ނޭންގި ބަލަން ހުއްޓާ ނިޔާޒްގެ ފުރަގަހުގާ ވިޔާމަށް ފޮރުވިގެން ހުރި ރިޒްނީ ގޮވައިގެން ނިޔާޒް އެގެއިން ބޭރަށް ނިކުމެ ސައިކަލަށް އަރާ ދުއްވާލިއެވެ.\n” ގެއަށް ދޭ. ދޮންބެ މިދަނީ ދެން ” ރިޒްނީގެ ގެއާ ދުރަށް ސައިކަލް މަޑުކޮށްލުމަށްފަހު ނިޔާޒް ރިޒްނީ ގޮވައިގެން ގެއާ ހަމައައިސްފަ ބުނެލުން ރިޒްނީ މަޑުމަޑުން ދޮރާށި ހުޅުވާލާފަ ވަނެވެ. އޭރު ގޭ ދޮރުމަތީ ރިފްއަތު ދެއަތް ފަހަތަށް ލައިގެން ހުއްޓެވެ. މޫނުމަތިން އިންތިހާއަށް ރުޅިވެރިން ފާޅުވަމުން ދިޔައެވެ. ރިޒްނީ ތަންކޮޅަކަށް ހިނގާފަ އައުމުން ރިފްއަތު އައިސް ރިޒްނީގެ ކުރިމަތީ ހުއްޓުނެވެ. ” ކާކާ އެކުގަ ގެއަށް ތިއައީ ” ރިފްއަތުގެ ސުވާލާއެކު ރިޒްނީ އިސްއުފާ ބަލާލިއެވެ. ” އަހަރެން މި އަހަނީ ކާކާ އެކުހޭ ގެއަށް ތި އައީ “ރިޒްނީ އެއްޗެއް ނުބުނެ އިސްދަށަށް ޖަހާލުމުން ރިޒްނީގެ ފުރަގަހުގަ ހުރެފަ އަނެއްވެސް ރިފްއަތު ސުވާލު ތަކުރާރު ކޮށްލިއެވެ. ” ވިޔާމާއެކު ” ބިރުން ތުރުތުރުލާ ހާލުގަ ހުރެގެން ރިޒްނީ ބުނެލިއެވެ. އެވަގުތު ރިފްއަތު ފަސްއެނބުރި ރިޒްނީގެ ކޮޑުގައި އަތް އަޅާ އަނބުރާލުމަށްފަހު ރިޒްނީގެ މޫގައި އެތިފަހަރެއް އެޅިއެވެ. ވީތަދުން ރިޒްނީގެ ލޮލަށް ޖަމާވެ، ކަރުތައް ކޯތާފަތްމައްޗަށް އޮހިގަތެވެ. ” ކާކަށް ދޮގު ތިހަދަނީ ” ރިފްއަތު ބުނެލިއެވެ. ” ވިޔާމާއެކުގަ ގެއަށް އައި ނަމަ ވިޔާމް ގެއަށް ވަދެނުލާ ނުދާނެ. ވިޔާމާ ޒުވާބުކޮށްފަ ކާކާއެކުގަ ކޮންތާކު އުޅެފަތިއައީ ” ރިފްއަތު އަނެއްކާވެސް އާ ވާހަކަޔަކާއެކު ރިޒްނީއާ ސުވާލުކުރިއެވެ. ” އަނެއްކާ ވިޔާމް ހުރިހާ އެއްޗެއް ބައްޕަޔަށް ކިޔާދިނޫންބާ؟ ” ރިޒްނީ ހިތާ ހިތުން ކިޔާލިއެވެ. ” ރިޒްނީއާ ސުވާލު މިކުރަނީ. ކާކާއެކުގަ އުޅެފަހޭ ތިއައީ ” އަނެއްކާ ވެސް ރިފްއަތު ސުވާލުކޮށްލިއެވެ. ” ވިޔާމް އަހަރެން މިހާ ހިސާބަށް ގެނެސްފަ ގެއަށް ދިޔައީ ” ރިޒްނީ އަނެއްކާ ވެސް ބުނެލިއެވެ. ” ކާކު ސަލާމަތް ކުރަން ވެގެންތަ ކޮންމެ ފަހަރަކު ދޮގު ތިހަދަނީ ” ދެވަނަ ފަހަރަށް ރިފްއަތުގެ އަތް ރިޒްނީގެ ގައިގަ ޖެހުމަށް ނެގިއެވެ. އެވަގުތު ބޭރުގައި ހުރިހާ ވާހަކައެއް އަޑު އަހަން ހުރި ނިޔާޒް އެއްކޮށް ހުޅުވިފަ ހުރި ދޮރުން ވަދެގެން އައިސް ރިފްއަތުގެ އަތުގައި ހިފެހެއްޓިއެވެ. ” ބައްފައެއް ކަމަކުވެސް ދަރިންނަށް އަނިޔާ ކުރުމުގާ ހައްދެއްވޭ. އެ ހައްދުން ބޭރު ވަންޏާ ދެއަތުގަ އޮންނާނީ ހިލިހިލާ އެޅިފަ ” ނިޔާޒް ރިފްއަތުގެ އަތް ރިޒްނީއާ ދުކޮށްލަމުން ބުނެލިއެވެ. ނިޔާޒްގެ އަޑަށް ރިޒްނީ ބަލާލީ ހައިރާންކަމާއެކުއެވެ. އަދި ހިތްހަމަ ޖެހުމުގެ ނޭވާއެއް ރިޒްނީ ލިއެވެ.\nފުރަތަމަ ފަހަރަށް ރިފްއަތުގެ ކުރިމަތީގަ ހުރެވުމުން ފުންއަސަރާއެކު ނިޔާޒް ރިފްއަތަށް ބަލާލިއެވެ. ” ތީ ކާކު މިކަމުގެ ތެރެއަށް ވަންނަން ” ރިފްއަތު ނިޔާޒާ ދިމާއަށް ބަލަން ހުރެ ބުނެލިއެވެ. ” ކޮންމެ މީހެއް ކަމަށް ވިޔަސް ރިޒްނީއާ ތިކުރާ ސުވާލު އަހަރެންނާ ކުރޭ. އަހަރެން ޖަވާބު ދޭނަން ” ނިޔާޒް ބުނެލިއެވެ. ” ރިޒްނީއާ ކުރާ ސުވާލުތަކުގެ ޖަވާބު ކަލޭ ދޭންވީ ކީއްވެ ” ރިފްއަތު ބުނެލިއެވެ. ” ޖަވާބު ދޭންޖެހެނީ ރިޒްނީ ހުރީ މީގެ އިރުކޮޅެއް ކުރިން އަހަރެންގެ ކައިރީގަ ކަމަށްވާތީ ” ނިޔާޒް ބުނެލިއެވެ. ” އަހަރެން ރިޒްނީ ފޮނުވީ އެހެން މީހަކާ އެކުގަ. ދެން ކީއްވެ ރިޒްނީ ކަލޭ ކައިރީގަ ހުންނަންވީ ” ރިފްއަތު ބުނެލިއެވެ. ” ތި ސުވާލު އަހަރެންނާ ކުރުމުގެ ކުރިން ތިބުނާ މީހަކު އޮންނާނީ ކިޔާދީފަ ކަންނޭގެ. އެހެންވީމާ އަހަރެން ކިޔާ ދޭކަށް ވެސް ނުޖެހޭނެ. އެކަމަކު ރިޒްނީގެ ކަންތައްތަކުގަ މިހާރު ކަންތައް ތިކުރަނީ އެންމެ ރަނގަޅަކަށް ނޫން ” ނިޔާޒް ބުނެލިއެވެ.\n” ތިހެން ކިޔާފަ ވާހަކަ ދައްކަންތީ ކާކު ” މަންޒަރުބަލަން ގޭދޮރުމަތީ ހުރި އަނީސާއަށް ކެއްނުވެގެން އައިސް ނިޔާޒާ ސުވާލުކޮށްލިއެވެ. ” އަހަރެންމީ ކާކުކަން އެގިއްޖެނަމަ ފައިދަށުން ބިންގަނޑު ދެމިގެން ހިގައިދާނެ. އެހެންވީމާ އެންމެ ރަނގަޅު ވާނީ އަހަރެންމީ ކާކުކަން ނޭންގުނީޔާ. އެކަމަކު ދެން މާގިނަދުވަހެއް ނެތް އަހަރެންމީ ކާކުކަން އެނގޭކަށް ވެސް. އަހަރެންގެ ހަގީގަތާއެކު އަދި އެހެން ކައްތައްތަކެއްގެ ހަގީގަތް ވެސް އެނގިގެންދާނެ ” ނިޔާޒް ރިފްއަތާ ދިމާއަށް ބަލަންހުރެ ބުނެލިއެވެ. ” އަހަރެންނަށް އެނގޭ މިގޭގަ ހިނގާ ހުރިހާކަމެއްވެސް. އެހެންވީމާ ރިޒްނީއަށް މަޖުބޫރު ކުރުވާ ހުރިހާ ކަމެއްގަ ކުއްވެރި ވަނީ ރިޒްނީގެ މައިންބަފައިން ” ނިޔާޒް ރިފްއަތާ އަނީސާއަށް ބަލާލަމުން ބުނެލިއެވެ. ” މީ ކާކުތަކާ މިހެން ވާހަކަ ދައްކަން ” ރިފްއަތު ރިޒްނީ ކުރެން އަހާލިއެވެ. ” އެއީ އަހަރެންގެ ރައްޓިއްސެއް. އަހަރެންނާ އެކުގަ މާލޭގަ ކިޔަވަން ހުރި ” ރިޒްނީ ބުނެލިއެވެ. ” ދެން ކިހިނެއް މިގޭގަ ވާ ކަންތައް އެނގެނީ ” ރިފްއަތް އަހާލިއެވެ. ” ވިޔާމް ދެއްކި ވާހަކަޔަކާ އެއްބަސް ނުވެ އަހަރެން ހިތްހަމަ ނުޖެހިގެން އެގެއިން ނިކުތްތަކުން ދިމާވީ. ދެން އަހަރެންގެ ހަބަރެއް ނުވާ ވާހަކަ ބުނުމުން އަހަރެންނަށް ކިޔާދެވުނީ ” ރިޒްނީ އިސްދަށަށް ޖަހައިގެން ހުރެ ދޮގު ވާހަކައެއް ކިޔާދިނެވެ. މަޖުބޫރު ވެގެންނެވެ. ވަގުތާ ހާލަތަށް ބަލާފަ ނިޔާޒް ބުނަން ބޭނުންވާ ވާހަކަ ބުނުމަށްފަހު، ރިފްއަތާ ކުރިމަތި ލެވުނު ގޮތުން ދެރަވެގެންވާ ހާލުގައި އެގެއިން ބޭރަށް ނިކުމެ ސައިކަލަށް އެރުމަށް ހިނގައިގަތެވެ. ނިޔާޒް ދިޔަމަންޒަރު ބަލަން ހުރުމަށްފަހު ރިފްއަތު ގެއަށް ވަނުމަށް ހިނގައިގަތުމުން ފަހަތުން އަނީސާ ވެސް ހިނގައިގަތެވެ. އޭރު މިހުރިހާ މަންޒަރެއް ބަލަން ރިޒްނީ ހުއްޓެވެ.\n” ނިޔާއަށް ގުޅާ ގުޅާ ވެސް ފޯނެއް ނުނަގާ ” ޒޭނާ ބުނެލިއެވެ. ” ވެދާނެއްނު ނިދާފަ އޮތީކަމަށްވެސް ” ޖޯލީގައި ހަމަޖެހިލަމުން އަކިޔަލް ބުނެލިއެވެ. ” ކޮން ބަހުސެއް ތިކުރަނީ ” ސާހިދު އަހާލިއެވެ. ” ބަހުސެއް ނުކުރަން. މިދައްކަނީ ނިޔާގެ ހަބަރެއް ނުވާހަކަ ” ޒޭނާ ބުނެލިއެވެ. ” ކިހިނެއްވީ. ޒޭނާއަށް މިހާރު ނިޔާ ނެތިއްޔާ ހަމަ ނޭވާ ވެސް ނުލެވެނީތަ ” ޖޯލީގައި އިށީންނަމުން ސާހިދު ބުނެލިއެވެ. ” ސާބަހޭ. ނޭވާ ނުލެވިގެން މަށެއް ނޫޅެން. އިއްޔެގަ ކައްތައްވީ ކިހިނެއްތޯ ބަލަންވެގެން ނިޔާ މިހޯދަނީ. އެއްޗެއް ބުންޏަސް ހިސާބުގަނޑު ބޮލަން ނަގާފާނެހެން ހީވަނީ ” މިހެންބުނެ ޒޭނާ ޖޯލިން ތެދުވެގެން ގެއަށްވަންނަން ދިޔައެވެ. ޒޭނާ ދާން ފެށުމުން ސާހިދު ހެވިފަ ބަލަން އިނެވެ. ” ތި ފޮނުވާލީ ޒޭނާ ރުޅި އަރުވާލާފަ. ސާހިދު އަދިވެސް ބޮޑެއް ނުވޭވިއްޔާ ” ޒޭނާ ދިޔުމުން އަކިޔަލް ބުނެލިއެވެ. ” އަކޫއަށް އަދިވެސް ޒޭނާ ނޭންގޭދޯ. އެއީ އެހާ އަވަހަށް އަހަރެން އެއްޗެއް ބުނެގެން ރުޅިއަންނާނެ މީހެއްނޫން. އެހެންވީމާ އެކަމާ އަޅާނުލާ ” ސާހިދު ބުނެލިއެވެ. ” އާނ. އަހަރެންމީ އަދި ތިހެން މީހަކު އެއްޗެއް ބުނެގެން ރުޅި އަންނާނެ މީހެއްނޫން ” ސާހިދު ދެއްކި ވާހަކަ އަޑު އަހާފަ ޒޭނާ ގެއިން ބޭރަށް ނިކުމެފަ ބުނެލިއެވެ. ” ކޮބާ!! އަހަރެން ބުނީމެއްނު ޒޭނާ ރުޅިއެއް ނާންނާނޭ ” އަކިޔަލާ ދިމާއަށް ސާހިދު ބުނެލިއެވެ. ” މަންމައަށް މިހާރު ސައި ދީފިންތަ ” އަކިޔަލް އަހާލިއެވެ. ” އާނ. އެކަން ނިމިއްޖެ ” ޒޭނާ ބުނެލިއެވެ. ” އަކޫ ސައިބޮނީ ކޮންއިރަކުން ” ޒޭނާ އަހާލިއެވެ. ” ނިޔާގެ ހަބަރެއްވޭތޯ މި އިންނަނީ ” އަކިޔަލް ބުނެލިއެވެ. ” ނިޔާ އަންނަ ވާހަކަ ބުނީތަ ” ސާހިދު އަހާލިއެވެ. ” ބުނީއެއްނޫން. އެކަމަކު ރޭގަ އަހަރެން ގުޅީމާ ބުނި ހެނދުނުން ދާނަމޭ ” އަކިޔަލް ބުނެލިއެވެ. ” އަވަހަކަށް މަރެއް ވެސް ނުވާނެ ” އަކިޔަލް އެހެން ބުނެލިތަނާ ދުރުން ނިޔާޒް އަންނަތަން ފެނުމުން ސާހިދު ބުނެލިއެވެ.\n” ކިހިނެއްވެފަ ތިތިބީ ” ނިޔާޒް ސުވާލުކޮށްލިއެވެ. ” ކަމެއް ވެފައެއްނޫން. އެކަމަކު އިންތިޒާރު މިކުރަނީ ނީޔާއަށް ” ޒޭނާ ބުނެލިއެވެ. ” ކޮންކަމަކާ އަހަރެންނަށް އިންތިޒާރު ތިކުރަނީ ” ނިޔާ އަހާލިއެވެ. ” އިއްޔެގެ ކަންތައް ދިޔަ ގޮތެއް އޮލުން ފިލުވަން ވެގެން ” ސާހިދު ބުނެލިއެވެ. އޭރު އަކިޔަލްވެސް ބަހެއްވެސް ބުނެ ނުލާ އޮތެވެ. ” އިއްޔެގެ ކަންތައްދޯ… އަހަރެން ހީކުރިގޮތާ މުޅިން ހިލާފަށް ކަންތައްވީ. ދެން ވިސްނާލާ ކަންކަމުގެ އަސަރު ހުންނާނެ ވަރު ” އަކިޔަލާ ޖެހިގެން ހުރި ޖޯލީގައި އިނށީންނަމުން ނިޔާޒް ބުނެލިއެވެ. ” ތިހެން ބުންޏަސް އަދި ނޭންގޭނެދޯ ” ސާހިދު އެހެން ބުނެލުމުން ކަންތައްވީގޮތް ވަރަށް ތަފްސީލްކޮށް ނިޔާޒް ކިޔާދިނެވެ.\n” ނިޔާ ފެނުމުން ބައްޕައަށް ކިހިނެއްވީ ” ޒޭނާ އަހާލިއެވެ. ” އަސްލު ބައްޕައަށް އަހަރެން ނޭންގޭ. އެނގޭނަމަދޯ ކޮންމެވެސް ކަހަލަ ގޮތެއްވެސް ވާނީ. އެކަމަކު އަހަރެން ބައްޕަގެ އަތުގަ ހިފި ހިސާބުން ބައްޕަ ވަރަށް ފާޑަކަށް އަހަރެންނާ ދިމާއަށް ބަލާލި ” ނިޔާޒް ބުނެލިއެވެ. ” ކޮންމެވެސް ގޮތަކުން ބައްޕައަށް ކަމެއް ފާހަގަ ވީކަންނޭންގެ އެއްނު ” އަކިޔަލް ބުނެލިއެވެ.\n” ދެންމެގަ ބުނީމެއްނު ވިޔާމް ތަކުރާރުކޮށް ރިޒޫއާ ދިމާއަށް ބުންޏޭ ގެއިން ނެރި މަގުމަތިކޮށްލާނަމޭ. ކީއްވެތަ ވިޔާމް އެހެން އެބުނީ ” ވަރަށް ވިސްނާލާފަ އަކިޔަލް ނިޔާޒް ކުރެން އަހާލިއެވެ. ” ނޭންގެ. އެކަމަކު ވިޔާމް އެހެން ބުނުމުގެ ފަހަތުގަ ވާނެ ސިއްރެއް. އެކަން ޖެހޭނީ ބަލަން ” ނިޔާޒް ބުނެލިއެވެ. ” ވެދާނެއްނު އެ ގެ އަކީ ރިޒޫމެންގެ ގެ އެއް ނޫންކަމަށް ” ސާހިދު ބުނެލިއެވެ. ” ދެން އެހެންވޭތަ؟. އެމީހުންވެސް އެމީހުންގެ ގޭގަ ނޫނީ ނޫޅޭނެދޯ. ދެން މޮޅު އެއްޗެއް ސާހިދު ވެސް ކިޔާފާނެ ” ސާހިދުއަށް ޒޭނާ ޖަވާބު ދިނީ ދިމާކުރާ ފާޑަކަށެވެ. ” ސާހިދު އެބުނީ ރަނގަޅަށް ކަންނޭގެ. ވެދާނެ އެ ގެއަކީ ވިޔާމްގެ ބައްޕަގެ ގެއަކަށްވެސް. އެހެން ނޫނީ ކިހިނެއް މީހަކަށް ބުނެވޭނީ ގެއަކުން ނެރި މަގުމަތިކޮށް ބިކަކޮށްލާނަމޭ ” ސާހިދުގެ ވާހަކައަށް ބާރު ދެމުން އަކިޔަލް ބުނެލިއެވެ. ” އެހެންވިއްޔާ ނިޔާ ރިޒޫއަށް ގުޅާފަ ސުވާލުކޮށްބަލަ ތިކަމުގެ ހަގީގަތަކީ ކޮބައިތޯ. ޔަގީނުން ވެސް ރިޒޫއަށް އެނގޭނެ ” ޒޭނާ ބުނެލިއެވެ.\n” ކޮންތާކުތަ؟ ” ރިޒްނީ ފޯން ނެގުމުން ނިޔާޒް އަހާލިއެވެ. ” ދޮންބެ ސުވާލު ކުރާއިރުވެސް އެނގޭނެދޯ އަހަރެން ކޮންތާކުކަން ހުންނާނީ ” ރިޒްނީ ބުނެލިއެވެ. ” މަންމަޔާ ބައްޕަ ގޭގަ އުޅޭތަ؟ ” ނިޔާޒް އަހާލިއެވެ. ” ނޭންގެ އުޅޭކަމެއްވެސް. އަހަރެން ކޮޓަރީގަ މިއޮތީ. ކިހިނެއްވީ ” ރިޒްނީ ނިޔާޒަށް ޖަވާބު ދިނުމަށްފަހު ކޮށްލީ ސުވާލެކެވެ. ” ދޮންބެ އެއްޗެއް އަހާލަން ވެގެން ” ނިޔާޒް ބުނެލިއެވެ. ” ކޮންއެއްޗެއް އަހަން ތިއުޅެނީ ” ނިޔާޒްގެ ސުވާލުތަކުން ރިޒްނީއަށް ހާސްކަމެއް ފާހަގަވުމުން އޮށޯވެގެން އޮތުމަށްފަހު ތެދުވެ އެދުގައި އިށީދެ އިދެގެން ބުނެލިއެވެ. ” ތި ގޭގެ ރަޖިސްޓްރީ އޮންނަނީ ބައްޕަގެ ނަންމަތީގަތަ؟ ” ނިޔާޒް ސުވާލުކޮށްލިއެވެ. އަދި ނިޔާޒްގެ ސުވާލުން ރިޒްނީ ހައިރާންވިއެވެ. ” ކިހިނެއްވީ އަނެއްކާ ދޮންބޭ. ކަމެއް ގޯސްވީތަ؟ ” ރިޒްނީ އެނދުގެ ބޭރަށް ދެފައި ތިރިކޮށްލަމުން އަހާލިއެވެ. ” ދޮންބެއަށް ހީވަނީ ވަރަށް ބޮޑަށް ކަންތައް ގޯސްވެއްޖެހެން. އެހެންވެ މިހެން މިއެހީ ” ނިޔާޒް ބުންނެލިއެވެ. ” އަސްލު ތިއިން އެއްޗެއް އަހަރެންނަށް ނޭންގެ. އަހަރެން މާލޭގަ ކިޔަވަން ހުރެފަ އެއްފަހަރަކު ޗުއްޓީއަށް ރަށަށް އައީމާ ބައްޕަ އަހަރެންގެން ދިޔައީ މިގެއަށް. ގެއާ ބެހޭގޮތުން ސުވާލު ކުރީމާ ބައްޕަ ބުނި އެއީ އޯ މިހާރު އަހަރުންގެ ގެއަކީ. އޭގެ ފަހުން އަހަރެން ގޭގެ ކަމަކާ އަޅާނުލަން. ސުވާލެއްވެސް ނުކުރަން ” ރިޒްނީ ބުނެލިއެވެ. ” ކޮންކަމެއް ގޯސްވިހެން ހީވެގެންތަ ދޮންބެ ތިސުވާލު ތިކުރީ ” ރިޒްނީ ނިޔާޒާ ސުވާލުކޮށްލިއެވެ. ” ރިޒްނީ ބުނީމެއްނު ވިޔާމް ތަކުރާރުކޮށް ބުންޏޭ އޭނާ ބުނާ ކަމެއް ނުކޮށްފިއްޔާ ގެއިންނެރެ މަގުމަތިކޮށްލާނަމޭ. ވިޔާމް އެހެން ބުނީ ކީއްވެބާއޭ ހިތަށް އަރާފަ މިއަހާލީ “ނިޔާޒް ކިޔާދިނެވެ. ” ދެން ދޮންބެ ތިބުނަނީ ވިޔާމް އެބުނާގޮތުން މިގެއަކީ އެމީހުންގެ ގެއެކޭތަ؟ ” ނިޔާޒް ދެއްކި ވާހަކަޔާމެދު ވިސްނާލާފަ ރިޒްނީ ސުވާލުކޮށްލިއެވެ. ” އާނ… ވިޔާމް އެބުނި ބަހުގަ ހަގީގަތެއްވަންޏާ ކަން އޮތީ ތިޔަހެން. އެހެންވީމާ ރިޒްނީ ކުރަންވީ ކަމަކީ ބައްޕަޔާ މަންމައަށް ނޭންގި ގޭގެ ރަޖިސްޓްރީ އަތުގަޖެހޭތޯ ބަލާބަލަ. ދޮންބެ ބޭނުން ރަޖިސްޓްރީ ބަލަން. ތި ގެ ބައްޕަގެ ނަންމަތީ ނެތިއްޖިޔާ ރިޒްނީގެ ކައިވެނި ވިޔާމާ ވިޔަނުދީ އަބަދުގެ އަބަދަށް ދޮންބެ ހުއްޓުވާލާނަން. އަދި ބައްޕަގެ ކުރިމަތީ ވިޔާމްގެ ހަގީގަތް ފަޅާއަރުވާލާނަން. އޭރުން ބައްޕަ އެހުރިހާ ކަމަކާ ދެކޮޅުހަދާނެ ” ނިޔާޒް ކަންތައްކުރަންވީ ގޮތް ބުނުމަށްފަހު ފޯން ކަޑާލީ ރިޒްނީއާ ވަރަށް ބޮޑު ކަމެއް ހަވާލުކުރުމަށްފަހުއެވެ.\nhaada duvahe fahugaey mivaahaka kiyaalan milebunee\nAlhugadu ge lap halaakuvegen vaahaka upload nukoh las v….\nDhen kon irahkun aneh baeh genes dheynee\nދޫކޮށްނުލާނަމޭ ކަލާ – 18\nހިތާމަ ލޯބި December 25, 2020


ޢަރަފާތް ދުވަހުގެ ސުންނަތް ތަކުގެ ތެރެއިން… – DhiSalafiyyah\nޢަރަފާތް ދުވަހުގެ ސުންނަތް ތަކުގެ ތެރެއިން…\n22/10/2012 ފިޤުހާއި އޭގެ ޢިލްމުތައް, ދީންއައްޝައިޚް އަޙްމަދު ނާޒިލް މުޙައްމަދު\nއެނގިވަޑައިގަންނަވާނޭ ފަދައިން އަޅުގަނޑުމެން ގުނަމުން މިދަނީ ވަރަށްވެސް މަތިވެރި ދުވަސްތަކެވެ. ޙައްޖުމަހުގެ ފުރަތަމަދިހައިގެ ދުވަސްތަކެވެ. މިދުވަސްތަކުގެ މައްޗަށް ޤަދަރާއި ޢިއްޒަތް އުފުލިގެންވާ ދުވަސް ކަމުގައިވާ “ޢަރަފާތް ދުވަސް” މިވަނީ އަޅުގަނޑުމެންނާ ވަރަށް ކައިރީގައެވެ. މިފަދަ މަތިވެރި ދުވަހަކާ ބައްދަލު ކުރާއިރު އެދުވަހުގެ ފުރިހަމަ ފައިދާ ލިބިގަތުމުގެ ދަހިވެތިކަން އަޅުގަނޑުމެންގެ ހިތްތަކުގައި ކޮންމެހެން އޮންނަން ޖެހެއެވެ. މިފަދަ ދުވަސްތަކަކީ މަދުން ލިބޭ ދުވަސްތައް ކަމުގައި ވީހިނދު އަޅުގަނޑުމެންގެ ޢަމަލުތައް މިދުވަހުގައި ބައްޓަން ކުރަންވާނީ ހެޔޮކަމާއި ތެދުވެރި ޢަމަލުގެ މަތީގައެވެ. މިފަދަ މާތް ދުވަހެއްގައި ކުރުން ސުންނަތް ވެގެންވާ ބައެއް ކަންކަމުގެ ތެރޭގައި:\n1. އެދުވަހުގެ ރޯދަ އަދާކުރުން:\nޢަރަފާތް ދުވަހުގެ އެންމެ މަތިވެރި އެއް އަޅުކަމަކީ ޙައްޖުގެ އަޅުކަމުގެ ފުރުސަތު ނުލިބުން އެންމެހާ މުސްލިމް އަޚުންނާއި އުޚުތުން އެދުވަހުގެ ރޯދަ ހިފުމެވެ. އަބޫޤަތާދާ ގެ ކިބައިން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘްފުޅު ކުރެއްވިއެވެ. “صيام يوم عرفة، أحتسب على الله أن يكفر السنة التي قبله،والسنة التي بعده”\nމާނައީ: “ޢަރަފާތް ދުވަހުގެ ރޯދައަކީ ފާއިތުވެދިޔަ އަހަރާއި އަންނަންއޮތް އަހަރުގެ ފާފަތައް ފުއްސަވާނޭ ރޯދައެއް ކަމުގައި ﷲގެ ޙަޟްރަތުން ތިމަންކަލޭގެފާނު އުންމީދު ކުރައްވަމެވެ.”\nއަދިވެސް އެދުވަހުގެ ރޯދައިގެ މާތްކަމާ ބެހޭގޮތުން އައިސްފައިވެއެވެ. ރަސޫލުﷲ صلى الله عليه وسلم ޙަދީޘްފުޅު ކުރެއްވިއެވެ. “يكفر السنة الماضية والباقية” \nމާނައީ: “(އެދުވަހުގެ ރޯދައަކީ) ވޭތިވެދިޔަ އަހަރާއި އަންނަން އޮތް އަހަރުގެ (ފާފައިގެ) ކައްފާރާއެވެ.”\n2. ގިނަގިނައިން ދުޢާ ކުރުން:\nދުޢާ އަކީ މުއުމިނުންގެ ހަތިޔާރެވެ. ﷲ ތަޢާލާ ވަޙީ ކުރެއްވިއެވެ.\n﴿ادْعُونِي أَسْتَجِبْ لَكُمْ إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِين﴾ (غافر :60)\nމާނައީ: “އަދި ތިޔަބައިމީހުންގެ ވެރިރަސްކަލާނގެ ވަޙީ ކުރެއްވިއެވެ. ތިޔަބައިމީހުން ތިމަންރަސްކަލާނގެއަށް ދުޢާ ކުރާށެވެ! ތިމަންރަސްކަލާނގެ ތިޔަބައިމީހުންގެ ދުޢާ އިޖާބަކުރައްވާހުށީމެވެ. ހަމަކަށަވަރުން، ތިމަންރަސްކަލާނގެއަށް (ދުޢާކޮށް) އަޅުކަން ކުރުމަށް ކިބުރުވެރިވެގަންނަ މީހުން، ނިކަންހުރެ ނިކަމެތިވެގެންވާ ޙާލު، އެއުރެން ނަރަކަޔަށް ވަންނާނެތެވެ.”\nޢަރަފާތް ދުވަހަކީ އެދުވަހެއްގައި ކުރެވޭ ދުޢާގެ މަތިވެރިކަން އުފުލިގެންވާ ދުވަހެކެވެ. އެދުވަހުގެ މަތިވެރިކަން ލިބިގަނެވޭނެ ހަމައެކަނި ބަޔަކީ ޙައްޖުވެރިންނެއް ނޫނެވެ. އެހެންކަމުން މިދުވަހުގައި އަޅުގަނޑުމެންގެ ދެއަތްތައް އުފުލައި، ފާފަތައް ފުއްސަވާދެއްވައި ދެއްވުމަށާއި ﷲ ތަޢާލާގެ ފަޟްލުވަންތަކަމުން ދެއްވުމަށް އެދި އެކަލާނގެ ޙަޟްރަތުގައި ރޮއި އާދޭސް ދެންނެވުމީ ނުކޮށް ދޫކޮށްގެންވާނެ ކަމެއް ނޫނެވެ. ﷲ ތަޢާލާ ކުރައްވާފައި ވެއެވެ.\n﴿ادْعُوا رَبَّكُمْ تَضَرُّعًا وَخُفْيَةً إِنَّهُ لا يُحِبُّ الْمُعْتَدِين﴾ (الأعراف :55)\nމާނައީ: “މަޑުމޮޅިކަމާއި، ވަންހަނާ ގޮތުގައި،ތިޔަބައިމީހުންގެ ވެރިރަސްކަލާނގެއަށް ދުޢާ ކުރާށެވެ. ހަމަކަށަވަރުން، ހައްދުފަހަނަޅައިދާ މީހުންދެކެ އެކަލާނގެ ލޯބިވެވޮޑިގެނެއް ނުވެތެވެ.”\nދެންފަހެ ޢަރަފާތް ދުވަހު ކުރެވޭ ދުޢާއާ ބެހޭގޮތުން ރަސޫލުﷲ صلى الله عليه وسلم ޙަދީޘްފުޅު ކުރެއްވިއެވެ.\nމާނައީ: “އެންމެ މާތް ދުޢާއަކީ ޢަރަފާތް ދުވަހުގެ ދުޢާއެވެ.”\n3. ތެދުވެރި ހިތަކާއިގެން، އިޚްލާޞްތެރިކަމާއެކު، ގިނަގިނައިން ﷲގެ އެއްކައުވަންތަ ކަމަށް ހެކިވުން:\nރަސޫލުﷲ صلى الله عليه وسلم ޢަރަފާތް ދުވަހު ގިނަގިނައިން ﷲގެ އެއްކައުވަންތަކަމަށް ހެކިވެ ދުޢާ ކުރެއްވި ކަމުގައި ރިވާވެގެން ވެއެވެ. “كان أكثر دعاء النبي -صلى الله عليه وسلم- يوم عرفة (لا إله إلا الله وحده لا شريك له, له الملك وله الحمد, بيده الخير وهو على كل شيء قدير)”\nމާނައީ: “ޢަރަފާތް ދުވަހު ރަސޫލުﷲ صلى الله عليه وسلم އެންމެ ގިނައިން ދެންނެވި ދުޢާއަކީ “لاَ إِلَهَ إِلاَّ اللهُ وَحْدَهُ لاَ شَرِيْكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلِّ شَيْءٍ قَدِيْر” އެވެ.\n(މާނައީ: ﷲ އީ އެކަލާނގެ ފިޔަވައި ޙައްޤުގޮތުގައި އެއްވެސް އަޅުކަމެއްވެވޭ އިލާހަކުނުވާ އެއްކައުވަންތަ އިލާހެވެ. އެކަލާނގެއަށް ބައިވެރިޔަކު ނުވެއެވެ. ވެރިކަންވަނީ އެކަލާނގެއަށެވެ. ޙަމްދުހުރީ އެކަލާނގެއަށެވެ. އެކަލާނގެއީ ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.)”\nއަދި މާތް ﷲ ރުއްސުންލެއްވި ޢަބްދުﷲ ބްން ޢަމްރު ބްނުލް ޢާޞްގެ ކިބައިން ރިވާވެގެން ވެއެވެ. ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘްފުޅު ކުރެއްވިއެވެ.\n“خير الدعاء دعاء يوم عرفة، وخير ما قلت أنا والنبيّون من قبلي: لا إله إلا الله وحده لا شريك له، له الملك، وله الحمد، وهو على كل شيء قدير”\nމާނައީ: “އެންމެ ހެޔޮ ދުޢާއަކީ ޢަރަފާތް ދުވަހުގެ ދުޢާއެވެ. ތިމަންކަލޭގެފާނާއި ތިމަންކަލޭގެފާނުގެ ކުރިން އައި އެންމެހާ ނަބީންގެ އެންމެ ހެޔޮ ބަސްފުޅަކީ: “لاَ إِلَهَ إِلاَّ اللهُ وَحْدَهُ لاَ شَرِيْكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلِّ شَيْءٍ قَدِيْر” (ﷲ އީ އެކަލާނގެ ފިޔަވައި ޙައްޤުގޮތުގައި އަޅުކަމެއްވެވޭ އެއްވެސް އިލާހަކުނުވާ އެއްކައުވަންތަ އިލާހެވެ. އެކަލާނގެއަށް ބައިވެރިޔަކު ނުވެއެވެ. ވެރިކަންވަނީ އެކަލާނގެއަށެވެ. ޙަމްދުހުރީ އެކަލާނގެއަށެވެ. އެކަލާނގެއީ ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.)”\n4. ތަކުބީރު ކިޔުން.\nރަސޫލުﷲ صلى الله عليه وسلم ގެ އަރިހުން ޢަބްދުﷲ ބްން ޢުމަރު رضي الله عنهما ރިވާކުރެއްވިއެވެ.\n“ما من أيام أعظم عند الله ولا أحب إليه العمل فيهن من هذه الأيام العشر فأكثروا فيهن من التهليل والتكبير والتحميد” \nމާނައީ: “މި ދިހަ ދުވަހަށްވުރެ ﷲގެ ޙަޟްރަތުގައި މަތިވެރިވެގެންވާ، އަދި އެދުވަސްތަކުގައި ކުރެވޭ ޢަމަލަށްވުރެ ﷲގެ ޙަޟްރަތުގައި ލޮބުވެތިކަން ބޮޑު ޢަމަލެއް ނުވެއެވެ. ފަހެ ތިޔަބައިމީހުން އެދުވަސްތަކުގައި ތަހްލީލާލި[އެބަހީ: لا إله إلا الله] ތަކްބީރާއި[އެބަހީ: الله أكبر] ތަޙްމީދު ކިޔުން ގިނަ ކުރާހުށިކަމެވެ.”\nއިސްވެދިޔަ ޙަދީޘްގައި އެވަނީ ޙައްޖުމަހުގެ ފުރަތަމަ ދިހައިގެ މާތްކަމުގެ ވާހަކައެވެ. މިދިހަ ދުވަހުގެ މައްޗަށް ޢިއްޒަތާއި ޤަދަރު ލިބިގެންވާ ދުވަހަކީ ޢަރަފާތް ދުވަހެވެ. އެހެންކަމުން ޢަރަފާތްދުވަހު ގިނަގިނައިން ތަކުބީރު ކިޔައި އުޅުން ހުއްޓެވެ. އެއީ ﷲ ތަޢާލާގެ މާތްކަމާއި މަތިވެރިކަން އިޢުލާން ކުރުމާއި ތިމާމެންގެ އިސްލާމްކަން ފާޅުކުރުމަށްޓަކައެވެ.\nތަކުބީރު ކިޔުމުގައި އަންނަނިވި ތިންގޮތުން ކުރެ ކޮންމެ ގޮތެއްވެސް ޘާބިތުވެގެން ވެއެވެ.\nހ) “اللهُ أَكْبَرُ، اللهُ أَكْبَرُ لاَإِلَهَ إِلاَّ اللهُ، وَاللهُ أَكْبَرُ وَلِلّهِ الحَمْد“\nށ) “اللّهُ أَكْبَرُ، اللّهُ أَكْبَرُ ، اللّهُ أَكْبَرُ كَبِيرَا“\nނ) “اللّهُ أَكْبَرُ ، اللّهُ أَكْبَرُ ، اللّهُ أَكْبَرُ ، لاَ إِلَهَ إِلاَّ اللّه ،وَاللّهُ أَكْبَرُ ،اللّهُ أَكْبَرُ ، وَلِلّهِ الْحَمْد“\nދުޢާއަކީ އަޅުގަނޑުމެންނާ ކުރިމަތި ލާފައިމިވާ މަތިވެރި މައްސަރުގެ ހެޔޮކަން އަޅުގަނޑުމެންނަށް، ﷲ ތަބާރަކަ ވަތަޢާލާ ދެއްވުމެވެ. އަދި ޢަރަފާތް ދުވަހުގައި އެންމެހާ ހެޔޮ ޢަމަލުތައް ކުރުމުގެ ތައުފީޤް އަޅުގަނޑުމެންނަށް ދެއްވާ، އަޅުގަނޑުމެންގެ ފާފަތައް އެކަލާނގެ ފުއްސަވާދެއްވުމެވެ. އާމީން.\nوصلى الله وسلم على نبينا محمد وعلى آله وصحبه أجمعين. والحمد لله رب العالمين.\n أخرجه مسلم، ح/1163\n رواه مالك في “الموطأ” (500) وحسَّنه الألباني في “صحيح الجامع” (1102)\n رواه الترمذي (3585) وحسَّنه الألباني في “صحيح الترغيب” (1536)\n أخرجه احمد 7/224 وصحّح إسناده أحمد شاكر


ބ.ކަމަދޫ ހުކުރު މިސްކިތަށް މަސައްކަތު މީހަކު ހޯދުން\nއެސް.އެސް 1 (ސަޕޯޓް ސަރވިސް 1)\nމާޅޮސްމަޑުލު ދެކުނުބުރީ ކަމަދޫ ކައުންސިލްގެ އިދާރާ (މަސްޖިދުއް ސިޔާދަތު)\n-/3100 ރުފިޔާ (މަހަކު)\n-/1000 ރުފިޔާ (މަހަކު)\n1200/- ރުފިޔާ (މަހަކު)\nކޮންމެ ނަމާދެއްގެ 15 މިނިޓް ކުރިން މިސްކިތްތެރެ ފޮޅާ ސާފުކުރުން.\nމިސްކިތު ގޯތިތެރެއާއި ވަށައިގެންވާ މަގުތައް ހަމަޖެހިފައިވާ އުޞޫލެއްގެ ދަށުން ކުނިކަހާ ކުނިތައް ނައްތާލުމުގެ މަސައްކަތްކުރުން.\nމިސްކިތުގެ ދޮރާއި ދޮރުފަތްތަކާއި ހޮޅިބުރި، ފަންކާ، ކަބަޑުތައް ސާފުކުރުމާއި، ހޮޅިބުރި، ފަންކާ، ބޮކިތައް ހަމަޖެހިފައިވާ އުޞޫލަކުން ދިއްލާ ނިއްވުން.\nމިސްކިތު ފާހާނާއާއި، އިސްކޫރުބަރި ދޮވެ ސާފުކުރުމާއި، ވަޅުދިޔަ ހިއްކާ ބެލެހެއްޓުން.\nއެއަރކޮންޑިޝަން ޖެއްސުމާއި ނިއްވާލުމާއި، ސާފުކުރުމާއި، ކާޕެޓްތައް ސާފުކުރުން.\nނޯޓް: ލިޔަންކިޔަން އެނގޭކަން ދެނެގަންނާނީ، ދައްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭއިދާރާއަކުން ބަޔާންކޮށް ދޫކުރާ ލިޔުމަށް ބަލައިގެންނެވެ.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު މި އިދާރާގެ ކައުންޓަރުން ލިބެން ހުންނާނެއެވެ. އަދި ސިވިލް ސާރވިސް ކޮމިޝަނުގެ ވެބްސައިޓުން www.csc.gov.mv ޑައުންލޯޑު ކުރެވޭނެއެވެ.)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް ނުވަތަ އައި.ޑީ ކާޑު ގެއްލިފައިވާ ނަމަ، އެ ފަރާތެއްގެ އުފަންދުވަހުގެ ސެޓްފިކެޓް، ޕާސްޕޯޓު ނުވަތަ ޑްރައިވިންގ ލައިސަންސް.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު / ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ސެޓްފިކެޓް ނެތް ހާލަތުގައި، ކޯސް ފުރިހަމަ ކުރިކަމުގެ ލިޔުމާއި، މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ އެމް.ކިއު.އޭ އެސެސްމަންޓް ރިޕޯރޓްގެ ކޮޕީ އަދި ޓްރާންސްކްރިޕްޓްގެ ކޮޕީ.\n(ހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުއައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލްއަޤުވާމީ ޖަމްޢިއްޔާ / ޖަމާޢަތެއްގައި ވަޒީފާ އަދާކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާ ނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށްފައިވާ އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\n(ނ) ދައުލަތުގެ އިދާރާތަކާއި ސަރުކާރު ހިއްޞާވާ ކުންފުނިތަކުގެ ތެރެއިން އުވާލާފައިވާ ތަންތަނުގައި މަސައްކަތްކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\n(ރ) ޤައުމީ ނުވަތަ ބައިނަލްއަޤުވާމީ ޖަމްޢިއްޔާ / ޖަމާޢަތެއްގައި މަސައްކަތް ކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށް އެ ތަނަކުން ދޫކޮށްފައިވާ ލިޔުން އަދި އެ ޖަމްޢިއްޔާ / ޖަމާޢަތަކީ ހިނގަމުންދާ ޖަމްޢިއްޔާ / ޖަމާޢަތެއްކަން ބަޔާންކޮށް އެ ތަނަކުން ދޫކޮށްފައިވާ ލިޔުން.\nލިބިފައިވާ ތަޢުލީމާއި ތަމްރީން (%26)\nލިބިފައިވާ މަސައްކަތު ތަޖުރިބާ (%26)\nލިބިފައިވާ ހުނަރު (%48)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ނޮވެންބަރު 30 ވާ ބުރާސްފަތި ދުވަހުގެ 13:00 ގެ ކުރިން، މާޅޮސްމަޑުލު ދެކުނުބުރީ ކަމަދޫ ކައުންސިލް އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 ޑިސެންބަރު 03 އާ 2020 ޑިސެންބަރު 08 އާ ދެމެދުއެވެ. އިންޓަރވިއު ކުރިއަށް ގެންދެވޭނީ މާޅޮސްމަޑުލު ދެކުނުބުރީ ކަމަދޫ ކައުންސިލް އިދާރާގައެވެ. ވުމާއެކު، އެ މުއްދަތުގައި އިންޓަރވިއުއަށް ތައްޔާރުވެގެން ތިބުމަށްވެސް ދަންނަވަމެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގެ ނޯޓިސްބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމުކުރާ ދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 6600051 ނަންބަރު ފޯނާއެވެ. އީ-މެއިލް ކުރައްވާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.\n07 ރަބީއުލްއާހިރު 1442\nސުންގަޑި: 30 ނޮވެންބަރު 2020 1300\n- ބ.ކަމަދޫ ހުކުރު މިސްކިތަށް މަސައްކަތު މީހަކު ހޯދުން


Sushant ge janaazaa ah Rhea nudhiyaee mihen vegennoa! – Iru\nސުޝާންތުގެ ޖަނާޒާއަށް ރިއާ ނުދިޔައީ މިހެންވެގެންނޯ!\nޝާޝާ· 28 އޮގަސްޓް 2020\nބޮލީވުޑް އެކްޓަރު ސުޝާންތު ސިންގް ރާޖްޕުތުގެ މަރާ ގުޅިގެން ލޯބިވެރިޔާއާ ރިއާ ޗަކްރަބަތީގެ ބޮލުގައި އެޅިފައިވާ ތުހުމަތުތަކާ ބެހޭގޮތުން ރިއާ ދާދިފަހުން ވާހަކަ ދައްކައިފިއެވެ.\nއިންޑިއާގެ ނޫސް ޗެނަލަކަށް ދިން އިންޓަވިއުއެއްގައި 28 އަހަރުގެ އެކްޓްރެސް ކިޔައިދިން ވާހަކަތަކުގެ ތެރޭގައި އޭނާ ސުޝާންތުގެ ހަށިގަނޑު ބަލަން މޯޗަރީއަށް ދިޔަ ކަމާއި، ގޮސް “ސޮރީ ބާބޫ” އޭ ބުނި ސަބަބު ކިޔައިދީފައި ވެއެވެ. އެގޮތުން ރިއާ ސުވާލު ކުރިގޮތުގައި، އެކަހަލަ ވަގުތެއްގައި މީހަކު ބުނާނީ އެ ނޫން ވަކި ކޯއްޗެއްތޯއެވެ.\n“އަހަރެން ސޮރީއޭ ބުނީ ސުޝާންތުގެ ދިރިއުޅުން ނިމުނީމަ އަދި އޭނަގެ މަރު ބޮޑު ޖޯކަކަށް އެއްބަޔަކު ހެދީމަ”، ރިއާ ކިޔައިދިނެވެ. “އަހަންނަށް ސުޝާންތުގެ ހަށިގަނޑު ފެނުނީ އެންމެ ތިން ހަތަރު ސިކުންތައް. އެއީ މޯޗަރީއިން ނެރެގެން ޖަނާޒާއަށް ގެންދަންވެގެން އެމްބިއުލެންސަށް އަރުވަނިކޮށް”.\nމީގެ އިތުރުން ސުޝާންތުގެ ޖަނާޒާގައި ބައިވެރިވާން އުޅެފައި ފަހު ވަގުތު ނުދާން ނިންމި ސަބަބުވެސް ރިއާ ހާމަކުރިއެވެ. އެއީ އިންޑަސްޓްރީގެ ރައްޓެހިންގެ ލަފާގެ މަތިން ނިންމި ނިންމުމެއް ކަމަށް ބުންޏެވެ. “އެމީހުން ބުނީ ސުޝާންތުގެ އާއިލާއިން ބޭނުމެއް ނުވާނޭ އަހަރެން އެތާ ހުންނާކަށް. އަހަރެން އެތަނަށް ދިޔަނަމަ އަހަންނާ ދިމާއަށް އެއްޗެހި ކިޔައި ފޮނުވާލާނީ ކަންނޭނގެ”.\n9312 23


Biden gaumun beyrah, UK aa Belgium ah\nރައީސް ޖޯ ބައިޑަން: ފުރަތަމަ ވަޑަައިގަންނަވާނީ އިނގިރޭސި ވިލާތަށައި ބެލްޖިއަމަށް\nއެމެރިކާގެ ރައީސް ޖޯ ބައިޑަން ރައީސް ކަމުގައި ގައުމުން ބޭރަށް ވަޑައިގަންނަވަނީ އެވެ. ރައީސްކަމާ ހަވާލުވެ ވަޑައިގެންނެވި ފަހުން ބައިޑަން ގައުމުން ބޭރަށް ކުރައްވާ ފުރަތަމަ ދަތުރުފުޅު ހާއްސަކޮށްފައި ވަނީ އިނގިރޭސިވިލާތަށާއި ބެލްޖިއަމަށެވެ.\nވައިޓް ހައުސްއިން ނޫސްތަކަށް މައުލޫމާތު ދެމުން ޕްރެސް ސެކްރެޓަރީ ޖެން ސާކީ ވިދާޅުވީ އިނގިރޭސިވިލާތުގައި ޖޫން 11 އިން 13 އަށް އޮންނަ ޖީ7 ސަމިޓްގައި ބައިޑަން ބައިވެރިވެ ވަޑައިގަންނަވާނެ ކަމަށެވެ. އެއަށް ފަހު ޔޫރަޕަށް ވަޑައިގެން ނޭޓޯ ވެރިންނާ ޖޫން 14 ގައި ބައްދަލު ކުރައްވާނެ ކަމަށެވެ.\nބައިޑަން ޖީ7 ސަމިޓްގައި ބައިވެރިންނާ ބައްދަލު ކުރައްވައި ދުނިޔޭގެ މަޝްރަހާ މެދު ވާހަކަ ދައްކަވާނެ އެވެ. އަދި ދޭދޭ ގައުމުތަކުގެ މެދުގައި މަސްލަހަތު ގެއްލިފައި ހުރި ކަންތައްތަކަށް ވެސް އަލި އަޅުއްވާލައް ވާނެ އެވެ.\nނޭޓޯގެ ވެރިންނާ ބައްދަލު ކުރައްވައި ދުނިޔެ ބެލެހެއްޓުމަށް ބާރުތައް އެކުލަވާލެއްވުމާ ގުޅޭ ގޮތުން މަޝްވަރާ ކުރައްވާނެ އިރު އެމެރިކާއާ ޔޫރަޕުން ދުނިޔޭގެ އެހެން ގައުމުތަކާ މެދު ގެންގުޅޭ ޕޮލިސީ އަލުން އެކުލަވާލެއްވުމަށް ވެސް އެދިވަޑައިގަންނަވާނެ އެވެ.\nބެލްޖިއަމް އެމެރިކާ އިނގިރޭސިވިލާތް + ގްރޫޕް އޮފް ސެވަން ޖޯ ބައިޑަން\nބައިޑަން އިނގިރޭސި ރާނީއާ ބައްދަލު ކުރައްވަނީ\nއެމެރިކާގެ ދިފާއީ ވަޒީރު އެކުވެރި ގައުމުތަކަށް


މަދުވެގެން 150 މީހުން ރަޖިސްޓެރީކުރާ ޤައުމުތަކުގައި ލޯކަލްކައުންސިލް އިންތީޚާބުގެ ވޯޓް ފޮށި ބަހަށްޓަނީ\nމޫނިސާ ޢީސާ 11 ސެޕްޓެމްބަރ 2019\nވޯޓްލުމަށް މަދުވެގެން 150 މީހުން ރަޖިސްޓެރީކުރާ ޤައުމުތަކުގައި ލޯކަލްކައުންސިލް އިންތީޚާބުގެ ވޯޓް ފޮށި ބަހަށްޓަން އިލެޝަން ކޮމިޝަނުން ނިންމަވައިފިއެވެ.\nއަންނަ އަހަރު ބާއްވާ ލޯކަލް ކައުންސިލް އިންތީޚާބުގައި، މީހުން ދިރިއުޅޭ ރަށްތައް ފިޔަވައި އެހެން ތަންތަނުގައި ވޯޓް ފޮށި ބަހަށްޓާނެ އުޞޫލުތައް އީސީން މިއަދު ވަނީ ނިންމަވައިފައެވެ. ބޭރުގެ ޤައުމުތަކުގެ އިތުރުން ރިސޯރޓްތަކާއި ސިނާޢީ މަސައްކަތްކުރާ ރަށްތަކާއި ޖަލުތަކުގައި ވޯޓް ފޮށި ބަހަށްޓާނެ އުޞޫލު އެކޮމިޝަނުން މިއަދު ވަނީ ނިންމަވައިފައެވެ.\nރިސޯޓްތަކާއި ސިނާޢީ މަސައްކަތްކުރާ ރަށްރަށުގައި ވޯޓްފޮށި ބަހަށްޓަން ނިންމަވައިފަނީ މަދުވެގެން 50 މީހުން ރަޖިސްޓްރީ ކުރުމުންނެވެ. ޖަލުތަކުގައި ވޯޓް ފޮށި ބަހަށްޓާނީ މަދުވެގެން 25 މީހުން ރަޖިސްޓްރީ ކުރުމުންނެވެ.\nލޯކަލް ކައުންސިލް އިންތިޚާބު ބާއްވަން ހަމަޖައްސަވައިފައި ވަނީ އަންނަ އަހަރުގެ އެޕްރީލް މަހުގެ ފުރަތަމަ ހަފްތާގެ ތެރޭގައެވެ. މިއިންތިޚާބަށް ކުރިމަތިލުމުގެ ފުރުޞަތު ހުޅުވާލެއްވުމަށް ހަމަޖައްސަވައިފައި ވަނީ އަންނަ އަހަރުގެ ފެބުރުއަރީގައެވެ.\nލޯކަލްކައުންސިލް އިންތިހާބުގައި ވޯޓުލާ ފަރާތްތަކަށާއި ކެންޑިޑޭޓުންނަށް ފަސޭހަ ކުރުމަށްޓަކައި ކޮންމެ ފޮއްޓަކަށް ވޯޓުލާ އަދަދު މަދުކޮށް ވޯޓް ފޮށީގެ ޢަދަދު އިތުރުކޮށްފައިވާނެ ކަމަށް އީސީން ވަނީ ބުނެފައެވެ. އެގޮތުން ފޮށްޓަކަށް ވޯޓުލެވޭ އަދަދަކީ 700 އަށް ހެދުމަށް މަޝްވަރާ ކުރަމުންދާ ކަމަށް ވަނީ ހާމަކުރައްވައިފައެވެ. ވޯޓް ފޮށީގެ ޢަދަދު އިތުރުވުމުން އޮފިޝަލުންގެ އަދަދުވެސް ހަ ހާހާއި ހަތް ހާހާ ދެމެދުގެ އަދަދަކަށް އިތުރުވެގެންދާނެކަމަށް ވަނީ ހާމަކުރައްވައިފައެވެ.\nލޯކަލް ކައުންސިލް އިންތިހާބަށް65 މިލިއަނާ 70 މިލިއަން ރުފިޔާ ދެމެދުގެ ޢަދަދެއް ޚަރަދުވާނެކަމަށް ބެލެވޭ ކަމަށް އީސީ އިން ލަފާކުރެއެވެ.\nއަރުޝީފަށް ނެގީ 11/09/2019 18:54\nއެންމެފަހުން އަޕްޑޭޓްކުރީ 11/09/2019 18:54


"Lal Singh Chaddha" gai Shah Rukh - Salman ge fenilumeh\n"ލާލް ސިންގް ޗައްޑާ" ގައި ޝާޙްރުކް - ސަލްމާންގެ ފެނިލުމެއް\nތިން ޚާން އެކުގައި\nފާއިތުވެގެން މިދާ 2020 އަކީ ހިންދީ ފިލްމު އިންޑަސްޓްރީގެ ހަޔާތުގައި ވެސް ފެނިފައިވާ އެންމެ ބަނަ ދުވަސްތަކަށް ވެފައިވީ ނަމަވެސް ކުރިޔަށް އޮތް 2021 ވަރަށް ރަނގަޅުވާނެކަމުގެ ކޮޅުމަތި ދަނީ ފެންނަމުންނެވެ. ވަރަށް މޮޅު ރީތި ފިލްމުތަކެއް އަންނަ އަހަރު ރިލީޒްވާން ތައްޔާރުވަމުންދާއިރު މީގެ ތެރެއިން ވެސް އާމިރު ޚާންގެ "ލާލް ސިންގް ޗައްޑާ" ގިނަ މީހުން ވަރަށް ބަލާލާހިތުން ތިބި ފިލްމެކެވެ.\nމި ފިލްމުން ޝާޙްރުކް ޚާން ވެސް މެހެމާނެއްގެ ރޯލުން ފެންނާނެ އެވެ. އަދި މިހާރު އޭނާ ވަނީ އެ މަންޒަރުތައް ޝޫޓްކޮށް ނިންމާލާފަ އެވެ. މި ފިލްމުގައި ހަމަ މިފަދަ ރޯލެއް ކުޅެދޭން ސަލްމާން ޚާން އެއްބަސްކުރުވުމުގެ މަސައްކަތް މިހާރު އާމިރު ވަނީ ފަށާފަ އެވެ.\nފަހުގެ ޚަބަރުތައް ބުނާ ގޮތުގައި "ލާލް ސިންގް ޗައްޑާ"ގައި ޝާހްރުކް ކުޅުނީ އޭނާގެ އެންމެ މަޝްހޫރު އެއް ފިލްމު "ދިލްވާލޭ ދުލްހަނިޔާ ލޭ ޖާއޭނގޭ"ގައި ކުޅެފައިވާ ރާޖްގެ ކެރެކްޓާ އެވެ.\nކޮންމެ ސާސްކަފަކުން އެންމެ ފާހަގަ ކުރެވޭ އެކްޓަރެއް ލައްވާ އެ ކެރެކްޓާއެއް ކުޅުވާފައި "ލާލް ސިންގް ޗައްޑާ"ގައި ހިމެނުމަށް އާމިރު ދަނީ މަސައްކަތް ކުރަމުންނެވެ. އެގޮތުން ޝާހްރުކް ލައްވާ "ދިލްވާލޭ ދުލްހަނިޔާ ލޭ ޖާއޭނގޭ"ގެ ރާޖްގެ ކެރެކްޓާ އަލުން ކުޅުވީ އެވެ. މި ފިލްމަކީ މީގެ 25 އަހަރު ކުރިން ރިލީޒްކޮށްފައިވާ ފިލްމަކަށް ވާތީ އޭރު ޝާހްރުކް ހުރި ޒުވާން ސިފަ އާއި މިހާރުގެ ސިފަ ތަފާތުކަމުން ޒުވާން ޝާހްރުކެއް ދެއްކުމުގެ ގޮތުން ވީއެފްއެކްސް އާއި ޕްރޮސްތެޓިކްސް ބޭނުން ކުރަން ޖެހުނު ކަމަށް ވެސް މި ރިޕޯޓުގައި ބުނެފައި ވެއެވެ.\n"ލާލް ސިންގް ޗައްޑާ"ގައި ސަލްމާން ލައްވާ ކުޅުވަން އާމިރު ބޭނުންވަނީ "ހަމް އާޕް ކޭ ހޭ ކޯން" އާއި "މައިނޭ ޕިޔާރް ކިޔާ" އަދި "ހަމް ސާތު ސާތު ހޭ" ގައި އޭނާ ކުޅުނު ޕްރޭމްގެ ކެރެކްޓާ އެވެ.\nމިހާރު ޝޫޓްކުރަން ހަމަޖެހިފައިވާ ގޮތަށް ހުރިހާ ކަމެއް ފުރިހަމަ ކުރެވިއްޖެނަމަ "ލާލް ސިންގް ޗައްޑާ" ވެގެން ދާނީ އެންމެ މަޝްހޫރު ތިން ޚާނުން އެއް ފިލްމަކުން ފެންނާނެ ފުރަތަމަ ފިލްމަށެވެ.\nކަރީނާ ކަޕޫރު ބަތަލާގެ ރޯލު ކުޅެފައިވާ މި ފިލްމަކީ ހޮލީވުޑް މަޝްހޫރު ފިލްމު "ފޮރެސްޓް ގަމްޕް"ގެ ހިންދީ ރިމޭކެވެ. އާމިރު މި ފިލްމުގައި ކުޅެނީ ހޮލީވުޑް ފިލްމުގައި ޓޮމް ހޭންކްސް އަދާކުރި ރޯލެވެ.


Dheken beynun vany MDP ge Home Minister aku hunna dhuvas: MP Raee | Mihaaru\nޚަބަރު / މެމްބަރު މުހައްމަދު ރާއީ (މަކުނުދޫ)\nދެކެން ބޭނުންވަނީ އެމްޑީޕީގެ ހޯމް މިނިސްޓަރަކު ހުންނަ ދުވަސް: ރާއީ\nރައްޔިތުންގެ މަޖިލިހުގެ މަކުނުދޫ ދާއިރާގެ އެމްޑީޕީގެ މެމްބަރު މުހައްމަދު ރާއީ، ޖަލްސާއެއްގައި ވާހަކަ ދައްކަވަނީ. --- ފޮޓޯ: މަޖިލިސް\n14 ސެޕްޓެމްބަރ 2021 - 13:39\nހޯމް މިނިސްޓަރަކަށް އެމްޑީޕީގެ ބޭފުޅަކު ހުންނެވި ނަމަ މައްސަލަތައް މާ އަވަސް ސްޕީޑްގައި ބަލައި ތަހުގީގު ކުރެވޭނެ ކަމަށާއި އެފަދަ ދުވަހެއް ވަރަށް ބޮޑަށް ދެކެވަޑައިގަންނަވަން ބޭނުންވާ ކަމަށް މަކުނުދޫ ދާއިރާގެ އެ ޕާޓީގެ މެމްބަރު މުހައްމަދު ރާއީ މިއަދު ވިދާޅުވެއްޖެ އެވެ.\nއޭނާ މިހެން ވިދާޅުވީ، ހުޅުމާލޭގެ ޖަލުގައި ހުކުމް ތަންފީޒު ކުރަމުން ދިޔަ ގައިދީއަކު ރޭ ކުއްލި ގޮތަކަށް މަރުވި މައްސަލައާ ގުޅިގެން، އިދިކޮޅު މެންބަރު އާދަމް ޝަރީފް އުމަރު، ރައްޔިތުންގެ މަޖިލީހުގެ މިއަދުގެ ޖަލްސާ އަށް ހުށަހެޅުއްވި ކުއްލި މައްސަލަ އަށް ބަހުސް ކުރައްވަމުންނެވެ.\nއާއިލާއާ ހަވާލާދީ އެ މައްސަލައިގައި ވަނީ ގައިދީ މަރުވުމުގައި ކަމާބެހޭ ފަރާތްތަކުގެ އިހުމާލެއްވާ ނަމަ އެކަން ތަހުގީކޮށް، ފިޔަވަޅު އެޅުމަށް ސަރުކާރަށް ގޮވައިލާ ކަމަށެވެ.\nGaidhee ge maraa gulhigen idhikolhun kulli massala eh\nމި މައްސަލައިގެ ބަހުސްގައި ރާއީ ވިދާޅުވީ، ކުރީގެ ރައީސް އަބްދުﷲ ޔާމީންގެ ސަރުކާރުގައި ޖަލުގައި ތިބި އެތައް ބައެއް މަރުވެފައިވާ ކަމަށާއި އޭރު އެ ކަންކަން ހުއްޓުވަން އެކަށީގެންވާ ފިޔަވަޅު ވެސް އަޅާފައި ނެތް ކަމަށެވެ.\nޖަލުގެ ތެރޭގައި ބައެއް ކަންކަން ހިނގަމުންދާކަން ގަބޫލުކުރައްވާ ކަމަށާއި ނަމަވެސް ކަމާބެހޭ މުއާސަސާތަކުން އެކަންކަން ކައިރިން ބަލަމުންދާ ކަމަށް ރާއީ ވިދާޅުވި އެވެ.\nއޭނާ ވިދާޅުވިގޮތުގައި، އެމްޑީޕީގެ މެމްބަރަކު މި ސަރުކާރުގައި ހޯމް މިނިސްޓަރަކަށް ހުންނެވި ނަމަ އެފަދަ މައްސަލަތައް މާ އަވަސްކޮށް، އެ ޕާޓީގެ ސިޔާސަތާ އެއްގޮތަށް ބެލުނީހެވެ.\nމި ސަރުކާރުގެ ފުރަތަމަ ދުވަހުން ފެށިގެން ހޯމް މިނިސްޓަރަކީ ސަރުކާރު ހިންގާ ކޯލިޝަންގައި ހިމެނޭ އަދާލަތު ޕާޓީގެ ރައީސް އިމްރާން އަބްދުﷲ އެވެ.\nއެމްޑީޕީ ބޭފުޅަކު ހޯމް މިނިސްޓަރުގެ މަގާމަށް ގެންނަން ބޭނުންވާ ކަމަށް ރާއީ ވިދާޅުވެފައިވާއިރު، މީގެ ކުރިން ވެސް އެމްޑީޕީގެ ބައެއް މަޖިލިސް މެންބަރުން ވަނީ މިނިސްޓަރު އިމްރާން އެ މަގާމުން ވަކިކުރުމަށް ވެސް ގޮވާލައްވައިފަ އެވެ.\nއެމްޑީޕީ ފިޔަވައި ކޯލިޝަންގެ އެހެން ޕާޓީތަކުގެ ބޭފުޅުން މިނިސްޓްރީތަކުގައި ތިއްބެވުމުން، އެމްޑީޕީގެ މެނިފެސްޓޯ ތަންފީޒު ނުކުރެވޭ ކަމަށާއި ސަރުކާރުން އަސްލު ބޭނުންވާ ސިޔާސަތު ތަންފީޒުކުރުން ލަސްވާ ކަމަށް ބުނެ މީގެ ކުރިން ވެސް ރައްޔިތުންގެ މަޖިލީހުގައި އެމްޑީޕީގެ ބައެއް މެންބަރުން ވަނީ ފާޑު ވިދާޅުވެފަ އެވެ.\nއެމްޑީޕީ ގައިދީން ރައްޔިތުންގެ މަޖިލިސް އަދާލަތު ޕާޓީ އިމްރާން އަބްދުﷲ، ހޯމް މިނިސްޓަރު މެމްބަރު މުހައްމަދު ރާއީ (މަކުނުދޫ) ހޯމް މިނިސްޓްރީ ސިޔާސީ މަގާމުތައް\n19 ކޮމެންޓް,5ރިއެކްޝަންސް\nއަހަރެމެން ދެކެން ބޭނުންވަނީ ބައެއްގެ އުނގުތެރެއަށް ނުވެއްޓި އޮންނާނެ ސަރުކާރެއް\nކަލޭމެންގެ ވެރިކަމެއްނު ހަދާއެއްޗެއް ހަދާ، މިހާރު ތިޔަ ގޮލާންތަށް ތިތިބީ އަގުމައްޗައް އަގު ވެއްޓިފަ\nބޭނުން ވަނީ ރައީސް ނަޝީދެ ޕަޕެޓެއް! އޯކޭތަ؟ ނަޝީދު ވާހަކަ ދައްކާ ބަހުރުވައިން ވާހަކަ ދައްކާ، ނަޝީދުގެ ޓުވީޓުތަށް ރިޓުވީޓްކޮށް، ނަޝީދަށް ސަނާކިޔާ، ނަޝީދުގެ ސިފަހުރި މިނިސްޓަރުން. މަޖިލީސް މެންބަރުން! އޯކޭދޯ؟\nނަސީމް ލީފަހުން ކުޑަކުއްޖެއްވެސް މަރެއް ނުވޭ އިހުމާލުން... ރާއީ އިސްތިއުފާ\nރާއްޖޭގެ ކޮންމެ މިނިސްޓްރީއެއްގައި އެމްޑީޕީ މީހަކު ބަހައްޓާ، އިސްލާމިކް މިނިސްޓަރގެ ނަން ދީނީ މިނިސްޓްރީއަށް ބަދަލުކޮށް އެމްޑީއެންގެ ލީޑަރ ޝަހިންދާ އެމަގާމުގައި ބަހައްޓަންވީ. އެވަރުންވެސް އެމްޑީޕީގެ ހިތެއް ނުފުރޭނެ. ރާއްޖޭގެ ބޮޑު މަގާމެއް ހުރިއްޔާ އެމްޑީޕީއަށް ދީ. ޕްރައިވެޓް ކުންފުނިތައް އިންޑިޔާއަށް ދީ. ރާއްޖޭގެ ރަށްތައް 1 ލާރީގެ ރޭޓުން އިންޑިޔާއަށް ކުއްޔަށް ދީފަބަހައްޓާ\nއާތިފާ ޝުކޫރު ވަކިކޮށް ހައުސިންގް މިނިސްޓަރަކަށް އެމްޑީޕީ އަސްލަމް ގެނައިމާވެސް ހިޔާފްލެޓްގެ އަގު ކުރިއަށްވުރެ ބޮޑުކޮށްފަ 8500ރ އަށް ގްލެޓްގެ ކުލިހެދީ. ވީއިރު ހޯމްމިނިސްޓަރު ބަދަލުކުރިޔަސް ޖެހޭނީ ހަމައެއްތާކު. ނޫނީ ވާނީ އެއަށްވުރެން ގޯސް. މިއީ މަގޭވިސްނުން. ގައުމަށް ބޭނުންވަނީ އިޚްލާސްތެރިން.\nސިދާތާ ހަވަރަށް ދިނީމަ ކަމެއް ރަނގަޅުވިތަ؟ ރާއީ މެންގެ ނެތޭ ސަރުކާރެއް ހިންގޭ ފެންވަރެއް. މަގުމަތީގައި ހަޅޭއްލަވާ މުޒާހަރާ ކުރަން އެނގިދާނެ ރާއީމެންނަށް.\nމޯޑޭ ގެ 10 ފުލޯ\nތީ އެއް ވެސް ކަމެއް ކުރަން އިގޭ ޕާޓީ އެއް ނުން... ފެއިލްޑް ލީޑަރުން ތިބީ ހުސް\nކިހިނެއްތަ ކޮރަޕްޝަން ހުއްޓުވާނީ އެމްޑީޕީޔަ. އިންޑިޔާގެ އެހީތެރިކަން ހޯދައިގެން ދިވެހިންގެ ތެރޭ ބަޔަކައް އެތަކެއް މިލިޔަން ޑޮލަރު ބެހި.\nމޑޕ ގެ ހޯމް މިނިސްޓަރު ހުންނާނީ ގޭގަ...ގޭގެ މިނިސްޓަރު


ޓޯޓަޓިސް ގިނިހިލަ ދުނިޔޭގައި ނުޖެހޭނެކަމަށް ބުނެފި | މަޢްލޫމާތު | ޢިލްމު\nBack ކަވާސާ ޢިލްމު ޢިލްމުގެ ބައިތައް މަޢްލޫމާތު ޓޯޓަޓިސް ގިނިހިލަ ދުނިޔޭގައި ނުޖެހޭނެކަމަށް ބުނެފި\nއަދި ކުރިއަށް އޮތް ޤަރުނުގައިވެސް މިހާ ބޮޑު ގިނިހިލައެއް ބިމާއި މިހާ ކައިރިވާނެކަމަކަށް ނުބެލެވެއެވެ. ކުދި ކުދި އެތަކެއް ގިނިހިލަ ، މިއަށްވުރެވެސް ބިމާއި ކައިރިވެފައިވެއެވެ. މި އެއްޗެހި ބައެއްފަހަރު ބިމާއި ހަނދާއި ދެމެދަށްވެސް ވަދެފައިވެއެވެ.\nއިންސާނުން މިއުޅޭ ބިމުގައި ބޮޑު ސިންގާ މިގިނިހިލަ ޖެހިދާނެކަމުގެ ބިރަށްޓަކައި ، ފަރުވާތެރިކަމާއެކު މި ގިނިހިލައިގެ ހަރަކާތް ހުރިގޮތް ވޭތުވެދިޔަ އަހަރުތަކުގައި ބަލަމުން އަންނަ ޢިލްމުވެރިންނަށް ވާސިލުވެފައިވާ ނަތީޖާއަކީ ، މި ގިނަހިލައިގެ އެއްވެސް ނުރައްކަލެއް ބިމަކަށް ނުފޯރާނެއެވެ. އަދި ކުރިއަށް އޮތް 558 އަހަރުތެރޭގައިވެސް ނުކުރާނެކަމަށް މިފަރާތްތަކުން ހާމަކުރެއެވެ.\nބުދަ ދުވަހު (މިއަދު) އެމެރިކާ ހުޅަނގު ގަޑިން 13:37ގައި، ބިން ހުރަސްކޮށްފައި މި ގިނިހިލަ ދާނީ ، 1.549.719 ކިލޯމީޓަރު ( 960.000 މޭލު ) ބިމާއި ކައިރިންނެވެ. މީގެ މާނައަކީ މި ގިނިހިލަ ދާނީ ބިމާއި ހަނދާއި ދެމެދު ހުންނަ ދުރުމިނުގެ( 400 ހާސް ކ.މ) ހަތަރުގުނަ ދުރުމިނުންނެވެ. ނަމަވެސް މި އަދަދަކީ ކައުނު ކިރެމިނޭ މިންގަނޑުން ބަލާއިރު، ވަރަށް ކުޑަ އަދަދެކެވެ.\nފަލަކީ ޢިލްމުވެރިންގެ ހިސާބުތައް ދައްކާ ގޮތުން ، ޓޯޓަޓިސް އަނެއްކާވެސް 2562 ވަނަ އަހަރު ، ބިމާއި އެންމެ 400 ހާސް ކ.މ ކައިރިން ދާނެއެވެ.\nމީގެ ދެ މަސް ކުރިން ބެލި އިރު ފެނިފައިވާވަރަށް ވުރެ 250 ގުނަ އަލިގަދަކޮށް ބުދަ ދުވަހު ، މިގިނިހިލަ ފެންނާނެއެވެ. ނަމަވެސް އެއީ ހަމަ ލޮލަށް އުޑުން ފެންނަ އެންމެ އަލި ފަނޑު ތަރި ފެންނަވަރަށްވުރެ 16 ގުނަ ފަނޑުކޮށެވެ. ދުނިޔޭގެ ދެކުނު ދަނޑީގައި އޮންނަ ޤައުމުތަކުގައި ،6އިންޗި ނުވަތަ އެއަށްވުރެ ދިގު ޓެލެސްކޯޕްތަކުން މި ހިލަ ފެންނާނެއެވެ.\nމި ގިނިހިލައިގެ އެއްވެސް ނުރައްކަލެއް ނެތް ކަމަށް ޢިލްމުވެރިން ބުނަމުންދާއިރުވެސް ، ބައެއް މީހުންގެ ހިތްތަކުގައިވަނީ ދުނިޔޭގެއި އޭތި ޖެހި ، ބޮޑު ކާރިޘާއެއް ދުނިޔެއަށް ކުރިމަތިވެދާނެ ކަމުގެ ބިރުވެރިކަން ހީވެފައެވެ.\nމި މި ގިނިހިލަ ބިމުގެ %63 ގެ ބޮޑު ތަނެއްގައި ޖެހި ، އެއް މިލިއަން ޓަނުގެ ޓީ.އެން.ޓީ ގޮވުމުގެ ސަބަބުން އުފެދޭވަރުގެ ވަރުގަދަ ގޮވުމެއް ބިމުގައި ގޮވާނެއެވެ. ނަތީޖާއަކަށްވާނީ ބޮޑު ހިރަފުސްގަޑެއްގެ ދަށުގައި ދުނިޔެ ވެ ، ގަނޑުފެނުގެ ދުވަސްވަރަށް ދުނިޔެ އަނެއްކާވެސް ބަދަލުވާނެއެވެ.\nދުނިޔެއިން ޑައިނަސޯރ ނެތިގެން ދިޔައީ ، ދިގުމިނުގައި5- 15 ކިލޯމީޓަރު ހުރި ގިނިހިލައެއް މީގެ 65 މިލައަން އަހަރު ކުރިން މެކްސިކޯ މިހާރު އޮތް ސަރަހައްދަށް ވެއްޓުމުގެ ސަބަބުން ކަމަށް ބުނެވެއެވެ.\nފާހަނގަކޮށްލަން ޖެހޭ އަނެއް ކަމަކީ ، ގިނިހިލައިގެ ބޮޑުމިން 40 މީޓަރަށްވުރެ ބޮޑު ނޫން ނަމަ އެއީ ، ބިމާ ދިމާލަށް އަޔަސް ނުރައްކަލެއް ހުންނަ އެއްޗެއް ނޫން ކަމެވެ. އެއީ މި ސައިޒުގެ ހިލަތައް ދުނިޔޭގެ ފަށަލައިގައި ޖެހުމުން އަނދައި ، ކުދިކުދިވެގެން ވެއްޓިގެން ދާތީއެވެ.\nމީގެ އަހަރުތަކެއް ކުރިން ނާސާއިން ވަނީ ، ދުނިޔެއަށް ނުރައްކާވެދާނެ ކަމަށް ލަފާކުރެވޭ ގިނިހިލަތަކުގެ %90 ހޯދައި ދިރާސާކޮށް ބަލާ ޕްރޮގްރާމެއް 2008 ވަނަ އަހަރުގެ ކުރިން ނިންމޭނެކަމަށް ބުނެފައެވެ. މިފަދަ ގިނަހިލައިގެ އަދަދަކީ 1000 އާއި 1100 ދެމެދުގެ އަދަދެއްކަމަށް ވެއެވެ.\nމިގިނި ހިލަ ހޯދާފައިވަނީ ، ފަރަންސޭސި ފަލަކީ ޢިލްމުވެރިއެއް ކަމުގައިވާ ކްރިސްޓިއަން ޕޯލަސް ، 4ޖެނުއަރީ 1989 ވަނަ އަހަރުގައެވެ.


Terrorism aa dhekolhah masaikkaiy kuraa is gaumakah Raajje vaane: Minister | Mihaaru\nޓެރަރިޒަމާ ދެކޮޅަށް މީހުން ހޭލުންތެރި ކުރުވުމަށް އިންޑިއާގެ ލަވްލީ ޔުނިވަސިޓީއާއެކު ރާއްޖޭގެ ޑިފެންސް މިނިސްޓްރީގެ ފަރާތުން މިއަދު ސޮއިކުރުމަށް ފަހު، ޑިފެންސް މިނިސްޓަރު އާދަމް ވާހަކަ ދައްކަވަނީ.---ފޮޓޯ: ހުސެއިން ޝަޔާހް/މިހާރު\nޓެރަރިޒަމާ ދެކޮޅަށް މަސައްކަތްކުރާ އިސް ގައުމަކަށް ރާއްޖެ ވާނެ: މިނިސްޓަރު\n28 ސެޕްޓެމްބަރ 2016 - 12:35 8 comments\nޓެރަރިޒަމާ ދެކޮޅަށް މީހުން ހޭލުންތެރިކުރުވުމަށް އިންޑިޔާގެ ލަވްލީ ޔުނިވާސިޓީއާއެކު އެއްބަސްވުމުގައި ސޮއިކުރެއްވުމަށް ފަހު ވާހަކަ ދައްކަވަމުން މިނިސްޓަރު އާދަމް ވިދާޅުވީ، ޓެރަރިޒަމާ ދެކޮޅަަށް ރައީސް އަބްދުﷲ ޔާމީން ކުރައްވަމުން އަންނަ މަސައްކަތްތަކަށް ކުރިއެރުމެއް ލިބޭ ކަމަށެވެ. އަދި އޭގެ ސަބަބުން ރާއްޖެ ވެގެންދާނީ ބައިނަލްއަގުވާމީ ގޮތުން، ޓެރަރިޒަމާ ދެކޮޅަށް މަސައްކަތް ކުރާ އިސް ގައުމެއްގެ ގޮތުގައި ކަމަށް މިނިސްޓަރު ވިދާޅުވި އެވެ.\nއާދަމް ވިދާޅުވީ ޓެރަރިޒަމާ ދެކޮޅަށް މަސައްކަތް ކުރަން މީހުން ހޭލުންތެރިކުރުވަން ތަމްރީން ޕްރޮގްރާމްތައް ހިންގާނީ އިންޑިޔާ ސަރުކާރުގެ އެހީގަ އެވެ. އޭގެ ތެރޭގައި އެ ގައުމުގެ ލަވްލީ ޔުނިވަސިޓީގެ ބޭފުޅުން ރަށްރަށަށް ޒިޔާރަތްކޮށް، މީހުން ހޭލުންތެރިކުރުވާނެ ކަމަށް މިނިސްޓަރު ވިދާޅުވި އެވެ.\nމިދިޔަ ހަފުތާގައި ޑިފެންސް މިނިސްޓްރީން ބޭއްވި ނޫސްވެރިންގެ ބައްދަލުވުމެއްގައި، މިނިސްޓަރު އާދަމް ވިދާޅުވީ ޓެރަރިޒަމްގެ އަމަލުތަކަށް ހަރަދުކުރާ ބަޔަކު ރާއްޖޭގައި ތިބޭނެ ކަމަށް ގަބޫލު ނުކުރައްވާ ކަމަށެވެ. އޭނާ ވިދާޅުވީ ހަނގުރާމަ އަށް މީހުން ފޮނުވަނީ ނެޓްވޯކަކަށް ވުރެ ބޮޑަށް ސީދާ ވަކިވަކި މީހުން ކުރާ މަސައްކަތެއްގެ ގޮތަށް މައުލޫމާތު ލިބިފައިވާ ކަމަށެވެ.\nމިނިސްޓަރު ވިދާޅުވީ ޓެރެރިޒަމްގެ ހަމަލާއަކުން ދިފާއުވުމަށް ދިވެހި ސިފައިން އަބަދުވެސް ތަމްރީނު ހަދަމުން އަންނަ ކަމަށެވެ\nއިތުރު ލިޔުންތައް ރާއްޖެ-އިންޑިއާ ޑިފެންސް މިނިސްޓްރީ މެމްބަރު އާދަމް ޝަރީފް (މަޑުއްވަރި) އިންޑިއާ ޓެރަރިޒަމް ޓެރަރިސްޓް ހަމަލާ އެމްއެންޑީއެފް ދިވެހި ސިފައިން ޑިފެންސް މިނިސްޓަރު


Israel in theyo gannaakan deal eh nuhadhan: Lebanon\nއެއްގަމު މަގުން އަޅާފައި އޮތް ތެޔޮ ހޮޅިއެއް: ލުބްނާނަށް ތެޔޮ ސަޕްލައި ކުރަނީ މިސްރުން\nލުބްނާނަށް ބޭނުންވާ ތެޔޮ އިޒްރޭލުން ގަންނަން ސަރުކާރުން ޑީލެއް ހަދައިފި ކަމަށް ބުނެ މީޑައި ދެކެވޭ ވާހަކަތަކަށް ބޮޑުވަޒީރު ނަޖީބު މިގާތީގެ ސަރުކާރުން ދޮގު ކޮށްފި އެވެ.\nއިޒްރޭލާ ހަވާލާ ދީފައި ހުރި ޚަބަރުތައް ބުނާ ގޮން އުރުދުންގެ ތެރެއިން ލުބްނާނަށް ތެޔޮ ފޯރުކޮށް ދިނުމަށްޓަކައި އެމެރިކާގެ ރުހުން ލިބިފައިވެ އެވެ.\nލުބްނާނަށް ތެޔޮ ފޯރުކޮށް ދިނުމަށް މަޝްވަރާ ކުރެވިފައިވާ ކަމަށާއި އެކަން ކުރަން ނިންމާފައި އޮތް ގޮތަކީ އުރުދުން އާއި ސީރިއާ މެދުވެރިކޮށް ލުބުނާނަށް ތެޔޮ ސަޕްލައި ކުރުން ކަމަށެވެ.\nމި ވާހަކަތައް ޚަބަރުތަކުގައި ފެތުރިގަތުމާއެކު ލުބްނާން ސަރުކާރުން ތެޅިފޮޅިގަނެ ވަނީ ދިގު ބަޔާނެއް ނެރެފަ އެވެ.\nލުބްނާންގެ އެނާޖީ އެންޑް ވޯޓާ މިނިސްޓްރީން ބުނާ ގޮތުން އެ ގައުމަށް ބޭނުންވާ ތެޔޮ ހޯދުމަށް މަޝްވަރާ ކުރެވެނީ މިސްރާ އެވެ. އަދި އެއްބަސްވުމުގައި ހިމެނޭ މުހިންމު ޝަރުތަކީ ތެޔޮ ސަޕްލައި ކުރަން ޖެހޭނީ މިސްރުން ކަމަށެވެ.\nއެނާޖީ މިސްޓްރީން ބުނީ ލުބްނާން ތެލަށްޖެހިފައި އޮތް އޮތުން ނައްތާލުމަށްޓަަކައި އެމެރިކާ އެހީތެރިވާ ކަމަށެވެ. އަދި މިސްރުން ތެޔޮ ސަޕްލައި ކުރުމުގައި މިސްރާ މަޝްވަރާ ކުރުމުގައި ވެސް އެމެރިކާ އެހީތެރިވި ކަމަށެވެ.\nމިނިސްޓްރީން ބުނީ ލުބްނާނަށް ބޭނުންވާ ކަރަންޓް އުރުދުންއިން ފޯރުކޮށްދޭ ގޮތަށް އެއްބަސްވެވިފައިވާ ކަމަށާއި އެކަން ކުރަން ހަމަޖައްސާފައި ވަނީ ސިރިއާ ތެރެއިން އަޅާފައި ހުރި ކޭބަލުތަކުން ކަމަށެވެ.\nލުބްނާންގައި ފައިސާގެ އަގުވެއްޓި މުދާ އެތެރެ ކުރަން ބޭނުންވާ ބޭރު ފައިސާ ނުލިބުން ވަނީ ބޮޑު މައްސަލައަކަށް ވެފަ އެވެ. ތަކެތީގެ އަގު ބޮޑުވުމާއި ޚާއްސަކޮށް ތެޔޮ އެތެރެ ނުކުރެވުމުގެ ސަބަބުން މުލި ގައުމުގައި ވަނީ ހަމަނުޖެހުން އުފެދިފަ އެވެ.\nމެދުއިރުމަތީ އަރަބި ގައުމުތަކާއެކު ލުބްނާނުން ކުރި މަޝްވަރާގައި ލުބްނާނަށް ބޭނުންވާ ހުރިހާ ވަސީލަތެއް ފޯރުކޮށްދޭން ތައްޔާރު ކަމަށް އޮތީ ބުނެފަ އެވެ. އެހެން ނަމަވެސް ހިޒްބުﷲ އިން ސަރުކާރު މައްޗަށް ބާރު ހިންގުން މައްސަލައަކަށް ވާނެ ކަމަށް ވެސް އޮތީ ބުނެފަ އެވެ.\nލުބްނާން ސަރުކާރުން ހިންގުން ހަރުދަނާކޮށް ނަޖީބު މީގާތީގެ ފުރިހަމަ ކޮންޓްރޯލްގައި ލުބްނާން ހިނގަން ފަށާއިރަށް އަރަބި ގައުމުތަކުން ބޮޑެތި އެހީ ދޭނެ ކަމަށް ވެސް އޮތީ ބުނެފަ އެވެ.\nސީރިޔާ އިޒްރޭލް މިސްރު + މެދު އިރުމަތި ޖޯޑަން ލުބްނާން


Mifco Uvaalaafa Amilla Kunfunithakah Mas Gathumu Ge Viyafaari Dhookollan Jehey: Raees Nasheed - Vaguthu\nމިފްކޯ އުވާލާފައި އަމިއްލަ ކުންފުނިތަކަށް މަސް ގަތުމުގެ ވިޔަފާރި ދޫކޮށްލަން ޖެހޭ: ނަޝީދު\nމަސްވެރިންނަށް ފައިދާއެއް ލިބެން އޮތް ގޮތަކީ މިފްކޯ އުވާލާފައި އަމިއްލަ ވިޔަފާރިތަކަށް މަސްވެރިކަމުގެ ވިޔަފާރި ދޫކޮށްލައިގެން ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު މިއަދު ވިދާޅުވެެއްޖެއެވެ.\nރައްޔިތުންގެ މަޖިލިހުގެ ޖަލްސާގައި އިދިކޮޅު ޕީއެންސީގެ ޕާލަމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެމްބަރު އާދަމް ޝަރީފް ހުށަހެޅުއްވި ގަރާރާ ގުޅިގެން ނަޝީދު ވިދާޅުވީ މަސްވެރިންނަށް ފައިދާ ނުވާނެ ގޮތަކަށް ސިނާއަތް ރޭވިފައިވާ ކަމަށެވެ.\nމަސްވެރިކަމުގެ ތަފާސް ހިސާބުތަކަށް އިޝާރާތް ކުރައްވައި ނަޝީދު ވިދާޅުވީ ރާއްޖޭގައި ބާނާ މަހުގެ 70 އިންސައްތަ މަސް އެކްސްޕޯޓް ކުރަނީ ރޯ މަހުގެ ގޮތުގައި ކަމަށެވެ. އެ މަހަށް އެންމެ މަތިން ލިބޭ ދުވަހެއްގައި ވެސް ލިބެނީ 1200 ޑޮލަރު ކަމަށް އެމަނިކުފާނު ވިދާޅުވިއެވެ. އެކަމަކު ޕްރޮސެސްކޮށް ބޭރު ކުރުމުން އެންމެ ދަށްކޮށް ވެސް ޓަނަކަށް 2500 ޑޮލަރު ލިބޭނެ ކަމަށް ނަޝީދު ވިދާޅުވިއެވެ.\nނަޝީދު ވިދާޅުވީ ރާއްޖޭގެ އެކި ސަރަހައްދުތަކުގައި ސަރުކާރުން ގާއިމް ކޮށްފައިވާ މަސް ފިނިކުރާ އައިސް ޕްލާންޓްތަކާއި ކާރުހާނާތައް އަބަދުވެސް ހިންގަނީ ބޮޑެތި ގެއްލުމުގައި ކަމަށެވެ.\nއެމްޑީޕީގެ ފުރަތަމަ ސަރުކާރުގައި 2010 ގައި އަމިއްލަ ކުންފުނިތަކަށް ކަނޑު މަސް ގަނެ ޕްރޮސެސްކޮށް ބޭރު ކުރުމުގެ ފުރުސަތު ދިން ފަހުން ބައެއް އަމިއްލަ ފަރާތްތަކުން މިހާރު ބޭރު ކުރާއިރު އެ ފަރާތްތައް ހިންގަނީ ގެއްލުމުގައި ނޫން ކަމަށް އެމަނިކުފާނު ވިދާޅުވިއެވެ.\n"2010 ގައި އަމިއްލަ ފަރާތްތަކަށް ކަނޑު މަސް ގަނެ ޕްރޮސެސްކޮށް ބޭރު ކުރުމުގެ ހުއްދަ ދިނުމުން 50 ޓަނު އެބަ ބޭރު ކުރޭ އަމިއްލަ ފެކްޓަރީތަކުން. އެ މީހުންގެ ފެކްޓަރީތަކަށް ސަބްސިޑީގެ ގޮތުގައި ފިނޭންސް މިނިސްޓްރީއިން މަހަކު އެއް ފަހަރު މިލިއަން ރުފިޔާ ފޮނުވާދޭކަށް ނުޖެހޭ." ރައީސް ނަޝީދު ވިދާޅުވިއެވެ.\nނަޝީދު ވިދާޅުވީ ސަރުކާރުން އަނެއްކާ ވެސް މިފްކޯ ފުޅާކޮށް ފެލިވަރުގެ ސްޓޯރޭޖް ކެޕޭސިޓީ ބޮޑު ކުރުމުން ދެން ވެސް ކުންފުނި ހިނގާނީ ގެއްލުމުގައި ކަމަށް ބެލެވޭ ކަމަށެވެ. މިދިޔަ އެތައް އަހަރަކު ހަދާފައިވާ ދިރާސާތަކުން ފާހަގަކޮށްދޭ ކަމަކީ އަމިއްލަ ފަރާތްތަކަށް ވިޔަފާރި ދޫކޮށްލުން ކަމަށް އެމަނިކުފާނު ވިދާޅުވިއެވެ.\n"އަބަދުވެސް ފާހަގަވެފައި އޮތީ މިފްކޯ ޖެހޭނީ އުވާލަން ކަމަށް. ފެލިވަރު ޖެހޭނީ ބަންދު ކުރާން ކަމާއި އަމިއްލަ މީހުނަށް ގޭދޮށުގައި މަސް ޕްރޮސެސް ކޮށްގެން ވިއްކުނީމައިކަން މި ކަމުގައި މަސްވެރިންނަށް ފައިދާ ލިބެން އޮތީ. އެއީ މިދިޔަ 30 އަހަރު ހަދާފައިވާ ހުރިހާ ދިރާސާއެއް ބަޔާން ކުރާ ހަގީގަތެއް." ރައީސް ނަޝީދު ވިދާޅުވިއެވެ.\nނޮވެމްބަރު 24, 2020 10:56\nބަރާބަރު ސަރުކާރައް ފައިދާ ހުރި ވިޔަފާރި އަކީ ބިންތައް ހިސޯރްކޮއް ރައްޔަތުންނައް ފުލެޓް އަޅައިގެންބޮޑު އަގުގައި ވިއްކުން ދެން ފާޑު ފާޑުގެ ޓެކްސް ރައްޔިތު ނިކަމެތި މީހާއަތުން ނަގައިގެން ވެރިން އަރާމުގައި އެޓެކްސް ފައިސާއިން ދިރިއުޅުން\nނޮވެމްބަރު 24, 2020 13:58\nމި ސަރުކާރުން މަސްވެރިކަމަށް ވުރެ ލާރިލިބޭކަންތައްތައް އެބަކުރޭ.. ޒުވާނުން ފެލާލާ ޖޫރިމަނާ ކޮށް ނުލަންޏާ ހިތްހަމަ ނުޖެހޭ ހެން ހީވޭ.. މަގުމަތިން ޖޫރިމަނާ ކުރީ 750 ރުފިޔާއިން. އެ ދައްކަން ދިއައިމަ 1500 ރުފިޔާ ކާލައިފި.. ރައްޔިތުން ފެލާ ނުލެވެންޏާ ކީރިތިފުޅުކުރެެއްވިދާނެ ހިތްޕުޅަށް ތަދުފުޅުވެގެން..\nނޮވެމްބަރު 24, 2020 10:57\nނޮވެމްބަރު 24, 2020 11:08\nމޮޔަ ނުގޮވާށެވެ. ގެއްލުން ވަނީ ކޮރަޕްޝަންގެ ސަބަބުން ނެވެ. ވެރިން ޒިންމާދާރު ކުރުވަން ވީ އެވެ.\nނޮވެމްބަރު 24, 2020 11:31\nރަގަޅު ޚިޔާލެއް . މަސްކިލޯ އެއް 10ރ އަށް ގަތުމުގެ ފުރުސަތު ހުޅުވިގެންދާނެ ، ކުންފުނިތަށް މުއްސަދިވެ މަސްވެރިޔާ ޖީބު ބަރަހަނާވެގެންދާނެ . އަދި މަސްވެރިންނަށް ހަމައަގު ހޯދާ ދިނުމުގެ ވައުދު ފުދިގެން ބަންޑުންވާނެ އޭރުން ، ޝުކުރިއްޔާ ރައީސް ނަޝީދު\nނޮވެމްބަރު 24, 2020 11:49\nތިޔަ އުޅެނީ މިހާރު މަސްވެރިންނަށް ލިބޭ އައިސްކޮޅުވެސް ބޮޑުއަގު ދީފައި ގަންނަން ޖެހޭ ގޮތް ނެހެދިގެން ދެން ކަލެއަށް ނުކުރެވި އޮތް ކަމަކީ މަސްވެރިންނަށް ބަލާވެރިކަން ޖެއްސުން އެކަން ކުރަން ތިޔަ ފެށީ މިދެން ކިހާބޮޑު މުސީބާތެއްތަ ބަލަ މިގައުމުގައި އެހެން މީހުންވެސް ވެރިކަން ކޮށްފިއޭ ވާނުވާގައި ހުރެގެން ކުރާނެ ކަމެއް ނޭގުނީމަ ދެން އަތުން ފައިން ހެދޭ ނެހެދޭ ނޭގޭނެ މޮޔައެއްގެ އަތައް ކަނޑިއެއް ލިބުނީމަ ދެން ވާނީ ތިޔަހެން\nނޮވެމްބަރު 24, 2020 11:51\nތިކަންތިގޮތައް ކުރަން މާލަސްވެސް ވެއްޖެ.\nނޮވެމްބަރު 24, 2020 11:59\nނުހިންގިގެން އުވާލާ ވާހަކަ ދައްކަނީ. ކަމެއް ކުރަން އެނގޭޭ ބަޔަކަށްދޯ ކަމެއް ކުރެވޭނީ. މަސްވެރިންނަށް ފައިސާކޮޅު ނުދެވޭތީ އުވާލަން އުޅެނީ. ޑޮލަރުން މަސްވެރިންގެ ޖީބުތައް ފުރާލަދޭެން ވައުދުވި މީހުން މިފްކޯ އުވާލާ ވާހަކަ މިދައްކަނީ. އެހެން ބަަޔަކަށް މަސްކިރަން ދިނީމަ މި މީހުން ސަލާމަތްވީނު. ބޯގޯސް ނާގާބިލް ސަރުކާރު.\nކިހިނެތް ހަދާފަ އޮތް ދިރާސާ އެއްބާ.؟ ތި ދިރާސާ ހެދީ މިނިވަން މީހެއްތޯ އެންމެ ފުރަތަމަ އެބަ ބަލަންޖެހޭ.\nރައީސް އޮފީހާ މަޖްލިސްވެސް އުވާލާފަ އަމިއްލަ ފަރާތަކާ ހަވާލު ކުރަން ވީނު. ޢެހެން ނުބުނެވެނީ ކީއްވެ ބާ؟\nނޮވެމްބަރު 24, 2020 12:10\nލާދީނީ އެމްޑީޕީއާ ޖެހުނީމަ އެއްވެސް ކަމެއް މެނޭޖް ކުރާނެގޮތް ނޭންގިގެން އުޅޭތަން މިފެންނަނީ. އުވާލުމާއި ވިއްކާލުމާއި ވައްކަން.\nނޮވެމްބަރު 24, 2020 12:11\nފެލިވަރަކީ ފައިދާވާ ތަނެއް. މައްސަލައަކީ އަންނަ ކޮންމެ ސިޔާސީ ރޯޅިއެއް ފެލިވަރުގެ ހުރިހާ ޑިޕާރޓްމަންޓަކަށް ފޯރާތީ. ގިނައީ ނާގާބިލް ވެރިން. އޮޓޯގަ ކޮންމެތަނެއްވެސް ހިނގާނެ ވެރިއެއް ނެތަސް. އެކަމަކު ކަންކަން ކުރެވާހާ ގާބިލް މީހުން ލީމަ ކަމަކަށް ބަދަލެއްވެސް އަންނާނީ.\nނޮވެމްބަރު 24, 2020 12:19\nއޭ، ކެނެރީގޭ ހާޖީ. ކޯންޗެއް ހައްދަވާނަމޭ ހިތައް އަރައިގެންތޯ ތިއުޅެނީ.... ފައްޔާޒެއް ބޭރެއް ނުކޮއްލެވުނު، ގޮވީ އަތައް، ފުލެޓު ހައްގުވާ މީހުނައް ފުލެޓެއް ނުދެވުނު، މާލޭ މީހުންގެ ގޭގެ ކުލީގެ ވިޔަފާރިތައް ގެއްލިދާނެތީ، މުޅި ސަރުކާރުގަ ވައްކަމާ ފަސާދައާއި ޖިންސީ ކުއްތައް ވަރިހަމަކޮއްފި. ބޮޑެތިސިންގާ ޖާހިލުންނައް ސަރުކާރުގެ ބޮޑެތި ވަޒީފާތައްދީ އެންމެން ވާނުވާގަ،\nނޮވެމްބަރު 24, 2020 12:50\nއާނ ކަލޭމެން ވެރިކަމަށް ގެންނަން ޚަރަދުކުރި އެންސިސްމީހުންނަށް މިކަންވެސް ހިބަކުރަންވީ ، އެމީހުން ބޭނުންވަރަކަށް މަސްގަންނަނީވެސް ، އަދި އެވަރަށް ނުދޭ އޮޑިޔަކުން ދެން ދުވަހަކުވެސް އެމީހުން މަހެއްނުނަގާ ، މުޅިތަނުގައި އެންސިސް\nނޮވެމްބަރު 24, 2020 13:12\nނަޝިކީ ވިޔަފާރީގައި ގޮތް ބުނެދެވޭނެ މާހިރެއްނޫން. އެކަމުގެ ގެއްކަކަށް ފުދޭ ދިރާގާއި ފެންކުންފުންޏަށް އަދި މާލޭ އެއާޕޯޓަށް ނަޝީގެ ވެރިކަމުގައި ދިން ބޮޑު ގެއްލުން.\nނޮވެމްބަރު 24, 2020 13:34\nމިފްކޯ އިންޑިއާއަށް ވިއްކާލަންވީއެއްނު!!! ހިންގަން ނޭންގެންޏާ އިސްތިއުފާދީފައި ގެއަށްދޭބަލަ\nއަމިއްލަ ފަރާތްތަކަށް ފައިދާގައި ހިންގޭ. ސަރުކާރުން ހިނގަނީ ގެއްލުމުގައި. އިންޑިއާއަށް ވިއްކާލަންވީ؟؟؟\nނޮވެމްބަރު 24, 2020 13:40\nއަޖައިބެއްކަހަލަ ވާހަކަ އެއް މިފްކޯ ނުހިންގިގެން ތިއުޅެނީ އެތަނުގައި ވައްކަން ކުރާމީހުން ތިބީމާކަމައް މުޖައްރިބި\nނޮވެމްބަރު 24, 2020 13:45\nނޮވެމްބަރު 24, 2020 13:46\nމި ލާދީނީ ކަލޭގެ މަޖިލީހުގެ ރައީސްކަމޭކިޔާފަ ބޭނުންހާ އެއްޗެއްކިޔޭތ؟ ކީރިތި ޤުރުއާނުގެ މޫރިތި އާޔަތެއް މީހަކުކީމަ އެކަން މަނާކުރަނީ؟ މިލާދީ ކަލޭގެ ވަރަށް ބިރުގަންނާނެ ޤުރުއާންދެކެ ޤުރުއާނުގެ އާޔަތެއް ކިޔާމީހަކީ ޝޭހަކަށް ވާކަށް ނުޖެހޭނެ އަދި މިލާދީނީ މަޖިލީހުގެ ރޯނު އެދުރަށް ޤުރުއާން ކިޔަވަން ނޫނީ ޤުރުއާނަކީ ކޮން އެއްޗެއްކަން ނޭނގުމަކީ އެހެން މީހުން ޤުރުއާން ކިޔެވުން މަނާކުރެވޭނެ ކަމެއްތަ؟\nނޮވެމްބަރު 24, 2020 13:55\nމި ގޮލާ ހުވާ މަގޭ އަތުން ބޮނޑިއެއް ބޯނެ!\nމީނަ މި އުޅެނީ ވިޔަފާރިވެރިން މެދުވެރިކޮށް ރައްޔިތުން ނަށް މަހުގެ ހަމަ އަގު ހޯދައިދޭން. އެއީ ކިލޯއަކަށް 2ރުފިޔާ 50ލާރި.\nނޮވެމްބަރު 24, 2020 14:55\nއެއީ ﷲ އައް ބިރުވެތި ވާން ނެއިނގޭ ތިމާޔަކިީ ﷲ އަޅެއް ކަންވެސް ނުދަންނަ ޖާހިލެއް\nނޮވެމްބަރު 24, 2020 19:17\nއެތަން އުވާނުލިޔަކަސް އާންމުން ތިޔަވިޔަފާރި ކުރަންވީނު. މިހާރުވެސް ތިޔަ ވިޔަފާރި ކޮންމެ ބަޔަކުވެސް ކުރެވޭގޮތަށް އޮތީ ހުޅުވިފަ. ތިތަން އުވާލީމަ މަސްވެރިންނަށް މިހާރަށްވުރެވެސް ވާނީ ދެރަ. މަސްކިލޯއެއް ބައިރުފިޔާއަކަށް ޖައްސާލާނެ. ވެރިކަން ނުކުރެވެންޏާ ފައިބަެިގެން ދޭ.


Lok Sabha ah record adhadhakah anhenun | Mihaaru\n25 މެއި 2019 - 12:584comments\nއިންޑިއާގެ ގާނޫނު ހަދާ މަޖިލީހުގެ ތިރި ގެ ލޯކް ސަބާ އަށް މެމްބަރުން ހޮވަން ބޭއްވި އާންމު އިންތިހާބުގައި ރެކޯޑް އަދަދަކަށް އަންހެން ކެންޑިޑޭޓުން ގޮނޑިތައް ކާމިޔާބުކޮށްފި އެވެ.\nމިފަހަރު އިންތިހާބު ކާމިޔާބުކޮށް 78 އަންހެނަކު ވަނީ ލޯކް ސަބާ އިން ފުރުސަތު ހޯދައިފަ އެވެ. މިއީ ޖުމްލަ 542 ގޮނޑީގެ މައްޗަށް އެކުލެވޭ ލޯކް ސަބާ އަށް އިންޑިއާގެ ތާރީހުގައި ވެސް މިހާ ގިނަ އަދަދަކަށް އަންހެނުން އިންތިހާބުވި ފުރަތަމަ ފަހަރެވެ. މި ކާމިޔާބީއާ އެކު މި ފަހަރު މަޖިލީހުގައި އަންހެނުންގެ ނިސްބަތް އުޅެނީ 14.36 ޕަސެންޓްގަ އެވެ.\nމިދިޔަ މަހުގެ 11 އިން މި މަހުގެ 19 އަށް ކުރިއަށް ގެންދިޔަ އިންތިހާބުގެ މެޖޯރިޓީ ވެރިކަން ކުރާ ޕާޓީ ބީޖޭޕީން ކަށަވަރު ކުރި އިރު، އެންމެ ގިނަ އަންހެން ކެންޑިޑޭޓުން އިންތިހާބުގައި ވާދަ ވެސް ކުރީ އެ ޕާޓީގެ ޓިކެޓްގަ އެވެ. އަދި ބީޖޭޕީން ކާމިޔާބު ކުރި 303 ގޮނޑީގެ ތެރެއިން 41 ގޮނޑި ނިސްބަތް ވަނީ އަންހެނުންނަށެވެ.\nމި ފަހަރުގެ އިންތިހާބުހައި ޖުމްލަ 724 އަންހެން ކެންޑިޑޭޓުން ވާދަކުރި އެވެ. ސޯޅަ ވަނަ ލޯކް ސަބާގައި ތަމްސީލުކުރި އަންހެނުންގެ އަދަދަކީ 64 އެވެ.\nސަބާގެ 33 ޕަސަންޓް ގޮނޑި އަންހެނުންނަށް ހާއްސަކުރަން ބިލެއް ވެސް ވަނީ ހުށަހަޅައިފަ އެވެ.\nއިންތިހާބުގެ ތަފާސްހިސާބުތައް ދައްކާ ގޮތުން އަންހެން ކެންޑިޑޭޓުން އެންމެ ގިނައިން ގޮނޑިތައް ކާމިޔާބު ކުރީ އުއްތަރު ޕްރަދޭޝް އާއި ވެސްޓް ބެންގޯލުންނެވެ. އެ ދެ ސްޓޭޓުން ކުރެ ކޮންމެ ސްޓޭޓަކުން 11 އަންހެނަކު ގޮނޑި ކާމިޔާބުކޮށްފައިވެ އެވެ.\nއިންޑިއާގެ ސިޔާސީ މަސްރަހު ދިރާސާ ކުރާ ފަރާތްތަކުން ބުނާ ގޮތުގައި އެ ގައުމުގެ އާބާދީގެ 48 ޕަސަންޓް އަންހެނުން ހިއްސާ ކުރާ އިރު، ގާނޫނު ހަދާ މަޖިލީހުގައި އަންހެނުން ހިއްސާ ބޮޑުވުމަކީ ވަރަށް ބޮޑު ކުރިއެރުމެކެވެ. އަދި މީގެ ސަބަބުން އަންހެނުންނާ ގުޅުން ހުރި މައްސަލަތަކުގައި އަޑު އުފުލޭ މިންވަރު އިތުރުވެ، އަންހެނުންގެ ހައްގުތަކަށް ކުރާ މަސައްކަތް ވެސް ފުޅާވެގެން ދާނެ ކަމަށް ސިޔާސީ ފަރާތްތަކުން ބުނެ އެވެ.\nމި ފަހަރުގެ އިންތިހާބު ކާމިޔާބު ކުރި މަޝްހޫރު އަންހެން މެމްބަރުންގެ ތެރޭގައި ކޮންގްރެސްގެ ސޯނިއާ ގާންދީ، ބީޕޭޖީ އަށް ނިސްބަތްވާ ބަތަލާ ހެމާ މާލިނީ އަދި ހަމަ އެ ޕާޓީ އަށް ނިސްބަތްވާ ޓީވީ ބަތަލާ އަދި މިނިސްޓަރުކަން ވެސް ކޮށްފައިވާ ސުމިތުރީ އިރާނީ އަދި އެކްޓަރު އަނޫޕަމް ކޭރުގެ އަންހެނުން ކިރަން ކޭރު ހިމެނެ އެވެ.\nސުމިތުރީ ގޮނޑި ކާމިޔާބުކުރެއްވީ ރާހުލް ގާންދީއާ ވާދަކުރައްވަ އެވެ.\nއިތުރު ލިޔުންތައް އިންޑިއާ ނަރެންދުރާ މޯދީ އިންޑިއާގެ ކޮންގްރެސް ޕާޓީ ހެމާ މާލިނީ\nމޯދީ އަށް ރާހުލް ދިން ހަގު: އެތައް ބަޔަކަށް ހައިރާންކަން\n16 hours ago 95


ރާއްޖެ އިން ވެކްސިން ދިން ދިވެއްސަކު ނިޔާވުމާއި ގުޅިގެން އޭނާގެ މަރު ތަހުޤީގު ކުރަނީ! | Sandhaanu\nރާއްޖެ އިން ވެކްސިން ދިން ދިވެއްސަކު ނިޔާވުމާއި ގުޅިގެން އޭނާގެ މަރު ތަހުޤީގު ކުރަނީ!\nރާއްޖެއިން ކޮވިޑް-19 ވެކްސިން ޖެހި ދިވެއްސަކު ނިޔާވެއްޖެއެވެ. ނިޔާވެފައި ވަނީ ގދ.ގައްދޫ އުމުރުން 93 އަހަރުގެ ދިވެހި ފިރިހެނަކެވެ. އަދި އޭނާ ވަނީ މިމަހުގެ 17 ވަނަ ދުވަހު ވެކްސިން ޖަހާފައެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރި ޓުވީޓެއްގައި ވިދާޅުވީ ނިޔާވި އުމުރުން 93 އަހަރުގެ ފިރިހެން މީހާއަކީ ސިއްހީ އެތައް މައްސަލައެއްގެ ސަބަބުން ބަލި އެނދުގައި އޮންނަތާ 10 އަހަރުވެފައިވާ މީހެއް ކަމަށެވެ.\nމިމީހާ ނިޔާވީ ގދ.ތިނަދޫގައި ހުންނަ ޑރ. އަބްދުއް ސަމަދު މެމޯރިއަލް ހޮސްޕިޓަލްގައި ފަރުވާދެނިކޮށް މިއަދު މެންދުރު ވަގުތު ގައެވެ.\nމި މީހާ ނިޔާވި ސަބަބު ދެނެގަތުމަށްޓަކައި ކުރަން ޖެހޭ ތަހުގީގުތައް ފަށާފައިވާ ކަމަށް އެޗްޕީއޭ އިން ވިދާޅުވިއެވެ. އަދި ތަހުގީގު ފުރިހަމަކޮށް ނިމުމުން، މިކަމުގެ މައުލޫމާތުތައް އާންމު ރައްޔިތުންނާ ހިއްސާ ކުރާނެ ކަމަށް ވެސް އެޗްޕީއޭގެ ޓުވީޓުގައިވެއެވެ. އަދި މިއާއެކު ”މަރު އަދި އެ ނޫން ވެސް ބޮޑެތި ބަލިތަކަކީ ކޮންމެހެން ވެކްސިނާ ގުޅުން ހުރި ކަމަކަށް ނުވުމަކީ އެކަށީގެންވާ ކަމެއް،” އެޗްޕީއޭގެ އެ ޓުވީޓުގައިވެއެވެ.


Dhiraagu Tv In 4K Channel Eh Thaaraf Kohfi - Vaguthu\nދިރާގު ޓީވީ އިން 4ކޭ ޗެނަލެއް ތަޢާރަފު ކޮށްފި\nދިރާގު ޓީވީ އިން 4ކޭ ޓީވީ ޗެނަލެއް ތަޢާރަފްކޮށްފި އެވެ.\nދިރާގުން މިއަދު ތަޢާރަފްކުރި "ލަވް ނޭޗާ" ނަމަކަށް ކިޔާ މިޗެނަލަކީ ގުދުރަތީ ރީތި މަންޒަރުތައް ހިތްގައިމު 4ކޭ ކޮލިޓީގައި ގެނެސްދޭ ޑޮކިއުމަންޓަރީ ޗެނަލެކެވެ. މިއީ އޭޝިއާ ޕެސިފިކް ސަރަޙައްދުގައި ވަރަށް ބޮޑު މަޤުބޫލުކަމެއް ލިބެމުންދާ ޗެނެލެކެވެ.\n4ކޭ ނުވަތަ އަލްޓްރާ ހައި ޑެފިނިޝަން ޓެކްނޮލޮޖީ އަކީ މިހާރުގެ ސްމާޓް ޓީވީ ތަކުން ފެންނާނެ އެންމެ ފުރިހަމަ ކޮލިޓީއެވެ.\n"ލަވް ނޭޗާ" ޗެނަލް ތަޢާރަފް ކޮށްފައިވަނީ ދިރާގު ޓީވީ އިންޓްރޯ ޕެކޭޖްގެ ބޯނަސް ޗެނަލެއް ގޮތަށެވެ. މިޗެނަލް ހަމައެކަނި ބެލުމުގެ ފުރުޞަތު ލިބިވަޑައިގަންނަވާނީ ފައިބަރ ކަނެކްޝަނެއް މެދުވެރިކޮށް ދިރާގު ޓީވީ ޚިދުމަތް ހޯތްދަވާ ފަރާތްތަކަށެވެ. ފުރަތަމަ މިޗެނަލް ލިބިވަޑައިގަންނަވާނީ މާލެ އާއި މާލެ ކައިރީގައިވާ ފައިބަރ ކަނެކްޝަން ހުރި ރަށްތަކަށެވެ.\nމިއަހަރު ނިމުމުގެ ކުރިން ދިރާގު ފައިބަރ ކަނެކްޝަން ހުރި ކޮންމެ ރަށަކަށް މިޗެނަލް ބަލާލުމުގެ ފުރުޞަތު ލިބިގެންދާނެ ކަމަށް ދިރާގުން ހާމަކުރެއެވެ.\nދިރާގު ޓީވީގެ އިންޓްރޑަކްޓަރީ ޕެކޭޖުގެ އަގަކީ މަހަކު އެންމެ 300 ރުފިޔާ އެވެ. މި ޕެކްޖްގައި 80 އަށް ވުރެ ގިނަ ޗެނެލްތައް ބަލާލެވޭނެއެވެ. ދިރާގު ޓީވީ މެދުވެރިކޮށް 4ކޭ ކޮންޓެންޓް ބެލުމަށް ވަކީ ޚާއްސަ ޖޯއިބޮކްސްއެއް ބައްލަވާގަންނަވާކަށް ނުޖެހޭނެއެވެ. މިވަގުތު ކުރިއަށްދާ ޕްރޮމޯޝަންގެ ތެރެއިން ދިރާގު ޓީވީ ބައްލަވާ ގަންނަ ފަރާތްތަކަށް އެއްވެސް އަގަކާނުލާ ޖޯއިބޮކްސް ލިބޭނެއެވެ.


Nukulhedhey meehunge inaayaiy bodu kuran husha elhee mashvaraa nukoh, thaaeedheh nei: MP Hassan | Mihaaru\nއެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް މަޖިލިހުގެ ޖަލްސާއެއްގައި ވާހަކަ ދައްކަވަނީ. --- ފޮޓޯ: މަޖިލިސް\nނުކުޅެދޭ މީހުންގެ އިނާޔަތް ބޮޑު ކުރަން ހުށަހެޅީ މަޝްވަރާ ނުކޮށް، ތާއީދެއް ނެތް: ހަސަން\n09 ޖުލައި 2019 - 12:41 41 comments\nނުކުޅެދުންތެރިކަން ހުންނަ މީހުންގެ އިނާޔަތް ބޮޑު ކުރަން ދަނގެތި ދާއިރާގެ ޖުމްހޫރީ ޕާޓީގެ މެމްބަރު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް ރައްޔިތުންގެ މަޖިލިހަށް ހުށަހެޅުއްވީ ސަރުކާރާ އެއްވެސް މަޝްވަރާއެއް ނުކުރައްވައި ކަމަށާއި އެ އިސްލާހަށް ތާއީދު ނުކުރައްވާނެ ކަމަށް ހެންވޭރު ހުޅަނގު ދާއިރާގެ މެމްބަރު އަދި އެމްޑީޕީގެ ޗެއާޕާސަން ހަސަން ލަތީފް މިއަދު ވިދާޅުވެއްޖެ އެވެ.\nނުކުޅެދުންތެރިކަން ހުންނަ މީހުންގެ ހައްގުތައް ރައްކާތެރިކުރުމާއި މާލީ އެހީތެރިކަން ފޯރުކޮށްދިނުމުގެ ގާނޫނަށް ނާޒިމް ހުށަހެޅުއްވި އިސްލާހުގައި ވަނީ އެ މީހުންނަށް 5000ރ. އާއި 7000ރ. އާ ދެމެދުގެ އިނާޔަތެއް ދިނުމަށެވެ. އެފަދަ މީހުންނަށް މިހާރު ގާނޫނުގައިވާ ގޮތުން ދެނީ 2000ރ.ގެ އިނާޔަތެކެވެ.\nމީގެއިތުރުން އެ މީހެއްގެ ހުންނަ ނުކުޅެދުންތެރި ކަމެއްގެ ސަބަބުން ދިގު މުއްދަތަކަށް އެނދުމަތި ކުރެވިފައިވާ މީހުންނަށް މަދުވެގެން 9000ރ.ގެ އިނާޔަތެއް ދޭން ވާނެ ކަމަށް ބިލްގައިވެ އެވެ.\nބިލަށް ބަހުސް ކުރައްވަމުން ހަސަން ލަތީފް މަޖިލިހުގައި ވިދާޅުވީ ނުކުޅެދުންތެރިކަން ހުންނަ މީހުންނަށް އޯގާތެރިކަމާ އެކު އަޅާލެވޭނެ ރަނގަޅު އިންތިޒާމުތަކެއް ހަމަޖެއްސުމަކީ އެމްޑީޕީގެ ވިސްނުމެއް ކަމަށެވެ. އަދި ގާނޫނުގައި ކަންކަން ފުރިހަމަ ކުރަން ހުރި ނަމަ، އެކަން ކުރުމަށް ތާއީދު ކުރައްވާ އިރު، ބިލް އޮތީ ދައުލަތަށް މާލީ ބޮޑު ބުރައެއް އުފުލޭ ގޮތަށް ކަމަށް އޭނާ ވިދާޅުވި އެވެ.\nހަސަން ވިދާޅުވި ގޮތުގައި އެންމެ މުހިންމު ކަމަކީ ނުކުޅެދުންތެރިކަން ހުންނަ މީހުންނަށް ދައުލަތުން ފޯރުކޮށްދޭން ޖެހޭ ހިދުމަތްތައް އެންމެ ފުރިހަމަ އަށް ފޯރުކޮށްދިނުމެވެ. އެއީ އެ މީހުންނަށް މާލީ މަންފާއެއް ދިނުން ނުވަތަ ފައިސާ ދިނުން ވެސް ނޫން ކަމަށް ހަސަން ވިދާޅުވި އެވެ.\n"މި މަޖިލިހުން ކުރަންވީ ކަމަކީ ސަރުކާރުން ހިދުމަތްތައް ދިނުމުގައި ހުރި ދަތިތައް ހޯދައި، ދެނެގަނެ، އެކަންކަމަށް ހައްލު ހޯދޭނެ ގޮތެއް މަޖިލިހުން ކުރުން،" ހަސަން ވިދާޅުވި އެވެ.\nހަސަން ވިދާޅުވި ގޮތުގައި މެނިފެސްޓޯގެ އެކްޝަން ޕްލޭނެއް އެކުލަވާލައި، އޭގައި ކުރާނެ ހަރަދުތައް ކަނޑައަޅާފައިވާ އިރު، ބިލްގައި ބުނާ ކަންކަން ކުރުމަކީ ދައުލަތަށް ބުރަވާނެ ކަމެކެވެ. އަދި މި އަހަރަށް އަމާޒުކޮށް ބަޖެޓެއް ހިނގަމުން ދަނިކޮށް ފައިސާ ދޭން އުނދަގޫވާނެ ކަމަށް އޭނާ ވިދާޅުވި އެވެ.\nޖުމްހޫރީ ޕާޓީގެ ނައިބު ލީޑަރު ކަން ކުރައްވާ ނާޒިމް، ސަރުކާރު ކޯލިޝަންގެ ޕާޓީއެއްގެ ގޮތުގައި އޮވެ، ސަރުކާރާ މަޝްވަރާ ނުކުރައްވާ މަޖިލިހަށް ބިލް ހުށަހެޅުއްވުމުން އެ ބިލަށް ތާއީދު ނުކުރެއްވޭ ކަމަށް ވެސް ހަސަން ވިދާޅުވި އެވެ. ޖުމްހޫރީ ޕާޓީން ބިލްތައް މަޖިލިހަށް ހުށަހަޅާ އިރު، ސަރުކާރާ އެކީގައި މަޝްވަރާ ކުރާނެ ކަމަށް އެމްޑީޕީން ކުރިން ގަބޫލު ކުރި ކަމަށް ވެސް ހަސަން ވިދާޅުވި އެވެ.\n"އެމްޑީޕީން ބިލްތައް ހުށަހަޅާ އިރު، އެ ކުރާ ގޮތަށް ސަރުކާރާ މަޝްވަރާ ކުރަން ޖެހޭނެ. އެހެން ނޫނީ ސަރުކާރު ކޯލިޝަންގައި އޮތް ޖުމްހޫރީ ޕާޓީގެ ނިޔަތާ ދޭތެރޭގައި ރައްޔިތުން ސުވާލު ކުރާނެ. މިއަދު ފެނިގެން ދިޔައީ ފިނޭންސް މިނިސްޓަރާ މަޝްވަރާ ނުކުރާ ކަން،" ހަސަން ވިދާޅުވި އެވެ.\nހެންވޭރު ދެކުނު ދާއިރާގެ މެމްބަރު ހުސެއިން ޝަމީމް (އަނދުން ހުސެއިން) މަޖިލިހުގައި ވާހަކަ ދައްކަވަނީ. --- ފޮޓޯ: މަޖިލިސް\nސަރުކާރާ މަޝްވަރާ ނުކޮށް، މިފަދަ ބިލްތައް ހުށަހެޅުމުގެ ނަތީޖާއަކަށް ވާނީ ސަރުކާރަށް ނޭދެވޭ ބުރައެއް އުފުލުމަށް މަޖިލިހުން ބަހެއް ބުނަން ޖެއްސުން ކަމަށް ހަސަން ވިދާޅުވި އެވެ. ނުކުޅެދުންތެރިކަން ހުންނަ މީހުންނަށް ދޭ ހިދުމަތްތައް ފުޅާކުރަން ފުރިހަމަ އަށް ތާއީދު ކުރައްވާ ކަމަށް ވެސް އޭނާ ވިދާޅުވި އެވެ.\nހެންވޭރު ދެކުނު ދާއިރާގެ މެމްބަރު އަދި އެމްޑީޕީގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު ހުސެއިން ޝަމީމް (އަނދުން ހުސެއިން) ވިދާޅުވީ ނުކުޅެދުންތެރިކަން ހުންނަ މީހުންނަށް މިހާރު ވެސް އިނާޔަތާއި އާލާތްތައް ފޯރުކޮށްދެމުން އަންނަ ކަމަށެވެ. އަދި އެފަދަ މީހުންނަށް ތައުލީމީ ފަހި ސިޔާސަތުތަކެއް މިހާރަށް ވުރެ ފުރިހަމަވުމަކީ މުހިންމު ކަމެއް ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން ވަރަށް ލޯބިވޭ (ނުކުޅެދުންތެރިކަން ހުންނަ) އެމީހުން ދެކެ. އެކަމަކު މިކަން ކުރެވޭނީ ސަރުކާރަށް ކެރިފޯރުންތެރިކަން ހުރި މިންވަރަކުން،" ހުސެއިން ވިދާޅުވި އެވެ.\nހުސެއިން ވިދާޅުވީ ނުކުޅެދުންތެރިކަން ހުންނަ މީހުންނަށް ލިބޭ ފައިސާއަކީ އެ މީހުންނަށް އެންމެ މުހިންމު އެއްޗެއްގެ ގޮތުގައި ގަބޫލު ނުކުރައްވާ ކަމަށެވެ. އެހެންވެ، ނުކުޅެދުންތެރިކަން ހުންނަ މީހުންނަށް ލިބޭ އިނާޔަތްތައް ބޮޑުކުރަން ތާއީދު ނުކުރައްވާ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ނުކުޅެދުންތެރިކަން ހުންނަ މީހުން މެމްބަރު މުހައްމަދު ނާޒިމް (ދަނގެތި) އެމްޑީޕީގެ ޗެއާޕާސަން ހަސަން ލަތީފް


Report: Bodu koalhumehtha? noonee bodu reyvumehtha?\nބޮޑު ކޯޅުމެއްތަ ނޫނީ ބޮޑު ރޭވުމެއްތަ؟\nއެމްޑީޕީއިން ރައްޔިތުންގެ މަޖިލީހުގެ ރައީސް ކަމަށް ނަމެއް ފާސްކުރުމަށް ބޭއްވި ބައްދަލުވުމުގެ ތެރެއިން - އަހުމަދު ޝުރާއު | އަވަސް\nމަޖިލީހުގެ ރިޔާސަތު ކަނޑައެޅުމަށް އެމްޑީޕީ އިން ރޭ ބޭއްވި ބައްދަލުވުން ވެގެން ދިޔައީ މުޅި ގައުމު ހައިރާންކޮށްލައި ސިޔާސީ މަސްރަހުގެ ކަންކަން އެހެން ގޯޅިއަކުން އަޅުވާލައިގެން ދިޔަ ދިޔުމަކަށެވެ. އެއް ޕާޓީއަކުން ނިކުތް ވާދަވެރި ދެ ކެންޑިޑޭޓުންގެ ފަހަތުގައި ޕާޓީގެ މައި ދެ "ތަނބު" ރައީސް މުހައްމަދު ނަޝީދާއި ރައީސް އިބްރާހިމް މުހައްމަދު ސޯލިހު ތިއްބަވާ ބޮޑު ކޯޅުންގަނޑަކަށް ގޮސް އެމްޑީޕީ އޮތީ ވެއްޓި ފަޅަފަަޅައިގެންދާ ހިސާބުގަ އެވެ. ފަހު ވަގުތާ ޖެހެންދެން އެގޮތުގައި އޮވެ، ދެތިން ގަޑިއިރުގެ ތެރޭގައި މުޅި ލީޑާޝިޕް އެއްބަސް ކިޔާ، މަޖިލިސް ރައީސްކަން ރައީސް ނަޝީދަށް ހިބައިން އަރުވައި އެންމެން ސިއްސުވައިލީ އެވެ.\nސިޔާސީ މަންޒަރު ބަދަލުވެގެން ދިޔަ ގޮތާއެކު މިހާރު އެތައް ބައެއްގެ މެދުގައި ވަނީ އާ ސުވާލުތަކެއް އުފެދެން ފަށައިފަ އެވެ. އެއީ ރައީސް ނަޝީދު ވިދާޅުވެފައިވާ ގޮތުން މަޖިލިސް ރައީސް ކަމަކީ އެމަނިކުފާނު ދުވަހަކުވެސް ބޭނުންފުޅުވެ ވަޑައިގަންނަވާ އަދި ޝައުގުވެރިވެ ވަޑައިގަންނަވާ ވެސް މަގާމެއް ނޫނެވެ. އެމަނިކުފާނުގެ ވިސްނުން އެއަށް ވުރެ މާ ފުޅަލެވެ. މީގެ އިތުރުން އެމްޑީޕީގެ ތެރޭގައި މިދިޔަ ދުވަސްތަކުގައި ސަރުކާރަށް ފާޑު ކިޔުންތައް އައި ގޮތުންނާއި ރައީސް ނަޝީދުގެ އާއިލާ ތެރޭގައި އުފެދުނު ނުތަނަވަސް ކަމާއި ކޯޅުންތައް ބޭރަށްވެސް ނުކުމެފައިވާތީ އެވެ.\nރޭ ހަގީގަތުގައި ވެގެން ދިޔައީ ކިހިނެއް ކޮން ހިސާބަކުން އައި ކަމެއް ހެއްޔެވެ؟ އެމްޑީޕީ އެތެރޭ ވާދަވެރިކަަމުގައި މިއީ ނަޝީދަށް ލިބިވަޑައިގަތް ކާމިޔާބީއެއް ހެއްޔެވެ؟ ނުވަތަ ނާކާމިޔާބީއެއްގައި އެޅި "ސިޔާސީ މަލަންގަނޑެއް" ހެއްޔެވެ؟ ބޭރުފުށް ވަރަށް އޮމާންކޮށްލިޔަސް އަޑީގައި އަދިވެސް ޒަހަމްވެފައިވާ ދެ ފެކްޝަނެއް އެބައޮތް ހެއްޔެވެ؟ ދެން ވާނީ ކިހިނެތް ހެއްޔެވެ؟\nރޭގެ ބައްދަލުވުމަށް ދަރުބާރުގޭ ރަންނަބަނޑޭރި މާލަމަށް އެންމެ ފުރަތަމަ ވަޑައިގެންނެވި އިސް ބޭފުޅުންގެ ތެރޭގައި ރައީސް ނަޝީދު ހިމެނިވަޑައިގަންނަވަ އެވެ. އެމަނިކުފާނުގެ މޫނު މަތިން އޭރު ފެންނަން ހުރީ އުދާސްކަމެވެ. މަޖިލިސް ރައީސް ކަމަށް ވާދަ ކުރެއްވި ހަސަން އަފީފާއި މުހައްމަދު އަސްލަމް ވަޑައިގެންނެވި ގޮތަށް ދެ ބޭފުޅުން ރައީސް ނަޝީދާއެކު ސިއްރު ވާހަކަތަކެއް ދައްކަވަން ފެއްޓެވި އެވެ. އަދި މޫނު އަނބުރާލެއްވުމަށް ފަހު ރައީސް ނަޝީދު ގޮސް އިށީންދެވަޑައިގެންނެވި އެވެ. އެކަން ހިނގީ ކެމެރާތަކާ ހައެއްކަ ފޫޓު ކައިރީގަ އެވެ. މީޑިއާގެ ކުރިމަތީގަ އެވެ.\nރައީސް ނަޝީދު މަޖިލީހުގެ ރައީސް ކަމަށް ގެނައުމަށް އައި ހުށަހެޅުމާއެކު އެކަމަށް ތާއީދު ކުރެއްވުމަށް އަފީފުގެ ވެސް ކުރިން އެންމެ ފުރަތަމަ ފުންމައިގެން ތެދުވެ އެކަމަށް ތާއީދު ކުރައްވާ ކަމަށް ވިދާޅުވީ އައްޑޫ މީދޫ ދާއިރާގެ މެންބަރު ރޮޒެއިނާ އާދަމެވެ. ރޮޒޭއަކީ ރައީސް ސޯލިހު ދިފާއު ކުރައްވާ މިދިޔަ ދެތިން ދުވަހު ސޯޝަލް މީޑިއާގައި ގިނަ ރައްދުތަކެއް ދެއްވަމުން ގެންދިޔަ ބޭފުޅެކެވެ.\nއެކަން އެކަންޏެއް ނޫނެވެ. މުޅި މާލަމުގައި އެއްވެސް ދެބަސްވުމުގެ މަންޒަރެއް ނުފެނެ އެވެ. މަޖިލިސް ރައީސް ކަނޑައެޅުމުގެ ކުރިން ވެސް ދެ ވޯޓަކަށް އެހި އިރު މާ ބޮޑު ހިޔާލު ތަފާތުވުމެއް ނެތެވެ. މާ ކުރިން ތިބީ އެއްބަސް ކިޔައި "އެއްބަސްވާން އެއްބަސް ވެގެނޭ" ބުންޏަސް މީހަކު ދެބަހެއް ނުވާނެހާ އޮމާންކޮށެވެ.\nރައީސް ސޯލިހުގެ އަނބިކަނބަލުންް ރޭ ލިޔުއްވި ސްޓޭޓަސް\nރޭ ހިނގި ހުރިހާ ކަމެއް ވަރަށް ގިނަ ބޭފުޅުން ސިފަ ކުރަައްވަނީ ރާވާލައި ލިޔެލައިގެން ކުޅުނު '"ކަސޯޓީ އެޕިސޯޑެއް" ގެ ގޮތުގަ އެވެ. މަޖިލިސް ރައީސް ކަނޑައެޅުމަށް އެއް ދުވަހާ ހަމަޔަށް ޖެހެންދެއް މީޑިއާގެ ސަމާލުކަން ހުއްޓުވާފައި ބާއްވަން ޖެހި ބޮޑު ސަކަރާތެއްގެ ގޮތުގަ އެވެ. އަދި ފަހު ވަގުތު "އިތުރު ގޮތެއް ނެތިގެން" ކަމަށް ބުނެ ބަހަނާއެއް ދައްކާފާފައި އެއް އާއިލާއެއްގެ "އެއްބަނޑުހާ ގާތް" ދެ ބޭފުޅުންގެ މުށުގެ ތެރެއަށް ދައުލަތުގެ ދެވަނަ ބާރުގެ ލައިދީ ނިންމާލީ އެވެ.\nޓްވިޓާގައި އާދަވެ ހިޔާލު ފާޅު ކުރި މީހަކު ބުނި ގޮތުގައި ރައީސް މައުމޫންގެ ކޮއްކޯފުޅު އަބްދުﷲ ހަމީދު މަޖިލިސް ރައީސްއަކަށް އިންނަވައިގެން އެއީ އާއިލީ ވެރިކަމެކޭ ވިދާޅުވި ބޭފުޅުންގެ އާއިލާ މިއަދު ދައުލަތުގެ ދެ ބާރު ވެސް ހިންގަނީ އެވެ.\nއޭރު އެކަން ބޮޑު މައްސަލައަކަށްވި ނަމަވެސް މިއަދު ހަމަ "ރެޕްލިކާ" ގެންނާކަށް މައްސަލައަކަށް ނުވި އެވެ. އަދި ޑްރާމާއަކަށް ބަދަލުކޮށްލައިގެން އެކަން އެގެންދިޔައީ ވެސް މައްސަލައަށް ބަޔަކަށް ނުހެދޭނެހާ ޑްރާމާކަން ބޮޑުކޮށެވެ.\n"ބޮޑު މީޑިއާ ސްޓަންޓެއް މިއީ މިހާރު ރައީސް ނަޝީދުގެ އާއިލާ އެ އޮތީ ވެރިކަމުގައި ވެސް މަޖިލީހުގައި ވެސް އަދި ރައީސް ނަޝީދަށް އެ ކޮންޓްރޯލް ނުކުރެވިގެން އުޅޭ ޝަރުއީ ދާއިރާ ބަލަހައްޓާ ޖޭއެސްސީއަށް ވެސް އެއޮތީ އަތް ބާނަން ފުރުސަތު ލިބިފަ... ވެލް ޕްލެއިޑް!" އެހެން މީހަކު އޭނާހެ ހިޔާލު ފާޅު ކުރި އެވެ.\nމީގައި އެހެން ވިސްނުން ގެންގުޅުއްވާ ބޭފުޅުންވެސް އެބަތިއްބެވި އެވެ. އޭގެ ބައެއް ފަރާތްތައް ބުނާ ގޮތުން އެމްޑީޕީގެ ތެރޭގައި ހަގީގަތުގައި ވެސް ދެ ފެކްޝަނެއް މިހާރު އެބައޮތެވެ. އަދި ރޭގައި އޮތް މައްސަލައަށް ގިނަ މެންބަރުންގެ ވޯޓު ކަށަވަރުވެފައި ވެސް އޮތީ ރައީސް ސޯލިހުގެ ފަޅީގައި ހުންނެވި ވިލުފުށީ އަފީފަށެވެ. އެމްޑީޕީގެ ގްރާސްރޫޓް ބައެއް މެންބަރުން ކެކި އަރައިގެން ދިޔައީ ވެސް އެ ސަބަބާ ހުރެ އެވެ. އެހެންވެ ރައީސް ނަޝީދު ރޭ ކުޅުއްވީ އެމަނިކުފާނަށް ކުޅެވެން އޮތް ފަހު ކާޑު "ނޯޗޮއިސް" އެވެ.\n"މިވަގުތު ރައީސް ސޯލިހަށް އެމްޑީޕީގެ ޕީޖީގެ އަޣްލަބިއްޔަތު އޮތް ކަން ސާބިތުކޮށް ދެވުނަސް މާ ބޮޑު ކާމިޔާބީއެއް ލިބިވަޑައެއް ނުގަންނަވާނެ. އެއީ މިދިޔަ ދެތިން ދުވަަހު ހިންގި ކަންކަމަށް ބަލާއިރު އެނގިއްޖެ އެމްޑީޕީގެ ގްރާސްރޫޓުން ކެކިގެން އަރާނެ މިންވަރާއި ސަޕޯޓަރުންގެ ވިސްނުން. އެހެންވެ އެމްޑީޕީ ރޫޅުނަ ނުދީ ހަމައަކަށް އެޅުވުމަށް އެންމެ ރަނގަޅު ގޮތަކީ ރައީސް ނަޝީދު ބޭނުންފުޅުވެ ވަޑައިގަންނަވާ ކޮންމެ އެއްޗަކާއި ކަމެއް ހިބަކޮށް އެރުވުން. އެކަމަކު އެއީ ރައީސް ނަޝީދަށް ވެސް ލިބޭ ކާމިޔާބީއެއް ނޫން. މިއީ ގަދަ ހިފުމަށް ގޮސް އެއްކޮޅެއްގައި ވެސް ނުޖައްސާ ދޫކޮށްލުމެއް،" ސިޔާސީ އެނަލިސްޓަކު ވިދާޅުވި އެވެ.\nމަޖިލީހުގައި ބޭއްވި ތަރާވީހުގައި ރައީސް ނަޝީދާއި ރައީސް ސޯލިހު: މަޖިލިސް ރައީސް ކަމަށް ގެންނަން ނަޝީދުގެ ނަން ފާސްވުމުން ރައީސް ސޯލިހު މަރުހަބާ ވިދާޅުވި -- ފޮޓޯ: މަޖިލިސް\nއޭނާ ވިދާޅުވި ގޮތުގައި މި ވަގުތަށް ލަފާ ކުރެވެނީ ރައީސް ނަޝީދު އަތުގައި އޮތީ މަޖިލީހުގެ ރައީސްކަން އެކަންޏެވެ. އެމްޑީޕީ ޕީޖީގެ މެޖޯރިޓީއެއް ނަޝީދަކަށް ލިބިވަޑައެއް ނުގަންނަވަ އެވެ. އެހެންވެ މި ވަގުތަށް ރައީސް ސޯލިހުގެ ޓީމް ފަހަތުގައި މަޑުކޮށްލައި ރަނގަޅު ވަގުތު ޖެހުމުން ރަނގަޅު ތަނަށް ކުޅެން އަލުން ކުރިޔަށް ނުކުމެލާނެ އެވެ.\nސިޔާސީ މީހުންނަށް އެނގޭނެ އިހަށް މަޑުކޮށްލަން ޖެހޭ ވަގުތުތަކާއި ދެން ފަހަތުގައި ހުރެގެން ކުޅިބައި ރާވައި ކުޅޭނެ ގޮތް. އެއަށް ފަހު ފަރުދާގެ ފަހަތުން ބޭނުންވާ މިންވަރަށް ތާއީދު ހޯދުމަށް ފަހު ރަނގަޅު ވަގުތު ރަނގަޅު ތަނަށް ކުޅެން. އެއީ ސިޔާސީ ކަންކަން ހިނގާ ގޮތަކީ. މިއީ ނަޝީދަށް ލިބި ވަޑައިގެންނެވި ކާމިޔާބީއެއް ނޫން\nކޮންމެ ގޮތެއް ވިޔަސް ގަދަ ގިނީގައި ކެކެމުން ކެކެމުންދިޔަ އެމްޑީޕީ މިވަގުތަށް އެ އޮތީ ހިހޫވެ ހިނދިފަ އެވެ. ރައީސް ސޯލިހާއި ރައީސް ނަޝީދުގެ ދެމެދުގައި ހިޔާލު ތަފާތުވުންތަކެއް ނޫނީ އެމްޑީޕީގެ ތެރޭގައި ދެ ފެކްޝަނެއް ހަގީގަތުގައި ވެސް އޮތް ނަމަަ ލަފާވާ ގޮތަށް މާގިނަ ދުވަހެއް ނުނަގައި އަނެއްކާވެސް ކެކެން ފަށާނެ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު\nބޭނުންވާ ފޮޓޯ މިފަހަރު ނެގީ އަބޫދާބީން!\n25 މިނެޓު: ބޮޑު ބިޔަ ރާޅެއްގެ މެސެޖް!


Raees Maumoon ah Ilmuverin ge hoonu rahdheh!\nރައީސް މައުމޫން މިއަދު ކުރެއްވި ޓްވީޓެއްގައި ވިދާޅުވީ އަންހެނުންނަށް ފަނޑިޔާރުކަން ކުރެވޭނެ ކަމަށް ކުރީގެ އިލްމުވެރިންނާއި މިހާރުގެ އިލްމުވެރިން ވެސް ވިދާޅުވާ ކަމަށެވެ. އޭގެ ތެރޭގައި މުހައްމަދު އިބުނު ޖަރާރު ތަބާރީ އާއި ހަސަނުލް ބަސްރީ އާއި އަބްދުލް ކަރީމް ޒައިދާން ފަދަ އިލްމުވެރިން ހިމެނޭ ކަމަށް މައުމޫން ވިދާޅުވި އެވެ.\nAnhenun fan’diyaarukan kurumakee Islam dheenugai hudhdha kameh kamah kureege ilmuveringe therein Al-Tabari, Ibn Hazm, Hasanul Basri fadha beyfulhun vidhaalhu vefai vey. Yusuf al-Qaradhawi, Abdul Kareem Zaidan, Saeed Ramadan fadha mihaaruge gina ilmuverin ves vidhaalhuvanee ehen.— Maumoon Abdul Gayoom (@maumoonagayoom) August 23, 2019\nސުޕްރީމް ކޯޓުގެ ފަނޑިޔާކަމަށް ޑރ. އަޒްމިރަލްދާ ޒާހިރު އާއި އައިޝާ ޝުޖޫން މުހައްމަދު އައްޔަން ކުރުމަށް ރައީސް އިބްރާހިމް މުހައްމަދު ސޯލިހް ހުށަހެޅުއްވި ހުށަހެޅުން ބަލައިގަތުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ވަނީ ނިންމާފަ އެވެ.\nމައުމޫންގެ ޓްވީޓްގައި މިސްރަށް އުފަން އިލްމުވެރިއެއް ކަމަށްވާ ޔޫސުފް އަލް-ގަރަދާވީގެ ނަންފުޅު ހިމަނުއްވާފައިވާއިރު ރާއްޖޭގައި މިވަގުތު ހުންނެވި އެންމެ ފުންނާބުއުސް އެއް އިލްމުވެރިޔާ ޑރ މުހައްމަދު އިޔާޒް އަބްދުއްލަތީފް ވަނީ ވަނީ ރައީސް މައުމޫނަށް ރައްދު ދެއްވާފައެވެ. އިޔާޒް ވިދާޅުވީ ގަރަދާވީ ވިދާޅުވެފައިވަނީ ވަކި ހާއްސަ ހާލަތްތަކެއްގައި ވަކި ހާއްސަ މައްސަލަތަކެއްގައި އަންހެނުންނަށް ފަނޑިޔާރުކަން ކުރެވިދާނެ ކަމަށް ކަމުގައެވެ. އަދި އަންހެނުންނަށް ފަނޑިޔާރުކަން ކުރެވޭނެކަމަށް މުއްލަގްކޮށް ގަރަދާވީ ހުއްދަ ނުކުރައްވާކަމަށްވެސް އިޔާޒް ވިދާޅުވިއެވެ.\nQaradhawi vidhaalhuvanee vaki khaassa haalaiy thakeh gai vaki khaasa massala thakeh gai anhenunnah faniyaaru kan kurevidhaane kamah. Muthlag koh aee hudhdha kameh kamugai vidhaalhuvefa eh nuvey.— Dr Mohamed Iyaz (@dr_iyaz) August 23, 2019\nއިޔާޒް ވިދާޅުވީ ދީނީ މިފަދަ މައްސަލަ ތަކުގައި އިތުބާރު ކުރެވޭ އިލްމީ ރިފަރެންސް ނުދީ ދީނުގައި އޮތްގޮތަކަމަށް ނުވަތަ އިލްމުވެރިން ވިދާޅުވާ ގޮތަކަމަށް ވިދާޅުވެ ރައީސް މައުމޫނު އެފަދަ ވާހަކަފުޅު ދެއްކެވުމަކީ ދެރަކަމެއް ކަމުގައެވެ.\n@maumoonagayoom manikfaanu thiya gotha vaahaka dhehkuvumakee varah dhera kame, dheenuge oi kameh nuvatha dhannah beykalun vidhaalhuvi gothay kiyaafa authentic reference nudhy thiyogotha vaahaka fethurumakee hama nujehamaa fasaadhayah magu koshay kame. Vakin haasakoh dheenē talks— ashi habyb (@AshiHabyb) August 23, 2019\nމީގެއިތުރުން އެފަދަ ވާހަކައިގެ ސަބަބުން ހަމަނުޖެހުމާއި ފަސާދައަށް މަގު ކޮށިގެން ދާނެކަމަށް އިޔާޒް ވިދާޅުވިއެވެ.\nމީގެ އިތުރުން ރައީސް މައުމޫނަށް އަމާޒުކޮށް އިޔާޒް ކުރެއްވި އެހެން ޓްވިޓެއްގައި ވިދާޅުވީ ބާރު ލިބިފައިވާ ދުވަސްވަރުގައި ނުބައިކޮށް ކަމެއް ކުރެވިފައި އޮތުމަކީ އެކަންތައް ދަމަހައްޓަން މަސައްކަތް ކުރަންވީ ސަބަބެއް ނޫން ކަމަށާއި ދެންވެސް އުމުރުގެ ބާކީ އޮތް ދުވަސްކޮޅުގައި އެފަދަ ނުބައި ނުހަދާ ތައުބާވެ އިސްލާހުވެވޭތޯ ބަލަންވީ ކަމުގައެވެ.\nthimaa ah baaru libifaivaa dhuvas varugai nubai koh kameh kureivfai othumakee ekanthah dhamahattan masakkaiy kuranvee sababeh nooneve. dhenves umuruge baakee oiy dhuvas kolhugai efadha nubai nuhadhaa thaubaave islaahveveytho balan vee eve.— Dr Mohamed Iyaz (@dr_iyaz) August 23, 2019\nޑރ އިޔާޒްގެ މި ޓްވިޓާއި ގުޅިގެން ޝައިހް އަލީ ޒައިދު ކުރެއްވި ޓްވިޓެއްގައި ވިދާޅުވީ މުންކަރާތެއް ފެށިފައި އޮތުމަކީ އެ މުންކަރާތެއް ދަމަހައްޓަންވީ ހުއްޖަތެއް ނޫންކަމުގައެވެ. ބެލެވޭ ގޮތުގައި ޒައިދު އިޝާރާތް ކުރެއްވީ ރައީސް މައުމޫނުގެ ވެރިކަމުގައި އަންހެނުން ފަނޑިޔާރުކަމަށް އައްޔަން ކުރުމުގެ މައްޗަށެވެ.\nMunkaraatheh feshifai othumakeeemunkaraatheh dhamahattan oi hujjatheh noon. 14 garunu vandheh mi dhiya 1400 aharugai vadaigeh eoh haa ethah ethah lakka bodethi ilmuveringe basfulhuthah,2nuvatha3beyfulhehge naadhir rauyah muguraalumakee ajaaib vaan jehey kamah.— Ali Zaid (@alizaid1000) August 23, 2019\nޒައިދު ވިދާޅުވީ 14 ގަރުނު ވަންދެން މިދިޔަ 1400 އަހަރުގެ ތެރޭގައި ވަޑައިގެންނެވި ބޮޑެތި އެތައްލައްކަ އިލްމުވެރިންގެ ބަސްފުޅުތަށް ދެތިން ބޭފުޅެއްގެ ނާދިރު ރައުޔަށް، މުގުރާލުމަކީ އަޖައިބުވާންޖެހޭ ކަމެއް ކަމުގައެވެ.\nރައީސް މައުމޫނަށް ރައްދުދެއްވާ ޝައިހް ހަސަން މޫސާ ފިކުރީ ކުރެއްވި ޓްވިޓެއްގައި ވިދާޅުވީ އަންހެނުން ފަނޑިޔާރުކަން ކުރުމަކީ ހުއްދަ ކަމެއް ނޫންކަމަށް ގިނަ އިލްމުވެރިން އިއްތިފާގުވާ ކަމުގައެވެ.\nMajority of scholars are of the view that it is not permissible forawoman to be appointed asajudge. Citing Qardawi with no real academic reference is not accepted any more. Dear @maumoonagayoom, bygone are the days of suppressing Islamic knowledge and oppressing Maldivians.— 𝐒𝐡𝐤 𝐇𝐚𝐬𝐬𝐚𝐧 𝐌 𝐅𝐢𝐤𝐫𝐞𝐞 (@HassanFikree) August 23, 2019\nމީގެ އިތުރުން ގަރަދާވީ ވިދާޅުވިކަމަށް ވިދާޅުވެ ރައީސް މައުމޫނު ވިދާޅުވި ވިދާޅުވުމާއިގުޅޭ އިލްމީ ރިފަރެންސް ނުދެއްވާކަމަށާއި އެކަމަކީ ދިވެހިން މަގުފުރެއްދުމަށް ކުރައްވާކަމެއްކަމަށް ފިކުރީ ސިފަކުރެއްވި އެވެ.\nއަހަރެމެން އެންމެ އަޑުއަހާލަން ބޭނުންވަނީ ތިކަމާ ލައިވް ބަހުސަކައް ގޮސް ވާހަކަދައްކާ މަންޡަރު އެއްކޮޅުގަ ސ އިޔާޒު އާއި އޭނަގެ ޓީމް އަނެއްކޮޅުގަ ރމައުމޫނާ އޭނަގެޓީމް އަޅުންނައް ކަމެއްއޮޅުފިލުވާދިނުމީ ﷲއެއްމެރުއްސަވާ އެއްްއެއްމެ ލޯބިވޮޑިގަންނަވާ ކަންކަމެވެ އަޅުގަންޑުމެން މިތިބީ ނޭގުމެެއްގައެވެ ރަރަންގަޅުގޮތް އެގެންބޭނުމެވެ\n"ކޮންމެހެނެއް ހަދައިގެންވެސް މިނިކާވަގު އެ ބަކަރި ކާލަން ޖެހެއެވެ" ، މިއުސޫލުން ތިޔަ ކަމަނައަށް ފަޑިޔާރުކަން ނުދީ ސޯލިހަށް ތަިޔަ މަގާމުގައި ހުރެވެން ނެތީ ބާވައެވެ.\nމި އޮތީ ޔަހޫދީން އެމް ޑީ ޕީ އާއެކު ކުރި އެގްރިމެންޓްގެ ތަންފީޒީ މަރުހަލާ ފެށިފަ...ދެން މައުމޫނު ވެސް އެހުރީ ގަނެފަ....ދެން ތިބޭ ރާކަނިމަހެެއް ވެސް ނޫން ކެވޭނީ.....\nމިދުވަސްވަރު ޑެންގޫ ހުން ޖެހުން އިތުރުވުން އެކަށީގެންވޭ: އެޗްޕީއޭ


މައްސަލަ ދިމާވަނީ އަޕްގްރޭޑަށް ފަހު، ހައްލުކުރަން ކެނޑިނޭޅި މަސައްކަތް އެބަ ކުރަން: ބީއެމްއެލް – Feshun.mv\n29 ނޮވެމްބަރ 2021 - 13:08\nބޭންކުގެ އޮޕަރޭޝަން ރަނގަޅު ކުރުމަށާއި ސިސްޓަމް ތަކުގެ ސެކިއުރިޓީ އާއި ޓެކްނޮލޮޖީ ސްޓޭންޑަޑް ދެމެހެއްޓުމަށްޓަކައި، ބޭންކް އޮފް މޯލްޑިވްސް އިން ސިސްޓަމް އަޕްގްރޭޑް ކުރުމުގެ މަސައްކަތްތައް ކުރިފަހުން، ދޭތެރެދޭތެރެއިން ސިސްޓަމްތައް މެދުކެނޑުމުގެ މައްސަލަ ދަނީ ކުރިމަތިވަމުން ކަމަށް ބީއެމްއެލް އިން ބުނެފިއެވެ.\nމިދިޔަ ހަފުތާގެ އާދިއްތަ ދުވަހުން ފެށިގެން ބީއެމްއެލްގެ މޮބައިލް އެޕަށް މައްސަލަތައް ކުރިމަތިވާން ފަށާ، އަދިވެސް އެކަމަށް އެދެވޭ ހައްލެއް ވަނީ ލިބޭގޮތް ނުވެފައެވެ. އެކަމާ ގުޅިގެން ގިނަ ކަސްޓަމަރުން އަންނަނީ މީސްމީޑިއާގައި ބޭންކަށް ފާޑުކިޔާ، ނުރުހުން ފާޅުކުރަމުންނެވެ.\nބީއެމްއެލް އިން މިއަދު ނެރުނު ބަޔާނެއްގައި ބުނީ، މި ހިނގާ ނޮވެމްބަރު މަހުެގ 21 ގައި ބޭންކުގެ ކޯ ބޭންކިންގ ސިސްޓަމްގެ އަޕްގްރޭޑްގެ ބޮޑު މަސައްކަތެއް ވަނީ ނިންމާލާފައެވެ. ކޯ ބޭންކިންގ ސިސްޓަމްގެ އަޕްގްރޭޑް މަސައްކަތަކީ އުނދަގޫ އަދި އެހާމެ ބޮޑު މަސައްކަތަކަށް ވުމާއެކު މިކަމުގެ ސަބަބުން ހިދުމަތްތައް މެދުކެނޑިގެން ދިޔުމަކީ ދުނިޔޭގެ ކޮންމެ ބޭންކަކަށްވެސް ކުރިމަތިވެދާނެކަމެއް ކަމަށެވެ. އަދި ންކްގެ އަންދާޒާ އަކީ މި އަޕްގްރޭޑްގެ ސަބަބުން ސިސްޓަމްތައް މެދުކެނޑިގެން ދާނީ ކުޑަ މިންވަރަކަށް ކަމަށް ބީއެމްއެލް އިން ބުންޏެވެ.\n"ބޭންކަށް އަންދާސާކުރެވުނީ މި އަޕްގްރޭޑްގެ ސަބަބުން ސިސްޓަމްތައް މެދުކެނޑިގެންދާނީ ކުޑަ މިންވަރަކަށް ކަމުގައި ނަމަވެސް ސިސްޓަމަށް ދިމާވެދާނެ ކަމަކަށް ތައްޔާރުވެ ބޭންކުންވަނީ ކުރިޔާލާ ކަސްޓަމަރުންނަށް މިކަންއަންގާފައި" ބީއެމްއެލްގެ ބަޔާނުގައި ވެއެވެ.


SunOnline: Tourism sinaa'athugai nugavaaidhun bidheyseen gengulhey nama fiyavalhu alhany\nޓޫރިޒަމް ސިނާއަތުގައި ނުގަވާއިދުން ބިދޭސީން ގެންގުޅޭނަމަ ފިޔަވަޅު އަޅަނީ\nއަހުމަދު މިޒްޔާލް 01 Jun 2020, 11:26\nމެއި 14، 2020: ސްޕްލައި މަސައްކަތް ކުރުމުގައި ބިދޭސީންތަކެއް-- ސަން ފޮޓޯ/ ފަޔާޒު މޫސާ\nރާއްޖޭގައި ގަވާއިދާ ހިލާފަށް އުޅޭ ބިދޭސީން ޓޫރިޒަމް ސިނާއަތުގެ މަސައްކަތްތަކުގައި ބޭނުންކުރާ ނަމަ ފިޔަވަޅު އަޅާނެ ކަމަށް ޓޫރިޒަމް މިނިސްޓްރީން ބުނެފި އެވެ.\nމިނިސްޓްރީން ނެރުނު ސާކިއުލާއެއްގައި ޓޫރިޒަމްގެ އެކި މަސައްކަތްތަކުގައި ބޭނުންކުރާ ބިދޭސީންގެ ވޯކްޕާމިޓް އޮތްތޯ ބެލުމަށް މިހާރު ހިދުމަތް ދެމުންދާ ތަންތަނާއި އަލަށް ފަށައިގަންނަ ތަންތަނަށް ވަނީ އިލްތިމާސްކޮށްފަ އެވެ.\nއެގޮތުން އެ ސިނާއަތުގައި އުޅޭ އޮޕަރޭޓަރުންގެ އިތުރުން ޑިވެލޮޕަރުންގެ މަސައްކަތްތަކުގައި ބޭނުންކުރާ ބިދޭސީންގެ އަތުގައި ގާނޫނާއި ގަވާއިދުތަކުގައި ބަޔާންކުރާ ލިޔެކިޔުން ހުރިތޯ ބަލަން ޖެހޭނެ ކަމަށް ވެސް އެ ސާކިއުލާގައި ބުނެފައިވެ އެވެ.\nގަވާއިދާ ހިލާފަށް އުޅޭ ބިދޭސީން މަސައްކަތްތަކުގައި ބޭނުންކުރާ ފަރާތްތަކާ މެދު ގާނޫނުގެ ދަށުން ފިޔަވަޅު އެޅުމުގެ ފުރުސަތު އެބައޮތް ކަމަށް ޓޫރިޒަމް މިނިސްޓްރީން ބުނެ އެވެ.\nކޮވިޑާ ގުޅިގެން ޓޫރިޒަމް ސިނާއަތް ހުއްޓުމަކަށް އައިސްފައިވާއިރު، ޓޫރިޒަމް އަލުން ފަށައިގަންނާނީ ދިވެހިން ބޭނުންވާ ފަދަ ބަދަލުތަކާއި ފުރުސަތުތަކާއެކު ކަމަށް ޓޫރިޒަމް މިނިސްޓަރު އަލީ ވަހީދު މީގެ ކުރިން ވަނީ ވިދާޅުވެފަ އެވެ.\nހަމައެއާއެކު ވޯކް ޕާމިޓް ނެތް ބިދޭސީންނަށް ކުރިއަށް އޮތް ތަނުގައި ރާއްޖޭގައި މަސައްކަތް ނުކުރެވޭނެ ކަމަށާއި އެ ފުރުސަތު އެއްވެސް ކުންފުންޏަކަށް ނުލިބޭނެ ކަމަށް މާލޭ ސިޓީ ކައުންސިލްގެ މޭޔަރު ޝިފާ މުހައްމަދު މިފަހުން ވަނީ ވިދާޅުވެފަ އެވެ.\nގަވާއިދާ ހިލާފަށް ބިދޭސީން އުޅޭ މައްސަލަ ބޮޑުވެފައިވާއިރު، ކޮވިޑް19އާ ގުޅިގެން ލޮކްޑައުން ކުރުމުގެ ކުރިން އިކޮނޮމިކް މިނިސްޓްރީން ވަނީ ގަވާއިދާ ހިލާފަށް އުޅޭ ބިދޭސީން ގަވާއިދުގެ ތެރެއަށް ވެއްދުމަށް ހާއްސަ ޕްރޮގްރާމެއް ވެސް ކުރިއަށް ގެންގޮސްފަ އެވެ.\nއެ ޕްރޮގްރާމުގެ ދަށުން 43،000 ވަރަކަށް ބިދޭސީން ގަވާއިދުގެ ތެރެއަށް ވައްދާފައިވާ ކަމަށް މީގެ ކުރިން އިކޮނޮމިކް މިނިސްޓްރީން ވަނީ ބުނެފަ އެވެ.\nގަވާއިދުގެ ތެރެއަށް ބިދޭސީން ވެއްދުމުގެ އިތުރުން ކޮވިޑް19 ފެތުރުމުގެ ފުރުސަތު އެންމެ ބޮޑު އެއްބަޔަކީ ބިދޭސީން ކަމަށްވުމާއެކު ގަވާއިދާ ހިލާފަށް އުޅޭ ބިދޭސީން ގައުމަށް ފޮނުވާލުމުގެ މަސައްކަތް ވެސް ސަރުކާރުން ދަނީ ކުރަމުންނެވެ.\nމިހާތަނަށް އައިއިރު ރާއްޖޭގައި އުޅޭ ބިދޭސީންގެ އާބާދީގެ އެންމެ ބޮޑު ބައެއް ހިއްސާކުރާ ބަންގްލަދޭޝްއަށް ނިސްބަތްވާ ރައްޔިތުން އަނބުރާ ގައުމަށް ގެންދިއުމަށްޓަކައި ހަތަކަށް ވުރެ ގިނަ ދަތުރު ވަނީ ކޮށްފަ އެވެ.\nމި މަސައްކަތުގެ ދަށުން ކުރިއަށް އޮތް ތިން މަހުގެ ތެރޭގައި 5،000އަށްވުރެ ގިނަ ބިދޭސީން އަނބުރާ ގައުމަށް ފޮނުވާލެވޭނެ ކަމަށް އެންއީއޯސީން މީގެ ކުރިން ވަނީ ލަފާކޮށްފަ އެވެ.\nޓޫރިޒަމްގެ ކުރީގެ ސްޓާފު ކުރި ތުހުމަތު މަޖިލީހުން ބަލަނީ


Allied, Guesthouse Association ge insurance partnerakah | Mihaaru\nއެލައިޑާއި ގެސްޓް ހައުސް އެސޯސިއޭޝަނާ ދެމެދު ސޮއިކުރަނީ-- ފޮޓޯ: މިހާރު\nއެލައިޑް، ގެސްޓް ހައުސް އެސޯސިއޭޝަންގެ އިންޝޫރެންސް ޕާޓްނަރަކަށް\n04 ސެޕްޓެމްބަރ 2019 - 15:42 1 comment\nގެސްޓް ހައުސް އެސޯސިއޭޝަނުގެ އިންޝޫރެންސް ޕާޓްނަރަކަށް އެލައިޑް އިންޝޫރެންސް ހަމަޖައްސައިފި އެވެ.\nމިއަދު ބޭއްވި ރަސްމިއްޔާތުގައި އެލައިޑުގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު މުހައްމަދު ޝަފާޒު އެވެ. ގެސްޓް ހައުސް އެސޯސިއޭޝަންގެ ފަރާތުން ސޮއިކުރެއްވީ އެ އެސޯސިއޭޝަންގެ ނައިބު ރައީސް މޫސާ ނާސިހު އެވެ.\nއެލައިޑުން ބުނީ އެއް އަހަރުދުވަހުގެ މި އެއްބަސްވުމުގެ ދަށުން އެލައިޑުން ގެސްޓް ހައުސްތަކަށް އެހީތެރިކަން ފޯރުކޮށްދޭނެ ކަމަށެވެ. އަދި އެލައިޑްގެ "ގެސްޓް ހައުސް އިންޝޫރެންސް" އާ ގުޅޭ މައުލޫމާތު އެސޯސިއޭޝަނުން، ރާއްޖޭގެ ގެސްޓް ހައުސްތަކަށް ފަތުރައިދޭނެ ކަމަށް ވެސް އެލައިޑުން ބުންޏެވެ.\nޝަފާޒު ވިދާޅުވި ގޮތުގައި ގެސްޓް ހައުސް ދާއިރާ ފުޅާވެގެން އަންނަ އިރު އެ ތަންތަނަށް ލިބެން ޖެހޭ ރައްކާތެރިކަން ފޯރުކޮށްދިނުމަކީ މި އެއްބަސްވުމުގެ އެންމެ ބޮޑު އެއް މަގުސަދެވެ. މި އެއްބަސްވުމުގެ ދަށުން ތަފާތު އިންޝޫރެންސް ޕެކޭޖްތައް ގެސްޓް ހައުސްތަކަށް ލިބޭނެ ކަމަށް ވެސް އޭނާ ވިދާޅުވި އެވެ.\n"ގެސްޓް ހައުސް އިންޑަސްޓްރީ މިދަނީ ދުވަހެއް ދުވަހަކަށް ފުޅާވަމުން. އެހެންކަމުން އެ ގެސްޓް ހައުސްތަކަށް ލިބެން ޖެހޭ ރައްކާތެރިކަން ފޯރުކޮށްދިނުމަކީ އަޅުގަނޑުމެންގެ އެންމެ ބޮޑު މަގްސަދު،" ޝަފާޒު ވިދާޅުވި އެވެ.\nއިތުރު ލިޔުންތައް އެލައިޑް އިންޝުއަރެންސް ގެސްޓް ހައުސް


2016 ނިމޭއިރު ދުނިޔޭގެ އާބާދީގެ ދެ ބައިކުޅައެއްބައި ތިބޭނީ އޮންލައިންގައި – ޔޫއެން | Landhooinfo\nއިންޓަނެޓަށް ކުޑަކުދިން ހޭލުންތެރިކުރުވަނީ.\nމިއަހަރު ( 2016 ) ނިމޭއިރު ދުނިޔޭގެ އާބާދީގެ ދެ ބައިކުޅަ އެއްބައި މީހުން ތިބޭނީ މޯބައިލް ފޯނު ބޭނުންކޮށްގެން ނުވަތަ އެހެންވެސް ވަސީލަތެއްގެ އެހީގައި އޮންލައިންގައި ކަމަށް އ.ދ ގެ ދިރާސީ ރިޕޯޓަކުން ބުނެފިއެވެ.\nމިދިޔަ އަންގާރަ ދުވަހު ނެރެފައިވާ މި ރިޕޯޓްގައި ވާގޮތުން ދުނިޔޭގެ އާބާދީގެ ބޮޑުބައެއް އޮންލައިން ނެޓްވޯކް ބޭނުންކުރާނެއެވެ. އަދި އޭގެ 80 އިންސައްތަ ޙިއްސާކުރާނީ ދުނިޔޭގެ ތަރައްޤީވެފައިވާ ޤައުމުތަކުގެ ރައްޔިތުންނެވެ. ތަރައްޤީ ވަމުން އަންނަ ޤައުމުތަކުގެ ރައްޔިތުން ޙިއްސާ ކުރާނީ 40 އިންސައްތަކާމަށާއި، ތިންވަނަ ދުނިޔޭގެ ޤައުމުތަކުން ޙިއްސާކުރާނީ އެންމެ 15 އިންސައްތަކަމަށްވެސް އ.ދ ގެ އިންޓަނޭޝަނަލް ޓެލެކޮމިޔުނިކޭޝަން ޔޫނިއަން ( އައިޓީޔޫ ) ގެ ރިޕޯޓްގައިވެއެވެ.\nއެރިޕޯޓްގައި ވާގޮތުން އެފްރިކާގެ ފަޤީރު ޤައުމުތަކުން އިންޓަނެޓް ބޭނުންކުރަނީ ކޮންމެ 10 މީހަކުން އެކަކު ކަމަށާއި، އެއްގޮތަކަށްވެސް އޮންލައިން ނުވާ މީހުން ގިނައިން ނިސްބަތްވަނީ ޢުމުރުން ދުވަސްވީ އަންހެނުންނާއި، އަސާސީ ތަޢުލީމު ނުލިބި ފަޤީރު ކަމުގައި ދިރިއުޅެން ޖެހިފައިވާ މީހުންނެވެ.\nދުނިޔޭގެ 47 އިންސައްތަ މީހުންނަކީ ގިނަވަގުތު އޮންލައިންގައި ތިބޭ މީހުންކަމާއި، މިޢަދަދު 2020 ގައި 60 އިންސައްތަ އަށް އަރާނެކަމަށް ލަފާކުރާކަމަށްވެސް އެ ރިޕޯޓްގައި ވެއެވެ. އަދި 3.9 ބިލިއަން މީހުންނަކީ މިހާރުވެސް އެއްގޮތަކަށްވެސް އޮންލައިން ނުވާމީހުންކަމަށާއި، ނަމަވެސް މިއަހަރު ނިމޭއިރު 3.5 ބިލިއަންމީހުން އިންޓނެޓް ބޭނުންކޮށް ގިނަވަގުތު އޮންލައިންގައި ތިބޭނެކަމަށް އައިޓީޔޫ ރިޕޯޓްގައި ލަފާކޮށްފައިވެއެވެ.\nދުނިޔެއަށް3ޖީ އަދި4ޖީ ތަޢާރަފްވަމުންދާ ހަލުވިމިނަށް އިޝާރާތްކޮށް އައިޓީޔޫ ގެ ރިޕޯޓްގައިވަނީ 2016 ވަނައަހަރު އިންޓަނެޓް ބޭނުންކުރާމީހުން އޮންލައިންވާން އުޅެނީ ނޫންކަމަށާއި، އެމީހުން އަބަދުވެސް ތިބެނީ އޮންލައިންގައިކަމަށް ބުނެފައެވެ. އަދި ޓެލެކަމް އިންޓަނެޓް ކުންފުނިތަކުން އިންޓަނެޓްގެ ޚިދުމަތާއި، ސްމާޓް ފޯނުގެ ބޭނުން ފަސޭހަކަމާއެކު އެކަށީގެންވާ އަގުތަކެއްގައި ދުނިޔޭގެ އާބާދީއަށް ފޯރުކޮށްދެމުން ދިޔުމަކީ ކުރިމަގުގައި އޮންލައިންވާނެ މީހުން އިތުރުވެގެންދާނެކަމެއްކަމަށްވެސް އެރިޕޯޓްގައި ބުނެފައިވެއެވެ.


Ooredoo in raajje gai Apple ge enme fahuge iPhone SE launch kohfi - vNews.mv\nއުރީދޫ އިން އެޕަލްގެ އެންމެ ފަހުގެއައިފޯން އެސްއީ ލޯންޗްކޮށްފި\nމުހައްމަދު ޝާން އަބްދުﷲ 06 April 2016, 12:45\nހަތަރު އިންޗީގެ ޑިސްޕްލޭ ހިމެނޭ ފޯނުތަކުގެ ތެރެއިން އެންމެ ބާރުގަދަ ފޯނުކަމަށްވާ އެޕަލް އައިފޯން އެސްއީ އުރީދޫ އިން ދިވެހިރާއްޖޭގައި މިއަދު ލޯންޗުކޮށްފި އެވެ.\nއުރީދޫ އިން ފާއިތުވެދިޔަ ހަފްތާގެ ތެރޭގައި އައިފޯން އެސްއީގެ ޕްރީ އޯޑަރ ނަގަން ފަށާފައިވާއިރު، މިއަދު އުރީދޫ އެކްސްޕީރިއަންސް ސެންޓަރގައި ބޭއްވި ހާއްސަ ރަސްމިއްޔާތެއްގައި، އެންމެ ފުރަތަމަ ޕްރީއޯޑަރ ކުރެއްވި ކަސްޓަމަރުންނަށް، އެބޭފުޅުންގެ އައިފޯން އެސްއީ ވަނީ ހަވާލުކޮށްފައެވެ.\nއުރީދޫގެ ސީއީއޯ ވިކްރަމް ސިންހަ ވިދާޅުވީ ދިވެހިންނަކީ ފަހުގެ ޓެކްނޮލޮޖީތައް ބަލައިގަނެ، ބައިނަލްއަގްވާމީ މަރކެޓަށް ތައާރަފް ކުރާ އެންމެ ފަހުގެ އަދި އެންމެ އެޑްވާންސް އުފެއްދުންތައް، އެންމެ ކުރިން ބައްލަވައިގަންނަން އަބަދުވެސް ޝައުގުވެރިވާ ބައެއް ކަމަށެވެ.\n" އެހެންކަމުން، ފަހުގެ އުފެއްދުންތަކާއި ޓެކްނޮލޮޖީތައްއުރީދޫގެ ކަސްޓަމަރުންނާއި ހަމައަށް ފޯރުކޮށްދިނުމަށްޓަކާ، ފަސޭހަ، އަގުހެޔޮ، އަދި ފްލެކްސިބަލް ޕެކޭޖްތަކެއް ތައާރަފްކޮށްދިނުމަކީ، އަޅުގަނޑުމެންވަރަށް އަހަމިއްޔަތުކަން ދޭ ކަމެއް." އުރީދޫގެ ސީއީއޯ ވިކްރަމް ސިންހަ ވިދާޅުވިއެވެ.\nސައިޒުން ކުޑަ ނަމަވެސް،ނުހަނު ބާރުގަދަ އައިފޯން އެސްއީ، އުރީދޫ ކަސްޓަމަރުންނަށް ފަސޭހަކަމާއި އެކު ބައްލަވައިގަތުމަށް އެހީތެރިވެދޭޚާއްޞަ ޕެކޭޖް ތަކުގެ ތެރޭގައި، ހިލޭ ކޯލް އަދި 12 ޖީބީގެ ހިލޭ ޑޭޓާ ހިމެނޭ ފުލްޕޭމަންޓް އޮފަރއެއްވަނީ ތައާރަފްކޮށްފައެވެ. މި އޮފަރ މެދުވެރިކޮށް ރާއްޖޭގެ މަރކެޓްގެ އެންމެ ހެޔޮއަގުތަކުގައި އައިފޯން އެސްއީ ބައްލަވައިގަނެވޭއިރު، އައިފޯން އެސްއީގެ 16 ޖީބީގެ ފޯން ލިބިވަޑައިގަންނަވާނީ އެންމެ 7،849 ރުފިޔާ އަށެވެ. ހަމައެއާއި އެކު، އައިފޯން އެސްއީގެ 64 ޖީބީގެ ފޯން ބައްލަވައިގަނެވޭނީ 9،699 ރުފިޔާ އަށް ކަމަށް އުރީދޫއިން މައުލޫމާތު ދެއެވެ.\nއުރީދޫއިން ބުނީ، އައިފޯން އެސްއީ ބައްލަވައިގަންނަން ބޭނުންވާ ފަރާތްތަކަށް، 12 މަހަށް ބަހާލެވިފައިވާ ވަރަށް ފަސޭހަ އިންސްޓޯލްމަންޓް ޕެކޭޖެއްވެސް ވަނީ ތައާރަފްކޮށްފައި ކަމަށެވެ. އަދި 1،999 ރުފިޔާގެ ޑައުންޕޭމަންޓެއް ހިމެނޭ އިންސްޓޯލްމަންޓް ޕެކްތައް މެދުވެރިކޮށް، އައިފޯން އެސްއީގެ 16 ޖީބީގެ ފޯން މަހަކު 499 ރުފިޔާ އަށް ލިބިގެންދާއިރު، އެމޮޑެލްގެ 64 ޖީބީގެ ފޯނު ލިބޭނީ މަހަކު 649 ރުފިޔާ އަށް ކަމަށް ވެސް އެކުންފުނިން މައުލޫމާތު ދެއެވެ.\nޕޯސްޓްޕެއިޑް 499، ފޯސްޓްޕެއިޑް 549، ޕޯސްޓްޕެއިޑް 749 އަދި ޕޯސްޓްޕެއިޑް 999 ޕެކޭޖްއާއި އެކު. އިންސްޓޯލްމަންޓް ޕްލޭންމެދުވެރިކޮށް، އައިފޯން އެސްއީ ބައްލަވައިގަންނަ ކަސްޓަމަރުންނަށް އަންލިމިޓެޑް ކޯލް، އަންލިމިޓެޑް އެސްއެމްއެސް، އަދި 10 ޖީބީ އާއި ހަމައަށް ޑޭޓާ މުޅިން ހިލޭ ލިބުމުގެ އިތުރުން، ވަރަށް ފުރިހަމަ އައިޑީޑީ އޮފަރތަކެއްވެސް ލިބޭނެ ކަމަށް އުރީދޫއިން މައުލޫމާތު ދެއެވެ.


Hulhumale Ga Dhiriulhey Meehun Geyga Thibegen Viyafaari Kuran Edhefi - Vaguthu\nހުޅުމާލޭގައި ދިރިއުޅޭ މީހުން ގޭގައި ތިބެގެން ވިޔަފާރި ކުރަން އެދެފި\nހުޅުމާލޭގައި ދިރިއުޅޭ މީހުން ގޭގައި ތިބެގެން އޮންލައިންކޮށް ނުވަތަ ފޯނުން ގުޅައިގެން ވިޔަފާރި ކުރަން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން އެދެފިއެވެ.\nއެޗްޑީސީން ނެރުނު ބަޔާނެއްގައި ބުނީ ކޮވިޑް-19 އިން ރައްކާތެރިވުމުގެ ގޮތުންނާއި ބަލި ފެތުރުން ކޮންޓްރޯލް ކުރުމަށް ސަރުކާރާ ގުޅިގެން އެޗްޑީސީން ގިނަ މަސައްކަތްތަކެއް ކުރަމުން އަންނަ ކަމަށެވެ. އެގޮތުން ހުޅުމާލޭގައި ގާއިމުކޮށްފައިވާ ބަސް ހުއްޓިތަކާއި އިޖުތިމާއީ ބޯހިޔާވަހިކަމުގެ ދަށުން ދޫކޮށްފައިވާ ފްލެޓުތައް ހިމެނޭ އެއްމެދު އިމާރާތުގެ އާންމު ސަރަހައްދުތަކާއި ސިޑީގެ ރެއިލިން ފަދަ ތަންތަން ގަވައިދުން ޑިސްއިންފެކްޓް ކުރަމުންދާ ކަމަށް އެ ބަޔާނުގައިވެއެވެ.\nހާއްސަކޮށް ހުޅުމާލެ ބީޗު ސަރަހައްދު ސާފު ކުރުމުގެ މަސައްކަތް ވެސް ކުރަމުން އަންނަ ކަމަށް އެޗްޑީސީން ބުންޏެވެ.\nމި ދަނޑިވަޅަކީ ބަލިން ރައްކާތެރިވުމުގެ ގޮތުން އިޖުތިމާއީ ގައިދު ކުރުމާއި ސާފުތާހިރުކަން އެންމެހައި ރައްޔިތުން އިސްކުރަން ޖެހޭ ދަނޑިވަޅަކަށްވެފައި، ވީހާވެސް ގިނަ ވަގުތު ކެތްތެރިކަމާ އެކު ގޭގައި މަޑުކުރުމަކީ ކަމާބެހޭ ފަރާތްތަކުގެ އިލްތިމާސްއަކަށްވީ އިރު، އެޗްޑީސީގެ އެދުމަކީ ހުޅުމާލޭގައި ދިރިއުޅޭ މީހުން އޮންލައިންގެ ޒަރިއްޔާ އިން ނުވަތަ ފޯނުން ގުޅައިގެން ފިހާރަތަކުން އެއްޗެހި ގަތުން ކަމަށް ވެސް އެޗްޑީސީން ނެރުނު ބަޔާނުގައިވެއެވެ.\nހުޅުމާލޭގައި ހުރި ފިހާރަތަކުގެ މައުލޫމާތު އެޗްޑީސީގެ ވެބްސައިޓުން ފެންނަން ހުންނާނެ ކަމަށް އެ ބަޔާނުގައިވެއެވެ.\nހުޅުމާލޭގައި ހުރި ފިހާރަތަކުން މިވަގުތު ޑެލިވަރީގެ ހިދުމަތްތައް ފެށުމަށް ވެސް އެޗްޑީސީން އެދިފައިވެއެވެ.\n"މި ކޯޕަރޭޝަންގެ އިލްތިމާސްއަކީ ސަރުކާރުގެ އިދާރާތަކުން އަންގަވާ އިރުޝާދުތައް ތަންފީޒު ކުރުމަށްޓަކައި ކޮންމެ ބޭފުޅަކު ވެސް އެ ބޭފުޅެއްގެ ފަރުދީ ޒިންމާ ފުރިހަމައަށް އަދާކުރެއްވުމެވެ،" އެޗްޑީސީން ނެރުނު ބަޔާނުގައިވެއެވެ.\nމާޗް 22, 2020 11:06\n"ހުޅުމާލޭގައި ހުރި ފިހާރަތަކުގެ މައުލޫމާތު އެޗްޑީސީގެ ވެބްސައިޓުން ފެންނަން ހުންނާނެ ކަމަށް އެ ބަޔާނުގައިވެއެވެ." ތިޔަ ލިންކުން ދަނީ ޑެލިވަރީ ރެޖިސްޓްރޭޝަން އަށް\nމާޗް 22, 2020 11:47\nމާޗް 22, 2020 11:50\nބަސްތަކުގަ 06 ފޫޓު ދުރުމިނުގަ ގޮޑި ޖަހާކައް ނުވިސްނާބާ\nމާޗް 22, 2020 11:52\nގޭގައި ތިބެގެން ވިޔަފާރި ކުރުން އޯކޭ ވީތަ؟؟ މިރޭ ހުޅުމާލެޔަށް\nމާޗް 22, 2020 12:11\nޑެލިވަރީ ބޯއީޒް ގަވާއިދުން އަތްދޮވެ ސެނިޓައިޒަރ އަދި މާސްކް ބޭނުނކުރުން ރަނގަޅު .. ޖަސްޓް އެން އައިޑިޔާ\nމާޗް 22, 2020 13:06\nނޫހުގަ ލިޔުނަސަް ފިހާރަތަކުން އެލަން ނުކުރޭ. ކަމެއްކުރި ކަން ދައްކަން ކަންކްން ކުރިޔަކަސް ކަމަކު ނުދާނެ


ސްޕެއިންގެ އެންމެ މަޤްބޫލު ބައިނަލްއަގްވާމީ ޓްރޭޑް ފެއަރގައި ރާއްޖެއިން ބައިވެރިވެއްޖެ | ސްޕެއިންގެ އެންމެ މަޤްބޫލު ބައިނަލްއަގްވާމީ ޓްރޭޑް ފެއަރގައި ރާއްޖެއިން ބައިވެރިވެއްޖެ – Sarukaaruge Khabaru\nސްޕެއިންގެ އެންމެ މަޤްބޫލު ބައިނަލްއަގްވާމީ ޓްރޭޑް ފެއަރގައި ރާއްޖެއިން ބައިވެރިވެއްޖެ\nމި މަހުގެ 17 އިން 21 އަށް ސްޕެއިންގެ މެޑްރިޑްގައި ބޭއްވި ފިތޫރް ފެއަރގައި ރާއްޖެ، ފަތުރުވެރިކަމުގެ މަންޒިލެއްގެ ގޮތުގައި ކުރިއަރުވާ މާރކެޓް ކުރުމަށް އެމް.އެމް.ޕީ.އާރ.ސީ އާއެކު ދިވެހިރާއްޖޭގެ ފަތުރުވެރި ކަމުގެ ސިނާޢަތުގެ 22 ކުންފުންޏަކުން 38 ބޭފުޅުން ބައިވެރިވެއްޖެއެވެ.\nމި ފެއަރގައި ދިވެހިރާއްޖެ އިޝްތިހާރު ކުރުމުގެ ގޮތުން 71 އަކަ މީޓަރ ގެ ސްޓޭންޑެއްގައި ރާއްޖެ އިޝްތިހާރު ކޮށްފައިވެއެވެ. މި ސްޑޭންޑް ފަރުމާކުރެވިފައިވަނީ ރާއްޖޭގެ ޤުދުރަތީ އެތައް މަންޒަރުތަކެއް ދައްކުވައިދޭ ގޮތަށެވެ. މި ސްޓޭންޑްގައި އެމް.އެމް.ޕީ.އާރ.ސީގެ ކައުންޓަރުގެ އިތުރުން ރާއްޖޭގެ ފަތުރުވެރިކަމުގެ ސިނާޢަތުގެ ކުންފުނިތަކަށް ޙާއްސަކުރެވިފައިވާ 22 ކައުންޓަރެއް ހިމެނިފައިވެއެވެ. މީގެ އިތުރުން ބައްދަލުވުން ތަކަށް ޙާއްސަ ކުރެވިފައިވާ 8 މޭޒު ސްޑޭންޑްގައި ވަނީ ހިމެނިފައެވެ.\nފިތޫރް ފެއަރ އަކީ ޓްރެވެލް ޓްރޭޑަށް އަމާޒުކޮށްގެން ސްޕެއިންގެ މެޑްރިޑްގައި ބޭއްވޭ އެންމެ ބޮޑު އެއް ފެއާ އެވެ. ވޭތުވެދިޔަ އަހަރުތަކުގައި ލިބިފައިވާ ތަރުޙީބާއެކު މިއީ ފިތޫރް ފެއަރ ބޭއްވޭ 38ވަނަ އަހަރެވެ. މި ފެއަރ ގައި ސްޕެއިން މާރކެޓަށް ރާއްޖެ އިސްތިހާރު ކުރުމުގެ އިތުރުން މިއީ ފަތުރުވެރިކަމުގެ ސިނާޢަތުގައި ނަންވިދާލާ މުހިއްމު ޓްރެވެލް އެޖެންޓުންނާއި ޓުއަރ އޮޕަރޭޓަރުންނާއި އިންޑަސްޓްރީގެ އިސް ބޭފުޅުންނާ ބައްދަލުކޮށްލުމަށް ލިބޭ ވަރަށް ބޮޑު ފުރުސަތެކެވެ.\nމިފެއަރގައި ބައިވެރިވުމާއި ގުޅިގެން ސްޕެއިންގައި ދިވެހިރާއްޖެ އިތުރަށް އިޝްތިހާރުވެ މި މާކެޓް ރާއްޖެއަށް ފުޅާކުރުމަށް އިތުރު ފުރުސަތު ތަކެއް ލިބިގެން ދާނެއެވެ. 2016 ވަނަ އަހަރާ އަޅާބަލާއިރު 2017 ވަނަ އަހަރުގެ ނޮވެންބަރުމަހުގެ ނިޔަލަށް މި މާރކެޓުން ރާއްޖެއަށް ޒިޔާރަތް ކުރި ފަތުރުވެރިންގެ އަދަދު 9.2 އިންސައްތަ ވަނީ އިތުރުވެފައެވެ. 2017 ގެ ނޮވެންބަރު މަހުގެ ނިޔަލަށް ސްޕެއިން މާރކެޓުން22,947 ފަތުރުވެރިން ރާއްޖެއަށް ޒިޔާރަތްކޮށްފައިވާކަން ފާހަގަ ކޮށްލެވެއެވެ.


HDC Ge Dhashun Hulhumale' Nagan Masakkaiy Kurevunu: Muizzu - Vaguthu\nމާލެ މޭޔަރު ކަމަށް ވާދަކުރައްވާ ޕީޕީއެމްއާއި ޕީއެންސީގެ ކެންޑިޑޭޓް މުހައްމަދު މުއިއްޒު - ވަގުތު އިމޭޖަސް: މުހައްމަދު އަފްޒަލް\nހުޅުމާލޭގެ ބިމުގެ ކަންކަމާއި ތަރައްގީގެ ކަންކަން ރާވައި ކުރިއަށް ގެންދިއުމުގެ މަސައްކަތް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ ބެލުމުގެ ދަށުގައި އޮތް އޮތުން ބަދަލު ކުރުމަށް މިނިސްޓަރު ކަމުގައި ހުންނެވި އިރު މަސައްކަތްތަކެއް ކުރެވުނު ކަމަށް ކުރީގެ ހައުސިން މިނިސްޓަރު އަދި މާލެ ސިޓީގެ މޭޔަރު ކަމަށް ވާދަކުރައްވާ އިދިކޮޅު ޕީޕީއެމްއާއި ޕީއެންސީގެ ކެންޑިޑޭޓް ޑރ. މުހައްމަދު މުއިއްޒު ވިދާޅުވެއްޖެއެވެ.\nމައުމޫން ވެރިކަމުގައި ކަނޑައެޅި އެ ސިޔާސަތުގެ ސަބަބުން ކުރީގެ ރައީސް މުހައްމަދު ނަޝީދުގެ ސަރުކާރާއި ކުރީގެ ރައީސް ޑރ. މުހައްމަދު ވަހީދުގެ ވެރިކަމުގައި އާއި ކުރީގެ ރައީސް އަބްދުﷲ ޔާމީންގެ ވެރިކަމުގައި ވެސް ތަންފީޒުކޮށްފައިވާއިރު މިހާރުގެ ރައީސް އިބްރާހިމް މުހައްމަދު ސޯލިހްގެ ވެރިކަމުގައި ވެސް ދަނީ ތަންފީޒު ކުރަމުންނެވެ. އެކަމަކު ލާމަރުކަޒީ ގާނޫނަށް ރިއާޔަތްކޮށް އެއީ ސިޓީ ކައުންސިލްގެ މެންޑޭޓެއް ކަމުގައި ވިދާޅުވެ އެއީ ގާނޫނާ ޚިލާފް ވިސްނުމެއް ކަމުގައި ބައެއް ސިޔާސީ ބޭފުޅުން ވެސް ސިފަކުރައްވާތާ ދުވަސްތަކެއް ވެއްޖެއެވެ.\nއެންމެ ފަހުން މިދިޔަ ހަތް އަހަރު ހައުސިން މިނިސްޓަރު ކަމުގައި ހުންނެވި ޑރ. މުއިއްޒު ވެސް ވަނީ އެ ކަން ބަދަލު ކުރަން ޖެހޭ ކަމަށް ވިދާޅުވެފައެވެ. މާލެ ސަރަހައްދުގައި ބޯހިޔާވަހިކަމުގެ ގިނަ މަޝްރޫއުތަކެއް ހިންގެވުނު މިނިސްޓަރު ވިދާޅުވި ގޮތުގައި އެޗްޑީސީގެ މިލްކެއްގެ ގޮތުގައި ހުޅުމާލެ އޮތުމަކީ ގެދޮރުވެރިކަން ދިނުމަށް އޮތް ހުރަހެއް ކަމުގައެވެ.\n"ވަގުތު" އާ ވާހަކަ ދައްކަވަމުން މުއިއްޒު ވިދާޅުވީ އޭނާ މިނިސްޓަރު ކަމުގައި ހުންނެވިއިރު ވެސް އެ ސިޔާސަތަށް މާ ބޮޑަށް ތާއީދު ނުކުރައްވާ ކަމަށެވެ. އެކަން އެގޮތަށް އޮތުމުން ހުޅުމާލޭގައި ދިރިއުޅޭ ރައްޔިތުންނަށް މުނިސިޕަލް ޚިދުމަތް ދިނުމުގައި ދަތިތަކެއް ކުރިމަތިވި ކަމަށް ވިދާޅުވިއެވެ.\nނަމަވެސް އެ ސިޔާސަތު ބަދަލު ކުރުމަކީ މިނިސްޓަރަށް ލިބިދީފައިވާ ބާރަކަށް ނުވާތީ އެކަން ނުވީ ކަމަށް މުއިއްޒު ވިދާޅުވިއެވެ.\nމުއިއްޒު ވިދާޅުވި ގޮތުގައި އެޗްޑީސީގެ ދަށުގައި ހުޅުމާލެ ނެގުމަށް ގާނޫނަކާއި ގަވާއިދެއް ޑްރާފްޓް ކުރުމުގެ މަސައްކަތެއް ވެސް މިނިސްޓްރީއިން ފެށިއެވެ. އެކަމަކު އެ ގާނޫނާއި ގަވާއިދު ޑްރާފްޓް ކުރުމުގެ މަރުހަލާގައި އޮތްވައި ސަރުކާރު ބަދަލު ވެގެން ދިޔައީ ކަމަށް މުއިއްޒު ވިދާޅުވިއެވެ. މިހާރުގެ ސަރުކާރުގެ ސިޔާސަތުތަކުގެ ސަބަބުން އަންނަ ނަތީޖާއިން މިހާރު އެ ކަން ބަދަލު ކުރަން ޖެހިއްޖެ ކަމަށް ވެސް އޭނާ ވިދާޅުވިއެވެ.\nފެބުރުއަރީ 24, 2021 09:19\nއަހަރެން މިޔުޅެނީ މިއަދު މުއިއްޒައް ކެމްޕޭން ކޮށްދިނުމުގައި އަވަދި ނެތި އެއީ ވަރައްސަޅިކަމެއް މުޅި މާލެ މުއިއްޒުވެފަ ވާތަން ދެކެން ބޭނުން\nފެބުރުއަރީ 24, 2021 09:22\nހުސްފޭކް! ކަލޭމެންގެ ބާރު އޮތްވަރު އަހަރުމެންނަށް އިގޭ! މުޅިންވެސް ދޮގާ މަކަރާ!\nމި މުއިޒު ަކީ ދެން ކާކުތަ ، ކޮންމެ ދުހަވަކު ހެޑްލައިން ނިއުސް އައް އަރަން .\nފެއިލް ސަރުކާރެއް ، ކާކު ސަޕޯޓުކުރާމީހެއް ދެންމީ ، ވީކަމެއް ހަރާން . ހީވަނީ ވަރައް ކަންކަން ކުރެވުނޭ . ހަހަހަ . މަގޭގާތައް އަންނަނީ ހަމަ ހިނި ކޮންމެދުހުކު މީނާ މިއުޅޭފާޑުން.\nމާގޭ ހިއްބުނަނީ ، މީނާގެ މައްސަލަތަކެއް ، ކޮރަޕްސަން ހުރުމުން އެކަން ފޫބައްދަން ، މީޑިޔާ ތުރޫކޮޢް ރެވާސް އެޓެންސަން އަކުން މީނާގެ ބިތުފަންގި ބެލިޔަ ނުޑެން އުޅެނީހެން .\nމީނާ ގެ ވާހަކަ މީހަކު ނުދެއްކިޔަސް ކޮންމެދުހުކު މީނާގެ ހެޑްލައިން އެއް އިނުމުން ވަރައް ސާފު އެބަވެ .\nމީނާގެ ކަނކަން ބެލުމަ މިސަރުކާރައް ގޮވާލައް . އެއްގޮތަކައްވެސް މީނާ ގެ ކަންކަން ނުބަލަ ހުރުން އެއީ ުއްދިވެރިކަމެއް ނޫން . މީނާ މިއުޅެނީ ރިވާސް އެޓެންސަނަކުން ، މި މި ރިޔާސީ ދައުރުގައި ކަންކަން ހިނދާލުމަށް.